**КНИГА НА ОТКРОВЕНИЕ**

Откровение 5-12.doc

Белешките за ова проучување се во најголема мера од **“Книга на Откровение”** од Кларенс Ларкин, копирајт 1919. Додадени се и коментари од Ворен Виерсби **“Be Collection”** обележани со **(WW)** на почетокот и крајот на цитатите, кои се користени со одобрение.

**I. Тоа е откровението на Исус Христос**

**A. Авторство:**

**1.** Иако апостол Јован е писателот на книгата, тој не е авторот или составувачот. Авторот е Господ Исус Христос.

**2.** Ова е единствениот дел од Новиот Завет за кој Исус ја дава својата поддршка и го става својот потпис, кога на крајот вели: **“Јас, Исус, го испратив Својот ангел за да ви го посведочи ова на црквите.” Отк. 22:16**.

**3.** Јован два пати изјавува дека содржината на книгата му била откриена од ангел. **Отк. 1:1; 22:8.** Кој е или бил овој ангел, не ни е кажано (ангел значи гласник). Но кога Јован паднал за да го обожува, тој му вели: **“Не прави го тоа! Јас сум слуга како и ти и твоите браќа, пророците и сите оние кои ги пазат зборовите на оваа книга.” Отк. 22:8-9.** Според тоа, тој најверојатно бил еден од старите пророци кои биле испратени со таа цел.

**B. Ова е книга на Откровение**

Зборот откровение на грчки е апокалипсис. Доаѓа од глаголот апокалипто, што значи да се открие. Апокалипсис буквално значи да се тргне превез, како кога статуа е откриена, за да се види тоа што е позади превезот (покривалото). Оваа книга се занимава со откривање на настаните кои му претходат и го придружуваат враќањето на Исус Христос на земјата.

**C. Ова е пророчка книга**

Оваа книга не е историска, затоа што не зборува за минатото, туку ни ја открива иднината. **Отк. 1:3** ни вели: **“Блажен е оној што чита и блажени се оние што ги слушаат зборовите на пророштвото.”** Понатаму, ова е потврдено преку цитатите од **Отк. 22:7, 10, 18, 19**. Откако оваа книга е напишана, немало “ново откровение”. Сите оние кои тврдат дека добиле ново откровение се измамници и лажни пророци. Книгата започнува со ветување за благослов на оние кои ја читаат, а завршува со проклетство над оние кои додаваат или одземаат од неа, **Отк. 1:3; 22:18,19.**

**D. Ова е симболична книга**

**1.** Во самиот вовед ни се вели: **“Тој преку Својот ангел, му го пренесе и објави тоа на Својот слуга Јован.” Отк. 1:1**. Зборот “објави” значи да се даде во **“знаци”** и **“симболи”**.

**2.** На пророкот Даниел му било кажано да ги запечати зборовите од своето пророштво до **“последното време”**, не “крајот на времето” туку крајот на “времето на безбожниците”, **Дан. 12:4, 9.** Но на писателот на книгата или откровението му било кажано **“Не запечатувај ги пророчките зборови на книгава, зашто времето е близу!”, Отк. 22:10.**

**3. “Она што е тајно, Му припаѓа на Господ, нашиот Бог, а она што е јавно – нам и на синовите наши довека”, Пов. Зак. 29:28.** Преку оваа изјава дознаваме дека книгата е напишана за оние кои се запознаени со Божјиот збор и кои имаат духовно расудување. Телесниот ум не може да ја разбере.

**4.** Затоа што ова е последното пророштво, ние очекуваме тоа да ги заокружи сите претходни пророштва во однос на црквата, Израел и нациите. Ние ја наоѓаме црквата на почетокот, Израел на средина и спасените нации на крајот. Овие три се исто така забележани и во градбата на Светиот град, новиот Ерусалим, каде ја имаме црквата како темел, претставена со имињата на 12те апостоли, Израел на портите, со имињата на 12те племиња на Израел запишани на нив и спасените нации на улиците, каде што чекорат во светлината на градот на славата.

**5.** Книгата започнува со опис на црковните периоди. Книгата најмногу е посветена на народот Израел, како што гледаме во глава 6-19, каде што откровението открива што ќе се случи во последната или **“70тата седмица” на Данаиловите “70 седмици”**.

**E. Тоа е книга на исполнување**

Ја опишува кулминацијата на злото предвидено и опишано во **I Тим. 4:1; II Тим. 3:1-5; II Пет. 2:1-2; Јуда 14-19**, и го објавува исполнувањето на она кое пророците го предскажале за ново небо и нова земја, на која ќе пребиваат праведниците, **Исаија 65:17**. Иако Библијата започнува со губење на рајот, завршува со негово повторно придобивање.

**F. Тоа е книга која се однесува на еврејската нација:**

**1.** Израел го изневерил Бога и покрај Неговите благослови, и Израел е заробен и раштркан меѓу сите други народи.

**2.** Бог од секогаш ја чувал еврејската нација. Покривката на заштита и денес е се уште над нив. Бог ветува дека ќе го благослови секој кој го благословува Израел, и дека ќе го проколне секој кој го проколнува Израел.

**3.** Бог го задржал Израел затоа што еден ден тие ќе бидат благослов за целиот свет. Сепак денес Израел не е на вистинското духовно место и не е благослов за светот. Пример за Јона во стомакот на рибата. Тој не бил таму каде што требало да биде, а на рибата и било толку непријатно што е во нејзиниот стомак и го повратила.

**4.** Безбожните нации го проголтале Израел, и сега Израел е извор на непријатност за безбожниците.

**5.** Ветувањето од **Битие 12:2-3** се уште не е исполнето.

**Битие 12:2-3 А од тебе ќе направам голем народ, и ќе те благословам, и името твое ќе го прославам и ти ќе бидеш благословен. 3 ќе ги благословам оние, што тебе ќе те благословуваат, и ќе ги проколнам оние, што тебе ќе те проколнуваат и преку тебе ќе бидат благословени сите народи на земјата.**

**6.** Бог на Авраам му дал безусловно ветување. **(Бит. 15:18)** Земјата се протега од реката Нил кон источното крајбрежје на Средоземното Море, до реката Еуфрат, по течението на Еуфрат до Персискиот Залив и назад до Нил. Се до денес, Израел никогаш во целост не ја поседувал оваа територија.

**7.** Давид сакал да му изгради храм на Бог, но Бог сакал Давид да биде тој храм преку кого ќе биде воспоставено вечно Царство **(2 Сам. 7:14).** Христос никогаш не седнал на престолот.

**8. Езекиел 48** вели дека земјата ќе биде завземена (од Израел) во 12 хоризонтални линии. Ова се уште не се случило.

**9. Еремија 23:5-6** зборува за цар кој владее. **Езекиел 37:24-25** вели дека Давид ќе биде цар засекогаш. Езекиел живеел после Давид. Христос од лозата на Давид ќе биде исполнувањето.

**II. Откровението на Исус Христос – Кое време е сега?**

**A.** Со доаѓањето на Светиот Дух ние го наоѓаме воспоставувањето на Апостолската Црква (33 – 100 год.)

**B. Вториот период на црквата е маченичката црква** во кое време Рим убил илјадници христијани. (100 – 316 год.)

**C. Третиот период била државната црква воспоставена од Константин.** Речиси сите биле дел од неа, што во црквата внело секакво надворешно размислување (316 – 500 год.)

**D. Четвртиот период бил папската црква, за кое време римскиот бискуп себе се прогласил за Папа** (500 – 1500 год.)

**E. Петтиот период бил реформираната црква водена од Мартин Лутер** (1500 год).

**F. Шестиот период бил мисионерската црква, кој започнал во 1793 год.**

**G. Седмиот период е отпаднатата црква, што е сегашната состојба на црквата затоа што се одметнува од вистината.**

**H. Кога Израел го изневерил Бога, Црквата била воспоставена.** Кога Црквата ќе го изневери Бога, Израел ќе се врати назад на сцената.

**I. Сцената се подготвува за светски диктатор кој ќе ги разреши светските проблеми (Антихристот).**

**J. Кое е времето?** Ние живееме во 6/7 од времето.

**III. Денот Господов и Денот на Исус Христос**

**A. Денот Господов**

**1.** Повеќе места во СЗ зборуваат за **“денот Господов”** и опишуваат настани кои ќе се случат во тоа време. Можеби за најдобро да разбереме што тоа значи, треба да разгледаме неколку пасуси и да видиме што им е заедничко.

**a. Јоил 2:31 (цитирано во Дела 2:20) 1:15; 2:1-2; 3:11-16.**

**b. Исаија 13:4-22**

**c. Амос 5:18-20**

**d. Захарија 1:14-18**

**e. Захарија 14:1-5**

**2.** Некои работи кои се заеднички за СЗ текстови се:

**a.** Темнина – сонцето, месечината и ѕвездите нема да даваат светлина **(Захарија 1:15; Амос 5:18-20; Јоил 2:2; Исаија 13:10; Јоил 2:31)**

**b.** Кралства и нации се собрани за битка **(Захарија 14:1-3; Исаија 13:4)**

**c.** Ден на гнев и уништување **(Захарија 1:15, Јоил 1:15; Исаија 13:6, 9)**

**d.** Земјотреси **(Јоил 3:16; Исаија 13:13)**

**e.** Трубен звук **(Захарија 1:16; Јоил 2:1)**

**3.** Како споредба, овие настани се опишани и во НЗ со додадени нови информации.

**a. 2 Сол. 2:2-3** Павле им пишува на верниците кои биле вознемирени најверојатно од лажно писмо кое им било претставено дека е од Павле, кое укажувало дека **“денот Господов”** се наближил (некои Библии велат **“денот Христов”,** но речиси сите стари манускрипти пишуваат **“денот Господов”**). Ова го сметале за можно, без сомневање, заради прогонството кое го доживувале под Рим. Павле ги охрабрува во стих 3 дека денот Господов нема да дојде се додека не настапи отпадништво и не се објави човекот на гревот. Тоа видливо се уште не се случило. Затоа, Павле верувал дека денот Господов ќе настапи во иднина.

**2 Сол. 2:2-3 …не дозволувајте брзо да се поколебате во разумноста, ниту да се исплашите од некој дух или слово, ни од некое послание, како да е од нас испратено, како веќе да настапил Господовиот Ден! 3 Никој да не ве измами на никаков начин, зашто тоа нема да се случи додека првин не дојде отпадништвото и не се појави човекот на безаконието, синот на погибелта…**

**b. Матеј 24:3-31** ни кажува повеќе за настаните кои ќе се случат меѓу почетокот на маките и денот Господов. **Стиховите 29-31** одблиску ги опишуваат работи кои ни се опишани и во СЗ текст. Имено:

**(1)** Маките

**(2)** Сонцето, месечината и ѕвездите не даваат светлина

**(3)** Трубен звук

**Мт. 24:3-31 Кога седеше пак на Маслиновата Гора, Неговите ученици дојдоа кај Него насамо и Му рекоа: “Кажи ни кога ќе биде тоа и кој е знакот на Твоето доаѓање и на крајот на времето?” 4 А Исус одговори, велејќи им: “Гледајте да не ве заведе некој, 5 зашто мнозина ќе дојдат во Мое име, говорејќи: ,Јас Сум Христос' и ќе заведат мнозина. 6 И ќе чуете за војни и гласови за војни. Внимавајте да не се уплашите; зашто тоа треба да се случи, но тоа уште не е крајот. 7 Зашто ќе се дигне народ против народ и царство против царство, и ќе има глад, помор и земјотреси на разни места. 8 Но сето тоа е само почеток на родилните маки. 9 Тогаш ќе ве предадат на маки и ќе ве убиваат, и сите народи ќе ве замразат заради Моето име. 10 Тогаш мнозина ќе се соблазнат, секој ќе предава секого и секој ќе ги мрази другите; 11 и ќе се јават многу лажни пророци кои ќе заведат мнозина. 12 И заради многуте беззаконија, љубовта ќе олади кај мнозина. 13 А кој ќе издржи докрај, ќе биде спасен. 14 И ова Евангелие за Царството ќе биде проповедано по целиот свет за сведоштво на сите народи, и тогаш ќе дојде крајот.” 15 “И така, кога ќе го видите гнасното опустошување, за кое зборуваше пророкот Даниел, како владее на светото место (кој чита - нека разбере!), 16 тогаш жителите на Јудеја нека бегаат по горите; 17 а оној што ќе биде на покрив, нека не слегува да земе нешто од својата куќа; 18 и кој ќе биде в поле, нека не се враќа за да ја земе наметката! 19 Но тешко им на бремените и на доилките во тие денови! 20 Молете се вашето бегство да не биде во зима или во саботен ден, 21 зашто тогаш ќе има големо страдање, какво што не било од создавањето на светот досега, ниту пак ќе биде. 22 И ако не се скратат тие дни, не ќе се спаси ниту еден. Но заради избраните, тие дни ќе бидат скратени. 23 Ако некој ви рече тогаш: ,Еве, Христос е тука' или ,таму е'- не верувајте, 24 зашто ќе се појават лажни христоси и лажни пророци, и ќе прават големи знаци и чуда, за да ги заведат, ако е можно, и избраните. 25 Ете, ви кажав однапред! 26 И така, ако ви речат: ,Ене Го во пустината!' - не излегувајте! ,Ене Го во една од внатрешните соби!' - не верувајте. 27 Зашто, како што молњата излегува од исток и свети до запад, такво ќе биде и доаѓањето на Синот Човеков. 28 Зашто каде што има мрша, таму ќе се собираат мршојадците!” 29 “Веднаш по страдањата во тие денови, сонцето ќе потемни, месечината нема повеќе да свети, ѕвездите ќе паѓаат од небото и небесните сили ќе се растресат. 30 Е тогаш на небото ќе се јави знакот на Синот Човеков. Тогаш ќе проплачат сите племиња на земјата и ќе Го видат Синот Човеков како доаѓа на небесните облаци, со сила и со голема слава. 31 И Тој ќе ги испрати Своите ангели со силен глас од труба, а тие ќе ги соберат Неговите избраници од четирите ветра, од едниот крај на небото до другиот.”**

Дадени се и некои нови информации:

**(1)** Силите на небото се потресени – може да се однесува на војна меѓу духовните авторитети

**(2)** Ние ќе го видиме Неговото доаѓање во голема слава

**(3)** Избраните ќе бидат собрани

**c. Откровение 16:13-16** зборува за собирање за битката кај Армагедон. Потсетени сме дека тој доаѓа како крадец (за оние кои не гледаат) и затоа треба да сме подготвени.

**Отк. 16:13-16 И видов како од устата на змевот, од устата на ѕверот и од устата на лажниот пророк излегуваат три нечисти духа како жаби; 14 имено, тоа се демонски духови, кои прават чуда и одат кај царевите на целиот свет за да ги соберат за војна во великиот ден на Семоќниот Бог. 15 (Ете, доаѓам како крадец. Блажен е оној кој бдее и ги пази своите облеки за да не оди гол и да не се гледа неговиот срам.) 16 И ги собраа на местото на хебрејски наречено Армагедон.**

**d. 1 Сол. 5:2-6** ни вели дека денот Господов доаѓа како крадец за оние кои се во темнина, но овие “браќа” (верници) не се во темнина, туку се деца на светлината. Затоа, ние сме предупредени да гледаме и да бидеме подготвени. Човек не очекува да биде предупреден да внимава ако нема да биде присутен кога ќе настапи денот Господов.

**1 Сол. 5:2-6 …зашто самите вие добро знаете дека Господовиот Ден ќе дојде како крадец во ноќ. 3 Кога ќе велат: “мир и безбедност", тогаш ненадејно ќе падне погибел врз нив, како породилни маки врз бремена жена, и не ќе можат да избегаат. 4 Но вие, браќа, не сте во темнина, та Денот да ве затече како крадец, 5 зашто вие сите сте синови на светлината и синови на денот и не ì припаѓаме на ноќта, ниту на темнината. 6 И така, да не спиеме како другите, туку да бдееме и да бидеме трезвени.**

**e.** Можно е денот Господов да настапи при второто доаѓање на Господ Исус Христос и продолжува до обновата на земјата преку оган. Ова може да се види во **2 Пет. 3:10-13** и **Зах. 14:5-11**.

**2 Птр. 3:10-13 А Господовиот ден ќе дојде како крадец. Во тој ден небесата ќе поминат со голема бучава, а состојките ќе бидат уништени и земјата ќе изгори со сите нејзини дела. 11 Бидејќи сето ова ќе се уништи така, какви треба да бидете во светото поведение и побожноста 12 вие кои го очекувате и забрзувате доаѓањето на Божјиот ден, кога запалените небеса ќе се распаднат, состојките ќе се стопат со огромна жештина? 13 А ние, според Неговото ветување, очекуваме нови небеса и нова земја, каде суштествува праведноста.**

**B. Денот Христов**

**1. Флп. 1:10** не охрабрува да бидеме без мана до денот Христов. Нема индикации дека овој ден е различен од “денот Господов” како одвоен настан, и многу е можно да се однесува на истото.

**Флп. 1:10 …за да можете да го распознавате она што е подобро; за да бидете искрени и беспрекорни за Христовиот ден…**

**2. Флп. 2:16** Павле ја става својата вера во Божјиот збор дека тој ќе може да се радува во денот Христов, и да види дека не ја трчал трката напразно. Овде нема ништо што би ни укажало дека ова не е истиот ден како денот Господов.

**Флп. 2:16 …држејќи го цврсто словото на животот, за да имам со што да се фалам во Христовиот ден, дека не трчав залудно и дека залудно не се трудев.**

**IV. Откровението на Исус Христос – Вовед**

**A. Поделено на 3 дела, кои можат да бидат поделени на 7 дела од кои секој може да биде поделен на уште 7.**

**B. Трите дела Отк. 1:19**

**Отк. 1:19 Затоа, напиши го ова што го виде, и тоа што е и она што ќе биде потоа.**

**1. Минато – што гледаш: Визаија 1 (1:9-20)** е првата визија на воскреснатиот прославен Божји Син како седи меѓу 7 светилника.

**2. Сегашно – што е : Визија 2 (2:1-3:22)** Христос и Неговиот однос кон Црквата. Неговата порака кон 7те цркви.

**3. Иднина – што ќе се случи од сега па натаму: Визија 3 (4:1-22:21).** Од овде натаму ги гледаме настаните кои ќе се случат откако ќе се исполни времето на црквата.

**C. Седумте поделби на трите дела и нивните поделби:**

**1.** Седум цркви **(Отк. 2-3:22)**

**2.** Седум печати **(Отк. 6-8:5)**

**3.** Седум труби **(Отк. 8:7-11:19)**

**4.** Седум небесни битија **(Отк. 12-13:18)**

**5.** Седум садови со Божји гнев **(Отк. 15-16:21)**

**6.** Седум зла **(Отк. 17:1-20:15)**

**7.** Седум нови нешта **(Отк. 21-22:21)**

**D. Минатото – што гледаш**

Визијата која Јован ја имал за воскреснатиот и прославен Христос како Господ над Неговата црква **(Отк. 1:9-20).**

**E. Сегашноста – што е**

Поделбата на Христовата црква **(Отк. 2 до 3:22).** Тоа е периодот во кој сме ние денес.

Сегашноста – седумте цркви и нивните одлики. **(Отк. 2 до 3:22)**

**1.** Ефес = отпадничка

**2.** Смирна = прогонета

**3.** Пергам = безсрамна

**4.** Тиатир = лагодна, мрзлива

**5.** Сард = мртва

**6.** Филаделфија = омилена

**7.** Лаодикеја = млака

**F. Иднината – што треба да се случи**

Визијата за небесниот дом (Отк. 4-22 поглавје). Ова е делот кој зборува што видел Јован кога бил во визија однесен на небо.

**1.** Сцена на Небесниот престол (поглавје 4)

**2.** Славење на Бог на Небото

**3.** МОЖНОТО земање на Црквата. **(Отк. 4:4; 1 Сол. 4:13-17)** Ова би било вистина единствено ако е точно дека црквата е земена пред маките.

**4.** Почнува судот **(Отк. 5:9)**

**5.** Седумте печати

**a.** Белиот коњ – Лажниот Христос

**b.** Црвениот коњ – Војна

**c.** Црниот коњ – Глад

**d.** Сиво-зелен коњ – Смрт

**e.** Души под олтарот **(6:9)**

**f.** Промени на земјата **(6:12-14)**

**g.** Тишина **(8:1-5)**

**6.** После шестиот печат има пауза: (**поглавје 7)**

**a.** Запечатување на 144.000 Евреи, по 12.000 од секое племе

**b.** Мноштвото измиено преку Хрстовата крв влегува во Небото

**7.** Со отварање на седмиот печат започнуваат седумте труби:

**a.** Град, оган, крв **(8:7)**

**b.** Планина што гори **(8:8)**

**c.** Sвезда паѓа од небото **(8:10)**

**d.** Затемнување на сонцето **(8:12)**

**e.** Скакулци **(9:3)**

**f.** 1/3 од човештвото е убиена **(9:15)**

**g.** Алилуја - песни на славење **(11:15-19)**

**8.** После шестата труба повторно има пауза, па седмата труба.

**a.** Јован го јаде малиот свиток **(10:10-11)**

**b.** Две небесни битија **(11:1-14)**

**9.** Потоа се седумте небесни битија

**a.** Жена облечена во сонце **(12:1)**

**b.** Голем црвен змеј **(12:3)**

**c.** Машко дете **(12:5)**

**d.** Архангел Михаил **(12:7)**

**e.** Бог Таткото и Неговиот Христос **(12:10)**

**f.** Sвер кој излегува од море **(13:1-10)**

**g.** Sвер кој излегува од земја **(13:11-18)**

**10.** После седмото небесно Битие повторно пауза

**a.** Јагнето и 144.000 на пл. Сион **(14:1-5)**

**b.** Совет да се слави Бог **(14:6-7)**

**c.** Ангел објавува паѓање на Вавилон **(14:8)**

**d.** Осуда за обожување на ѕвер **(14:9-12)**

**e.** Благослов за мртвите во Христа **(14:13)**

**f.** Синот Човечки како жетвар **(14:14)**

**g.** Жетвата **(14:15-20)**

**11.** Потоа доаѓаат седумте садови на гнев **(15-16:21)**

**a.** Лоши и лути рани **(16:2)**

**b.** Морето станува крв **(16:3)**

**c.** Реките и сета вода стануваат крв **(16:4)**

**d.** Луѓето изгорени од жештина **(16:8)**

**e.** Царството на ѕверот потемнува **(16:10)**

**f.** Реката Еуфрат е исушена и сите цареви на земјата се собираат во Армагедон **(16:12-16)**

**g.** Непосредно уништување на големата религија и политичкиот систем **(16:17-21)**

**12.** Седумте зла

**a.** Мистериозната блудница Вавилон **(17:1-18)**

**b.** Вавилон, големиот град **(18:1-24)**

**c.** Sверот во огненото езеро **(19:20)**

**d.** Лажниот пророк во огненото езеро **(19:20)**

**e.** Армагедон за безбожниците **(19:21)**

**f.** Ѓавол, Змеј и Сатана **(20:2)**

**g.** Смртта и Адот во огненото езеро **(20:14)**

**13.** Седумте нови нешта **(21:1 to 22:21)**

**a.** Ново небо **(21:1)**

**b.** Нова земја **(21:1)**

**c.** Новиот Ерусалим **(21:2)**

**d.** Извор на живот **(21:6)**

**e.** Новородена невеста **(21:9)**

**f.** Новиот ѕид **(21:12)**

**g.** Новиот темел **(21:14)**

**14.** Седумте нешта за кои Христос зборува

**a.** Вода на животот **(22:1)**

**b.** Дрво на животот **(22:2)**

**c.** Светлината **(22:5)**

**d.** Благослов за чување на Зборот **(22:7)**

**e.** Не ја запечатувај книгата **(22:10)**

**f.** Против додавање во Неговиот Збор **(22:18)**

**g.** Против одземање од Неговиот Збор **(22:19)**

**G. Каде сме го ставиле Христос?**

**1.** Кога Црквата започнала Христос бил внатре.

**2.** Но кај Црквата во Лаудикеја Христос стои однадвор и чука.

**3.** Се плашам дека сме го смалиле христијанството на социјално евангелие.

**V. Поглавје 1**

**A. 1:1-3**

**Отк. 1:1-3 Откровението на Исус Христос, што Му го даде Бог за да им ги покаже на Своите слуги, настаните што треба наскоро да се случат; Тој, преку Својот ангел, му го пренесе и му го објави тоа на Својот слуга Јован, 2 кој преку Божјото слово посведочи за сè што виде преку сведоштвото на Исус Христос. 3 Блажен е оној што чита и блажени се оние што ги слушаат зборовите на пророштвото и го пазат напишаното во него, зашто времето е близу.**

**1.** Откровението му е претставено на Јован преку гласник (ангел) испратен од Христос да му открие на Јован што му дал Таткото на Христос да сподели со Божјиот народ во однос на последните времиња.

**2.** Учениците, во **Марко 13:1-31** се распрашуваат во однос на пророштвата против Ерусалим и за тоа кога ќе се исполнат. Во **стих 32** Тој изјавува дека само Таткото знае. Но сега после Неговото вознесување Тој со Јован споделува нови информации во однос на тоа прашање.

**3.** Забележи: има благослов за сите кои читаат, слушаат и го пазат пророштвото, **“зашто времето е близу.”**

**B. 1:4-6 Поздрави**

**Отк. 1:4-6 Јован до седумте цркви во Азија: благодат вам и мир од Оној Кој е, Кој беше и Кој доаѓа; и од седумте Духови кои се пред Неговиот престол, 5 и од Исус Христос, верниот Сведок, Првородениот од мртвите и Владетелот на земните цареви, Нему, Кој нè љуби и Кој нè ослободи од нашите гревови преку Својата крв, 6 и нè направи царство, свештеници на Својот Бог и Татко - Нему слава и власт во вечни векови! Амин.**

**1.** Поздравите се насочени кон седумте цркви кои се во Азија. Кога се вели Азија, не се мисли на големиот континент Азија, ниту дури ни на цела Мала Азија, туку само на западниот крај на Мала Азија, која се граничи со Егејското и Средоземното Море.

**2.** Ние знаеме дека во таа област имало најмалку 3 други цркви, како таа во Колоси **(Кол. 1:2)**, Хиераполис **(Кол. 4:13),** Троја **(Дела 20:6-7).**

**3.** Овие седум цркви мора да се претставници или типови на карактер на Христовата црква, не само во тоа време, туку и низ вековите, се додека црквата не биде остранета од земјата. Иако некои веруваат дека седумте цркви претставуваат седум периоди на црквата низ историјата, можеби е поверојатно дека тие се предупредување за оние кои ќе се најдат себе си како учесници во 70тата седмица на Даниел, која најчесто се нарекува “период на маки”.

**4.** Интересно е да се укаже на тристраната служба на Исус како пророк, свештеник и цар во поздравите. Како пророк - Исус е Божјиот Збор, како свештеник - Тој е Божјото Јагне, како цар - Тој е Божјиот лав.

**5.** Забележи дека Јован нагласува дека Исус не сакал уште пред да не измие од нашите гревови преку Неговата крв. Понатаму, Тој не направил Божји цареви и свештеници, и ние немаме потреба од човек свештеник да стои меѓу нас и Бог, поради откупителното дело на Исус Христос.

**6.** Ова писмо е пишувано до 7те цркви. Низ Библијата го гледаме бројот 7 дека е често користен. Всушност има **400** референци за **“седум”,** не сметајќи го зборот **“седумкратно”.** Некои примери за тоа како 7 се користи во Библијата се следните:

**a. Бит. 7:4** - Седум дена на благодат

**b. Изл. 31** - Седмиот ден бил Сабат

**c. Бит. 41:29** - Седум години на изобилство

**d. Бит. 41:30** - Седум години на глад

**e. Ис.Навин 6** - Имало 7 свештеници, 7 труби и оделе околу градот Ерихон 7 пати

**f. Излез** - Свеќник со седум крака

**g. Јов 2** - Седум сина. Пријателите останале 7 дена.

**h. Откровение** - Седумте Божји Духови кои стојат пред Божјиот престол. Овие седум духа заедно споени го прават карактерот на Светиот Дух.

**i. Исаија 11:2** - Божјите седум Духа се спомнати и овде.

**C. 1:7 Објавата**

**Отк 1:7 Еве, доаѓа со облаците и ќе Го види секое око, дури и оние кои Го прободоа, а сите земни племиња ќе тагуваат заради Него. Да, амин!**

Секое око ќе Го види. Ние сега можеме да видиме дека ова е можно преку нашите лични човечки способности, затоа знеме дека Бог може да го направи тоа. **Исаија 25:9; Даниел 7:13; Матеј 25:32; Захарија 12:10**. Ова го исполнува **Захарија 12:10**.

**D. 1:8 Бог е Алфа и Омега**

**Отк. 1:8 “Јас сум Алфа и Омега", вели Господ Бог, “Кој е, Кој беше и Кој доаѓа - Сèмоќниот".**

**E. 1:9-20 Работите кои ги виде. Ова е вистинскиот почеток на Откровението.**

**1. 1:9-10**

**Отк 1:9-10 Јас, Јован, ваш брат и соучесник во неволата и во царството, и во трпението во Исус, бев на островот наречен Патмос, заради Божјото слово и сведоштвото за Исус. 10 Во Господовиот ден бев во Духот и зад себе чув силен глас, како од труба…**

Во **стих 9** ние го наоѓаме Јован на островот Патмос, кој бил пуст, напуштен, без вегетација, карпест, околу 6 на 16 км долг, лоциран на 30 км јужно од Самос. Тоа било место на кое Римјаните прогонувале луѓе заради најмал криминал. Јован бил прогонет заради сведоштвото на еден зол настојник по име Домициан. Од овој остров, Јован пишува писмо, првото од писмата до црквите, до црквата во Ефес, чиј што пастор тој бил во тоа време. Ефес е лоциран наспроти островот Патмос. Ние во **стих 10** гледаме дека Јован бил во Духот, под помазание на Светиот Дух, и дека бил Господовиот ден, што значи првиот ден од седмицата, од првата црква одреден да биде Господов ден. Тој слуша силен глас, како труба. Интересно е да се забележи дека Бог го подготвил Мојсеј за примање на законот преку глас од труба, **Излез 19:16-19.** А овде Бог го подготвува Јован за откровение кое Тој ќе му го даде, со звук кој го потсеќал на силен трубен звук.

**2. 1:11**

**Отк 1:11 …кој велеше: “Запиши го на свиток она што го гледаш, и испрати го до седумте цркви: во Ефес, во Смирна, во Пергам, во Тиатир, во Сард, во Филаделфија и во Лаодикеја.”**

Гледаме дека Јован добива задача од Господ Исус Христос, како Алфа и Омега, да го запише откровението кое ќе го прими. Не само што треба да го напише откровението, туку требало и да го испрати до 7те цркви. Така овде гледаме дека ова е Божјата порака до црквата, која била составена од Евреи и незнабожци, кои го запознале Господ Исус.

**3. 1:12-16**

**Отк. 1:12-16 Се обѕрнав за да го видам гласот што ми зборуваше. И кога се свртев, видов седум златни светилници, 13 а сред седумте светилници, Еден, сличен на Синот Човеков, облечен во облека долга до нозете и препашан со златен појас преку градите. 14 Неговата глава и косата беа бели како бела волна, како снег, а Неговите очи како огнен пламен; 15 Неговите стапала како бронза вжарена во печка; а Неговиот глас, како шум од многу води. 16 Во Својата десна рака држеше седум ѕвезди, од Неговата уста излегуваше меч со две сечила, а Неговото лице беше како што сонцето свети во својата сила.**

Јован видел сталак со седум крака со лампа на секој крак. Тој го гледа Христос во средината. Лампите ги претставуваат црквите, а Христос секогаш бил во средина на Црквата. Исто така забележи дека Јован бил завртен со грб кон гласот и дека се завртел да види кој му зборувал. Забележи го исто така осумстраниот опис на Христос кој е даден овде:

**a.** Неговото тело

**b.** Неговата коса

**c.** Неговите очи

**d.** Неговите стапала

**e.** Неговиот глас

**f.** Неговата десна рака

**g.** Неговата уста

**h.** Неговото лице

**4. 1:17-20**

**Отк. 1:17-20 И кога Го видов, паднав како мртов пред Неговите нозе, а Тој ја положи Својата десница врз мене и ми рече: “Не плаши се! Јас Сум Првиот и Последниот, 18 и Живиот; бев мртов, и еве, Жив Сум во сите векови и ги имам клучевите на Адот и смртта. 19 Затоа, напиши го ова што го виде, и тоа што е и она што ќе биде потоа. 20 Тајната на седумте ѕвезди што ги виде во Мојата десница и на седумте златни светилници е: седумте ѕвезди се ангелите на седумте цркви, а седумте светилници се седумте цркви.**

Овде го гледаме Христос воскреснат и прославен. Јован ја дава изјавата: **“И кога Го видов, паднав како мртов пред Неговите нозе.”** Ваква изјава во словото ни е дадена речиси **80** пати, и обично се однесува на тоа што се случува со личноста кога е во Божјо присуство. Забележуваме дека во **стих 18** Христос го има клучот, што значи Тој има контрола врз тоа кој живее, а кој умира на земјата. Тој го има клучот на пеколот и смртта. Забележи дека Христос Себе си се претставува како **“Живиот, бев мртов, и еве жив Сум во сите векови.”** На крајот, во **стих 19** гледаме дека на Јован му се дадени упатства за тоа како да ја напише книгата, според поделбите кои Бог ќе му ги даде преку откровението. Исус изјавува дека тоа се зборови на тајна, дека 7те ѕвезди ги претставуваат ангелите на 7те цркви. Некои сметаат дека 7те ангели ги претставуваат 7те пастори, кои се гласниците до црквите. Седумте светилници се 7те цркви, до кои се напишани овие 7 писма.

**F. Седумте цркви: “тоа што е”**

Вистинското значење на зборот Црква е: “Собир кој се собрал под одреден авторитет, и е одвоен како посебна група која се одвоила од општите маси на популација”.

**1. Ефес**

**a.** Ефес бил многу важно пристаниште и станал центар на култно обожување лоцирано на устието на реката Каистер, на брегот на Егејското Море, околу 80 км јужно од Смирна.

**b.** Бил центар на Антолското божество на плодноста. Обожувањето на ова божество се одржувало во храмот на Артемида, ако бил грчки град. Ако бил во римски град, било во храмот на Диана. Ова било божество и на грците и на римјаните. Во овие храмови обожувањето било преку големо изразување на сексуалноста.

**c.** Луѓето одговорни за храмот правеле статуетки за обожување. Други доаѓале да ги купуваат идолите за да ги обожуваат.

**d.** Ефес почнал да пропаѓа како пристаниште заради пропаѓање на морските навигациски премини, па така почнале се повеќе и повеќе да се потпираат на обожувањето на божеството на плодност за да се одржат трговски. (Сега постојат само покриени руини покрај мизерно турско село без христијани – Дајк белешка (с) стр. 208).

**2. Смирна**

**a.** Кога Александар го завзел Сард, Смирна била голем град.

**b.** Во 26 год. градот го прашал Тибериј дали ќе им дозволи да му изградат храм и да го обожуваат како божество.

**c.** Значи овде имало владин службеник кој почнал да биде обожуван како божество.

**3. Пергам**

**a.** Бил главен град на Азија пред да се премести главниот град во Ефес.

**b.** Познат по неговата голема библиотека.

**c.** Потеклото на “култот на цезарот” чиј симбол била змија.

**d.** Бил дом на храмот на Атина и олтарот на богот Зевс. Тој бил едно од седумте светски чуда. Олтарот во основа бил 30м2, висок бил 244 м. Бил наречен **“престол на Сатаната” (Отк. 2:13).**

**4. Тиатир**

**a.** Бил лоциран 65 км јужно од Пергам.

**b.** Развиле здруженија или еснафи на занаетчии кои биле толку силни, што никој не можел да тргува ако не бил член на здружението. Не можело да бидеш член на здружението и да останеш христијанин.

**c.** Многумина заради тоа го напуштиле своето сведоштво.

**5. Сард** (Поглавје 3)

**a.** Живее на стара слава и е внатрешно мртва.

**b.** Првиот град кој ковел монети.

**c.** Бил заробен и повторно заробен многу пати.

**d.** Бил уништен од земјотрес, но повторно изграден од Тибериј.

**e.** Без визија – денес Сард не постои.

**6. Филаделфија** (Поглавје 3)

**a.** Филаделфија = град на братска љубов

**b.** Град кој имал многу земјотреси

**c.** Во 17 год. бил целосно уништен од земјотрес.

**d.** Црквата таму била упориште на христијанството.

**e.** Градот се уште постои, а и црквата, единствена од седумте.

**7. Лаодикеја** (Поглавје 3)

**a.** Многу богат град со голема трговска мрежа.

**b.** Уништен од земјотрес во 60 год. и обновен од богатите трговци од градот.

**c. 3:17** вели **“ништо не ми треба”.**

**d.** Градот имал место каде се произведувало маст за очи.

**8.** Седумте цркви ни даваат преглед на историјата на црквата. **Многу учители поучуваат дека седумте цркви даваат преглед на историјата на црквата како што е покажано во #9, подолу. Сепак јас мислам дека е подобро да сметаме дека ова е предупредување за оние кои ќе бидат во времето на 70тата седмица на Даниел, како што е објаснето во VII. Поглавје 3 точка D.**

**9.** Седумте цркви како типологија:

**a.** Ефес Апостолска црква 1-100 год.

**b.** Смирна Прогонета црква 100-313 год.

**c.** Пергам Државна црква 313-590 год.

**d.** Тиатир Папска црква на мрачниот век 590-1517 год.

**e.** Сард Реформирана црква 1517-1790 год.

**f.** Филаделфија Мисиска црква 1790-1900 год

**g.** Лаодикеја Апостолска црква 1900 – до денес

**VI. Поглавје 2**

**A. Писмото до црквата во Ефес 2:1-7 (Отпадничката црква)**

**1. 2:1-3**

**Отк. 2:1-3 "На ангелот на црквата во Ефес, напиши му: ова го зборува Оној Кој ги држи седумте ѕвезди во Својата десница, Кој оди сред седумте златни светилници. 2 Ги знам твоите дела, твојот труд и твоето трпение и дека не можеш да ги поднесуваш лошите, туку ги испита оние што тврдат дека се апостоли, а не се, и откри дека се лажливци; 3 и имаш трпение, си претрпел заради Моето име и не се умори.**

Значењето на зборот Ефес е “опуштеност”, а црквата во Ефес ја гледаме како отпадничка црква. Ефес ја напуштиле својата прва љубов. Ние гледаме дека црквата во Ефес вршела дела кои му биле познати на Христос. Тие дела вклучувале спротивставување на оние кои проповедале лажна доктрина и стоеле трпеливо, а сепак не биле во можност да ги поднесат оние кои биле вклучени во поганост и злоба, што најверојатно се однесува на нивното лажно обожување принесено пред божицата Диана.

**2. 2:4-5**

**Отк. 2:4-5 Но имам нешто против тебе, зашто ја остави својата прва љубов. 5 Спомни си од каде падна, покај се и врши ги делата што ги вршеше на почетокот; ако, пак, не, ќе дојдам кај тебе и ако не се покаеш ќе го отстранам твојот светилник од неговото место.**

Сепак црквата се нашла “кратка” затоа што дозволиле делата да го завземат местото на нивната љубов кон Христос. Сфати дека си паднал и покај се за Христос да не дојде и да ја отстрани црквата. Забележи дека делата не се доволно. Ефес не се покајал и во него веќе нема црква.

**3. 2:6-7**

**Отк. 2:6-7 Сепак, ова го имаш: ги мразиш николаитските дела, кои и Јас ги мразам. 7 Кој има уво, нека чуе што им говори Духот на црквите: на оној што надвладува, ќе му дадам да јаде од дрвото на животот, што е во Божјиот рај!”**

Во Библијата според Дајк, стр. 304, Николаити биле следбеници на Никола, еретик. За нив се мисли дека биле секта на гностици, кои практикувале и поучувале неморални доктрини, како што биле повеќеженство, вршење на прељуба и блуд кои не ги смертале за грев и велеле дека е исправно да се јаде месо жртвувано на идоли. Ова била слична доктрина како и онаа на Валаам и Језавела, која била основана во Тиатир. Тие исто така го побивале божественото создавање на земјата. Повеќе информации за нив може да се најдат го Библискиот речник на Унгер, стр. 792. Овде треба да имаме на ум дека овие Николаити биле луѓе кои се изјаснувале како христијани, но живееле во грев, **Дела 20:29-30**. Забележи го силното предупредување во стих 7, каде ни се вели: **“на оној кој победува, ќе му дадам да јаде од дрвото на живото, што е во Божјиот рај.”** Интересно е да се забележи дека во секое од 7те писма наоѓаме предупредување од овој вид, во поглавје **2:11, 17, 26 и 3:5, 12, 21**. Така до сите цркви е дадено истото предупредување, дека Божјиот благослов ќе му биде даден на оној кој победува.

**B. Писмото до црквата во Смирна, 2:8-11 (прогонета црква)**

**1. 2:8**

**Отк. 2:8 “На ангелот на црквата во Смирна, напиши му: Првиот и Последниот, Кој умре и оживе, го зборува ова:**

Стариот град Смирна сега е Измир. Тој бил прекрасен град. Денес тој е многу валкан град.

**2. 2:9**

**Отк. 2:9 …ги знам твоите неволи и твојата сиромаштија, но ти си богат, и хулите на оние кои зборуваат дека се Евреи, а не се, туку се сатанска синагога.**

Овде ја гледаме состојбата на црквата во вториот и третиот век, чии верници поминувале низ големо прогонство. Црквата била скршена и ранета, а сепак сјајна за Господ.

**3. 2:10**

**Отк. 2:10 Не плаши се од она што ќе го претрпиш. Ете, ѓаволот ќе фрли некои од вас в зандана, за да бидете испитани, и ќе бидете во невола десет дни. Биди верен до смрт и ќе ти ја дадам круната на животот.**

Христос знаел низ што поминуваат и им кажал што ќе се случи. Сепак Христос бара да се силни дури до смрт. Овде вели дека ќе бидат во маки 10 години. Интересно е да се збележи дека црквата била прогонета под 10 римски владетели и десет години под владеењето на Диоклецијан, последниот император. Христос им ја ветил круната на животот. Има не помалку од 9 круни:

**a.** Круна на радоста **(I Сол. 2:19)**

**b.** Круна на праведноста **(II Тим. 4:8)**

**c.** Круна на животот **(Јаков 1:12)**

**d.** Круна на славата **(I Петар 5:4)**

**e.** Распадлива круна **(I Кор. 9:25-27)**

**f.** Круна со 12 ѕвезди **(Отк. 12:1)**

**g.** Круна на старите **(Изреки. 17:6)**

**h.** Круна на сопругот **(Изреки. 12:4)**

**i.** Трнова круна **(Јован 19:5)**

**4. 2:11**

**Отк. 2:11 Кој има уво, нека чуе што им говори Духот на црквите: на Оној кој победува, втората смрт нема да му наштети.”**

Повторно е дадено ветувањето на оние кои ќе издржат до крај, кои ќе победат!

**C. Писмото до црквата во Пергам, 2:12-17**

**1. 2:12** Пергам доаѓа од зборовите:

**Отк. 2:12 “На ангелот на црквата во Пергам, напиши му: ова го вели Оној Кој го има мечот со две сечила:**

**a.** Пергос = утврден, кула, тврдина

**b.** Гамос = единство или брак

Дајк Библија – Пергам бил град во Мизија, на реката Каикус, околу 65 км северно од Смирна.

**2. 2:13**

**Отк. 2:13 …знам каде живееш, таму каде што е престолот на сатаната, но ти го држиш Моето име и не се откажа од верата во Мене, дури ни во деновите на Мојот верен сведок Антипа кого го убија кај вас, каде што живее сатаната.**

**a.** Ние знаеме дека главата на Црквата владел од престолот во Рим. Во тоа време Црквата престанала да го очекува доаѓањето на Христос како Цар. Тие одлучиле дека најверојатно тоа е царството на Константин кое било поставено за Црквата да расте овде под царска заштита и сила, но запомнете дека ја изгубила визијата. Ние го гледаме Константин како седи на престолот како император на земјата и Црквата. (Книга – Пост Ницејско христијанство, од Шафт).

**b.** Арие почнал да поучува лажна доктрина. Тој верувал дека Бог ни го дал Зборот, но Зборот не бил Христос и не бил Бог. Ова било наречено “Контраверзијата на Арие”. Поделбата дошла поради два збора:

**(1)** Хомооусиос = Истобитен (по ист состав како Бог)

**(2)** Хомоиосиос = Сличнобитен (по состав сличен на Бог)

**c.** Бискупот по име Атанасие рекол дека исправното користење е “истобитен”. Константин го повикал собирот во Никеја (325 год), на кој се разговарало кој и што бил Исус. Се собрале 300 бискупи, заедно со 1200 лаици. Како што можете да си замислите имало многу жешки дискусии. Изгледало дека Арие ќе победи во аргументите и дека ќе докаже дека Исус не бил Бог, туку создание кое Бог го испратил на земјата. Но испосник влегол на состанокот, ја соблекол облеката и го покажал грбот на кој се гледало дека бил измачуван и рекол: “Ова се белезите на Господ Исус и не можам да издржам да го слушам ова богохулство.” Како резултат на тоа Светиот Дух ги придвижил нивните срца и тие го прифатиле верувањето на Атанасие дека Христос е истобитен со Бог. Така го поставиле Христос на место на Бого-човек.

**d.** Антипа не е запишан во историјата и е спомнат единствено овде во стих 13. Но Атанасие е сличен на Антипа и бил убиен како резултат на неговата вера. Еден подоцнежен император барал Атанасие да му даде Господова вечера на Арие. Тој одбил. Императорот тогаш му рекол дека цел свет е против него (Атанасие), а Атанасие одговорил: “Тогаш јас сум против целиот свет.” Исто така било воспоставено вероисповедање кое е познато како Атанасиско Вероисповедање.

**e.** “Сатанскиот престол”

Од книгата на Ларкин дознаваме дека Пергам бил наречен “Сатански престол”. Кога Атал III, царот свештеник од халдејската хиерархија бегал од персијците поробувачи, тој отишол во Пергам. На почетокот ги прогонувал следбениците на Христос, а Антипа бил еден од мачениците. Но наскоро ја променил својата тактика и почнал да ја воздига црквата и преку Константин, ги обединил црквата и државата. Мотивот на Константин бил повеќе политички отколку религиозен, затоа што сакал да ги претопи христијаните и паганите во еден народ.

**3. 2:14**

**Отк. 2:14 Но имам неколку работи против тебе, зашто имаш таму некои кои го држат учењето на Балаам, кој го учеше Балак да ги наведе на грев израеловите синови, за да јадат идолски жртви и да блудствуваат.**

Во книгата на Ларкин “Доктрината на Валаам”, дадена ни е сторијата на Валаам, која ја наоѓаме во книгата на **Броеви, поглавја 22-25**. Кога народот на Израел на нивниот пат кон Ханаан, стигнале во земјата Моав, Валак царот на Моав испратил да го викнат Валаам синот на Веор, кој живеел во Петор покрај реката Еуфрат, да дојде и да ги проколне. Кога Господ не му дозволил на Валаам да го проколне Израел, тој му предлага на Валам да ги покани на развратна забава за “Ваал Пеор”, и тоа ќе предизвика Израел да падне во стапица која толку ќе го разгневи Господ што Тој самиот ќе ги уништи. Валак го направил тоа, а резултатот бил дека кога израелските мажи отишле на таа сензуална забава и ги виделе “ќерките Моавски” тие со нив блудствувале, што го предизвикало гневот Божји, па Тој испратил болест која убила 42.000 од нив. Сега, зборот “Пергам” значи “брак” и кога црквата влегла во единство со државата, била виновна за “духовно блудство” или “Валааизам”.

“Методот на Валаам” кој Константин го спровел бил да им даде на бискупите на црквата одреден број на импозантни згради, наречени базилики, кои требало да ги преуредат во цркви, за која цел им дал и помош во пари. Со други зборови, им дал пари за базиликите да ги преуредат во цркви. Тој исто така обезбедил прекрасни одори кои свештенството требало да ги носи, и наскоро бискупите се нашле себе си облечени во скапи наметки, седнати на големи престоли во заоблениот дел на базиликата, со мермерни олтари украсени со злато и скапоцени камења, поставени на понискиот дел пред нив. Било претставено чувствително обожување, карактерот на проповедта се променил, големите “пагански веселби” биле усвоени со многу мали промени, за да им угодат на паганите кои станале членови на црквите и ги привлекувале паганите во црква. Како илустрација, зимската краткодневница паѓа на 21 Декември, што значи тој е најкраткиот ден во годината, и се до 25 Декември денот не почнува да расте. Овој ден кај незнабошците се сметал за “Роденден на богот Сонце” и бил голема прослава. Во Рим тој се прославувал преку “Големите игри” во арените. Така нашле за сходно да го променат роденденот на Божјиот Син од Април, во кое време најверојатно бил роден, на 25 Декември, затоа што Тој е “Сонцето на праведноста” и зарем не е поприкладно Неговиот роденден да се слави во исто време со роденденот на “богот Сонце”?

**4. 2:15**

**Отк. 2:15 Така и ти имаш некои кои на ист начин го држат учењето на николаитите.**

Доктрината на Николаитите промовира одвојување меѓу црковните водачи и лаиците. Кога црквата се спојува со државата таа станува виновна за духовен блуд. Бог не сака да има одвојување меѓу верниците, но треба да има одвојување од светот.

**5. 2:16-17**

**Отк. 2:16-17 Затоа, покај се! Ако пак не, ќе дојдам бргу кај тебе и ќе завојувам против нив со мечот на Мојата уста. 17 Кој има уво, нека чуе што им зборува Духот на црквите: на оној кој победува, ќе му дадам од скриената мана, ќе му дадам и бел камен, и на каменот напишано ново име што никој не го знае, освен оној кој го добива.”**

Во ова време црквата станува многу богата и моќна како резултат на обединувањето со државата. Ова исто така бил временски период кога е претставено пост-милениалното гледиште во однос на Евреите. Всушност ова гледиште го завзема ставот дека Евреите биле целосно и засекогаш избркани, и дека сите пророштва во однос на иднината на Израел веќе се однесува на црквата. Се верувало дека затоа што на црквата и оди толку добро, како резултат на поддршката од државата, дека црквата веќе влегува, или оваа состојба води до претставување на, Милениумот без враќање на Христос.

Забележи исто така дека во стих 16 предупредувањето кон оние кои отпаднале е да се покајат, оти ако не го направат тоа Господ ќе им се спротивстави, што не прави да си го поставиме прашањето за тоа каква била судбината на оние кои отпаднале, а не се покајале.

Во **стих 17** го гледаме истото предупредување или ветување **“на оној кој победува, ќе му дадам од скриената манна.”** Така повторно гледаме дека наградата е за оној “кој победува”. Во стих 17 ние го гледаме изразот “бел камен” (дека Господ ќе му даде бел камен). Во старо време тој бил познат како камен на победата, според белешките на Дајк, под i стр. 287. Исто така во старо време тие означувале помилување и доказ за помилување. Судиите имале бел и црн камен. Ако на криминалецот му бил даден црн камен тој бил осуден. Ако му бил даден бел камен, тој бил помилуван. Победниците за време на јавните игри исто така добивале бел камен со нивното име на него, што им давало за право да бидат издржувани од државата до крајот на нивниот живот.

**D. Писмо до црквата во Тиатир (лагодна црква) 2:18-29**

**1. 2:18-22**

**Отк. 2:18-22 “И на ангелот на црквата во Тиатир напиши му: ова го зборува Божјиот Син, Кој има очи како огнен пламен, а стапалата му се како сјајна бронза: 19 ги знам твоите дела, твојата љубов, верата и службата, твојата истрајност и твоите последни дела кои се поголеми од оние на почетокот. 20 Но имам нешто против тебе, што ја трпиш жената Језавела, која себеси се нарекува пророчица и која ги учи и ги заблудува Моите слуги да блудствуваат и да јадат идолски жртви. 21 ì дадов време да се покае, но не сака да се покае за своето блудство. 22 Еве, ќе ја фрлам в постела, а оние кои вршат прељуба со неа, во големи неволи, ако не се покајат за своите дела.**

Тиатир бил град во западна Турција меѓу Пергам и Сард. Таа била лагодна црква и во тоа е најдена недостојна. Бог бил сосема свесен за нивните дела, и дека имало повеќе дела отколку вера. Нивниот главен проблем бил што дозволувале лажни учители да влезат меѓу нив, и не направиле ништо во однос на тоа. Ова не е Језавела од **1 Цар. 18 и 19**, но оваа жена, не знаеме дали нејзиното име било Језавела или не, се однесувала на ист начин како Језавела од **1 Цар. 18 и 19**. Језавела од **1 Цар. 18 и 19**, како што ќе се потсетите, се омажила за цар на Израел, Ахав. Таа го претставила своето лажно обожување, обожувањето на Ваал во Израел. Како резултат на тоа умреле многу Господови пророци и Израел бил поведен во лажно обожување. Јасно е дека оваа жена имала јака намера да го направи истото и да го спроведе, или се однесува на последниот дел од Папскиот систем. Можеби името Језавела е искористено само фигуративно за да укаже на Папскиот систем. Ова бил периодот кога Папската црква ги внела во црквите сликите и статуите за луѓето да им се поклонуваат и да ги обожуваат, што е форма на идолопоклонство. Исто така во тоа време Папската црква се поставила себе за супериорна во своето учење над Божјиот Збор.

**2. 2:23-29**

**Отк. 2:23-29 И ќе ì ги погубам децата со помор, и сите цркви ќе знаат дека Јас Сум Тој Кој ги испитува бубрезите и срцата, и ќе му дадам секому од вас според неговите дела. 24 А вам и на другите во Тиатир, кои не го држат ова учење, кои - како што велат - не ги запознаа сатанските длабочини, ви велам: не ви наложувам друго бреме. 25 Сепак држете го она што го имате, додека дојдам. 26 А на оној кој победува и ги пази Моите дела докрај, нему ќе му дадам власт над народите, 27 и ќе ги пасе со железна палка, и ќе се скршат како глинени садови, како што и Јас тоа го примив од Мојот Татко. 28 И ќе му ја дадам ѕвездата Деница. 29 Кој има уво, нека чуе што им зборува Духот на црквите!”**

Забележи го строгото предупредување во стих 23, дека Господ ќе ги погуби оние кои ја следат нејзината измама, освен ако не се покајат, и дека Тој е Оној кој ги испитува бубрезите и срцата и на секого ќе му даде според неговите дела. Потоа го завршува писмото со охрабрување кон оние кои не ја прифатиле доктрината на Језавела и се држат цврсто до Неговото доаѓање, и на оние кои ќе победат ќе им даде власт над народите. Ако ги гледаме благословите дадени на секој победник од 7те писма, ние можеме да видиме многу појасна слика за благословите кои Бог ги има сочувано за сите победници.

**VII. Пoглавје 3**

**A. Писмо до црквата во Сард (мртва црква) 3:1-6**

**1. 3:1-2**

**Отк. 3:1-2 И на ангелот на црквата во Сард, напиши му: ова го зборува Оној Кој ги има седумте Божји Духови и седумте ѕвезди: ги знам твоите дела, имаш име дека си жив, но си мртов. 2 Бдеј и зацврсти го она што е на умирање, зашто не ги најдов твоите дела совршени пред мојот Бог.**

Сард бил град лоциран околу 65 км. источно од Смирна, стариот главен град на Лидија. Сард била црква која изгледала побожно, но им недостигала богобојазливост. Таа била ритуална или формална црква. Имала форма на побожност, но ја негирала силата или и недостигала Божјата сила. Значењето на зборот Сард е “бегалец” или “оние кои заминале”. Па така тоа е прекрасен пример за црква која почнала да оди кон период на реформација, кога Мартин Лутер и некои други реформатори почнале да протестираат против лажните учења и барања на римската црква. Римската црква станувала се понетолерантна, се додека состојбата не станала толку тешка, па Мартин Лутер, на 31 Октомври 1517 год. ги заковал своите 95 тези на вратата на црквата во Витенберг, Германија. Од тој ден започнала реформацијата. За време на овој период настапиле многу промени во црквата, но сите овие промени исто така донеле до горки контраверзии меѓу различните секти.

**2. 3:3-6**

**Отк. 3:3-6 Затоа, сети се што примил и чул, чувај го и покај се. И така, ако не се разбудиш, ќе дојдам како крадец и нема да знаеш во кој час ќе ти дојдам. 4 Но во Сард имаш неколкумина што не ги осквернија своите облеки; тие ќе одат во бели облеки со Мене, зашто се достојни. 5 Затоа оној кој победува, ќе биде облечен во бели облеки и нема да го избришам неговото име од книгата на животот, туку ќе го признаам неговото име пред Мојот Татко и пред Неговите ангели. 6 Кој има уво, нека чуе што им зборува Духот на црквите!**

Бог ги предизвикал да се држат за она што го добиле и да се покајат, зашто Бог ќе дојде како крадец во ноќта. Забележи исто така дека во стих 5 повторно има ветување за оној кој ќе победи, дека ќе биде облечен во бела облека и дека нема да ги избрише нивните имиња од книгата на животот.

Во Дајк, белешка ј, стр. 288, ни се вели: овде Христос ветува дека нема да ги избрише имињата од книгата на животот на ни еден човек кој ќе ги пази веќе дадените заповеди.” Ова природно го отвара прашањето: “Што ќе се случи ако некој одбие да ги слуша заповедите? Дали неговото име ќе биде избришано од книгата на животот?” Ако кажеме “не” зарем тогаш не го обвинуваме Бог дека напразно се заканува? Ние можеме да се вратиме назад на СЗ и да прочитаме во **Излез 32:32-33**, каде Бог му зборува на Мојсеј, и дефинитивно му ветува во однос на секој човек кој ќе погреши: “него ќе го избришам од книгата Моја.” Исто така псалмистот под помазание на Светиот Дух се моли Бог да го избрише името на Јуда и сите како него, **Пс. 69:25-28**. Ние гледаме во **Отк. 22:18-19** каде што Христос ни вели дека Тој ќе ги избрише имињата на луѓето од книгата на животот ако одземат било што од зборовите на ова пророштво.

**B. Писмо до црквата во Филаделфија (омилена црква) 3:7-13**

**1. 3:7-10**

**Отк. 3:7-10 И на ангелот на црквата во Филаделфија напиши му: ова го зборува Светиот и Вистинитиот, Кој го има Давидовиот клуч; Кој отвора и никој не затвора, Кој затвора и никој не отвора: 8 ги знам твоите дела. Еве, поставив пред тебе отворена врата што никој не може да ја затвори, затоа што ти имаш мала сила, а сепак го запази Моето слово и не се откажа од Моето име. 9 Еве, ти давам некои од сатанската синагога, кои тврдат дека се Евреи, а не се, туку лажат; ете, ќе направам да дојдат и да се поклонат пред твоите нозе и да разберат дека Јас те засакав. 10 Бидејќи ти го запази словото на Моето трпение, и Јас ќе те запазам од часот на испитувањето што ќе дојде врз целиот свет, за да ги испита оние кои живеат на земјата.**

Филаделфија е место на 50 км. југоисточно од Сард. Тоа е град чие име значи “братска љубов”. Ние гледаме 3 работи во првите неколку стиха кои ја карактеризираат:

**a. Имала мала сила.** Таа била како некој кој се враќа во живот и е многу слаб, како што гледаме дека мртвата црква во Сард сега почнува да врви низ пробудување. Иако била слаба, одела низ пробудување. Овие пробудувања почнале со Џорџ Вајтфилд во 1739 год и било следено од Џон Весли, Чарлс Фини, Д.Л.Муди и други.

**b. Пред неа е отворена врата која човек не може да ја затвори.** Гледаме дека и ова е вистина, затоа што Вилиам Кери во 1793 год., испловува за Индија, каде што нашол отворена врата, и од тоа време Господ има отворена врата во речиси секоја земја и народ во светот.

**c. Ќе биде запазена во “часот на испитување”.** Ова на некој начин укажува дека ова нема да биде црква која ќе помине низ периодот на маки. Тоа значи дека маките се се уште во иднина. Некои ова го земаат како доказ дека црквата нема да помине низ маките. Или барем не црквата во овој период.

**2. 3:11-13**

**Отк. 3:11-13 Ќе дојдам скоро! Држи го цврсто она што го имаш, за никој да не ја земе твојата круна. 12 Оној кој победува ќе го направам столб во храмот на Мојот Бог и нема веќе да излезе надвор и на него ќе го напишам името на Мојот Бог и името на градот на Мојот Бог, новиот Ерусалим кој слегува од небото, од Мојот Бог, и Моето ново име. 13 Кој има уво, нека чуе што им зборува Духот на црквите.**

Овде повторно е дадено предупредувањето дека треба цврсто да се држиме до оние работи за кои знаеме, за никој да не може да ни ја земе круната. Прашањето е, која би била целта да се даде таква изјава пред верници, ако круната не може да им биде одземена на верниците. Таа изјава набргу е надополнета со: **“оној кој победува ќе го направам столб во храмот на Мојот Бог.”** Повторно предупредувањето и ветувањето дадено за победникот.

**C. Писмо до црквата во Лаодикеја (млаката црква) 3:14-22**

**1. 3:14-16**

**Отк. 3:14-16 И на ангелот на црквата во Лаодикеја напиши му: ова го зборува Амин, верниот и вистинитиот Сведок, Почетокот на Божјото создание: 15 ги знам твоите дела, не си ни студен ни жежок. О, кога би бил студен или жежок! 16 Вака, бидејќи си млак и не си ниту жежок ниту студен, ќе те изблујам од Мојата уста.**

Лаодикеја била лоцирана во Фригија, што било неколку километри западно од Колоси. Лаодикеја е црковниот период во кој ние живееме. Таа е карактеризирана како млака црква. Кога црквата била ладна, како што било случај со англиската црква, тоа го натерало Џон Весли да започне средби на отворено, кои биле забележителни заради нивната религиозна живост. Таква иста ладна атмосфера имало и во Методистичката црква, која го натерала Вилијам Бут да стане жежок говорник за спасението. Но ја гледаме црквата денес како млака. Многу работи се случуваат во црквата, но повеќето е механички и од социјален карактер. Црквата е карактеризирана со надворешно богатство, но внатрешно е сиромашна во срцето. Еден од важните проблеми на денешната црква е дека имаме чувство дека парите ќе ни помогнат да направиме се што треба да направиме. Ние треба да бидеме потсетени дека светот не се менува преку пари, туку преку Божјиот Дух. Ние треба да сме повеќе волни да чекаме на Господовата сила, наместо да вработуваме евангелизатори и платени музичари за да ја завршат работата на придобивање на души. Забележи исто така дека ова е единствениот пат во Словото каде што се вели дека на Бог му се гади во стомакот.

**2. 3:17-22**

**Отк. 3:17-22 Бидејќи велиш: богат сум и се збогатив, и ништо не ми треба, а не знаеш дека си беден, несреќен, сиромав, слеп и гол; 18 те советувам да си купиш од Мене злато, пречистено со оган, за да се збогатиш; бели облеки, за да се облечеш и да не се открие срамот на твојата голотија; и очна маст, за да ги намачкаш своите очи, та да можеш да гледаш. 19 Јас ги укорувам и ги казнувам оние што ги љубам; затоа биди ревносен и покај се! 20 Еве, стојам пред вратата и чукам; ако некој го чуе Мојот глас и ја отвори вратата, ќе влезам кај него и ќе вечерам со него и тој со Мене. 21 На оној што победува, ќе му дадам да седне со Мене на Мојот престол, како што и Јас победив и седнав со Мојот Татко на Неговиот престол. 22 Кој има уво, нека чуе што им зборува Духот на црквите!**

Во стиховите 17 – 22 гледаме дека Бог ја советува црквата.

**a.** Бог ја советува црквата од Него да купи злато испитано во оган. Изгледа дека тоа ја претставува нашата вера која се испитува, и ние стануваме како злато испитано преку оган.

**b.** Да купат бела облека, што ја претставува нашата праведност, наместо да сме голи какви што изгледаме во сегашната ситуација.

**c.** Да ги помазаме очите со очна маст, да го имаме просветлувањето од Светиот Дух, да се видиме себе си какви што навистина сме.

Забележи во **стих 20** дека сега вратата е затворена и Христос стои однадвор на вратата на црквата. Интересно е дека во 1976 повеќе евангелски мисионери се враќале назад во САД, отколку што заминувале надвор. Се осмелувам да кажам дека најверојатно ситуацијата е слична и денес. Ова исто така е карактеристика на затворена врата, врата која ние ја затвараме и го ставаме Христос однадвор. Многу е можно Христос да е однадвор на црквата, едноставно затоа што сме дозволиле светот да го завземе местото во нашиот живот. На крајот забележи дека Бог нема ништо добро што да каже во однос на црквата во Лаодикеа.

**D. Следниот материјал го дава гледиштето на Марвин Росентал според неговата книга “Земањето на црквата пред гневот”, копирајт 1990, издадена од Томас Нелсон Инк. Пастор Росентал ги разгледува седумте цркви на многу поинаков начин од другите библиски учители. Тој седумте писма ги гледа како предупредување на оние кои се учесници во 70тата седмица на Даниел, а не како претставници на периоди од црковната историја.** (бројот на страната даден во загради се однесува на книгата на Росентал).

**1. Единствено книгата на Откровение е директна комуникација од Господ Исус Христос. Павле пишувал писма. Петар пишувал писма. Јован пишувал писма. Тие се дел од Библијата – инспирирани од Бог. Но ЕДИНСТВЕНО книгата на Откровение (на грчки *апокалипсе* што значи откривање) е директна комуникација од Бог.**

**2. Седумте писма не претставуваат седум различни периоди на црковната историја. Марвин нагласува: “Проблемот со ова сфаќање, иако е поддржано од многу компетентни учители, е тространо.**

**a. Прво,… во библискиот текст нема никакво навестување дека седумте цркви се седум различни периоди од црковната историја. Ова е едноставно претпоставка.**

**b. Второ: ова гледиште е субјективно. Кој може да одреди кога завршува периодот претставен со една црква или друг започнува? Црковната историја не е воопшто јасно одредена или подвоена…**

**c. Трето: описите како апостолска црква, прогонета црква, државна црква, папска црква, реформирана црква, мисионерска црква и отпадничка црква се груби и даваат нецелосен опис кој во целост не се согласува со содржината на писмата до седумте цркви.**

 **3. Седумте цркви биле избрани да примат писма од две причини:**

**a. Прво: седум е број на комплетност и совршенство, и ако Бог во Битие започнува и проширува, во Откровение стеснува и се движи кон целосно исполнување.**

**b. Второ: овие седум цркви совршено ги опишуваат јаките страни и слабостите на христијанството за време на 70тата седмица на Даниел. Ова им дава можност на седумте цркви да му дадат предупредување на христијанството на крајот на времето.**

**4. Кога се разгледуваат седумте писма до седумте цркви во Мала Азија (денешна Турциј), треба да се разберат неколку важни фактори:**

**a. Прво,** на сите цркви заедно им е дадено ветување. АКО се *победници* ќе бидат наградени… За оние кои се навистина успешни, Јован пишува: **“А тие го победија заради крвта на Јагнето и заради словото на своето сведоштво, и не зажалија да го дадат и својот живот.” (Отк. 12:11). (стр. 289-290)**

**b. Второ,** има јасна изјава до црквите дека Христовото враќање е *пред вратата*… Тоа јасно… подразбира дека изјавите до тие цркви укажуваат на тоа дека тие живеат на прагот на Христовото доаѓање. **(стр. 290)**

**c. Трето,** на црквата на Ефес и е напишано: **“Ги знам твоите дела, твојот труд и твоето трпение** (издржливост за време на маки)” **Отк. 2:2. [**Слични изјави им се дадени на црквите во Тиатир и Филаделфија, РевЦ парафраза] ….Подоцна, опишувајќи ги настаните кои недвојбено ќе се случат во 70тата седмица, напишано е: **“Ова е трпението** (издржливост за време на маки) **и верата на светиите” Отк. 13:10 (стр. 290-291)**

**d. Четврто,** за црквата во Пергам сезнајниот Господ изјавил: **“знам каде живееш, таму каде што е престолот на Сатаната” (Отк. 2:13)…** Изразот **“Каде што е престолот на Сатаната”** би било најсоодветно да укажува на обожување на Антихристот за време на 70тата седмица, чиј што човечки лик ќе биде подигнат во храмот и кој ќе биде ојачан од Сатаната. **(стр. 291)**

**e. Петто,** на црквата во Тиатир и било кажано: **“Еве, ќе ја фрлам в постела, а оние кои вршат прељуба со неа, во големи неволји” (Отк. 2:22) …** Претходните пет пати кога во Новиот Завет се користи терминот “Големите маки” секогаш се користи за да се објаснат настани кои започнуваат во средината на 70тата седмица. Би било логично, според тоа, да се заклучи дека шест користења на истиот израз “Големите маки”, како и овој во врска со Тиатир се однесуваат на нешта кои ќе се случат во ист период – во средина на 70тата седмица на Даниел. (стр. 291)

**f. Шесто,** на црквата во Сард и е напишано:

**Откровение 3:1-3 И на ангелот на црквата во Сард, напиши му: “Ова го зборува Оној Кој ги има седумте Божји Духови и седумте ѕвезди: ги знам твоите дела, имаш име дека си жив, но си мртов. Бдеј и зацврсти го она што е на умирање, зашто не ги најдов твоите дела совршени пред мојот Бог. Затоа, сети се што си примил и чул, чувај го и покај се. И таја, ако не се разбудиш, ќе дојдам како крадец и нема да знаеш во кој час ќе ти дојдам.”**

Црквата во Сард е мртва црква, и ако не се разбуди, Денот Господов ќе ги надвладее како крадец во ноќта. Ова е паралелно со 1 Сол. 5:2. **(стр. 291)**

**1 Солунците 5:2 Зошто самите вие знаете дека Господовиот Ден ќе дојде како крадец во ноќ**

Да го парафразирам заклучокот на Марвин во однос на 7те писма до 7те цркви. Да се гледа на овие писма како на било што друго освен како предупредување на оние кои ќе се најдат себе си да учествуваат во 70тата седмица на Даниел, ќе треба да се скратат поглавје 2 и 3 од 70тата седмица, да се превиди итноста на ситуацијата која се гледа во писмата и да се игнорираат јасните и недвојбени предупредувања кои се дадени. **(стр. 292**).

**VIII. Поглавје 4**

**A. Вовед**

Поглавјата 4 и 5 се воведни. Тие не подготвуваат за “печатите”, “трубите” и “садовите”.

Интересно е да се забележи дека во **Мат. 16:13-28**, после исповедта на Петар во Кесарија Филипова, кога кажал дека Исус бил Христос Син на живиот Бог Исус му рекол дека на Карпата на тоа признание Тој ќе ја изгради Црквата. Во стих 28 Тој им вели на учениците: “Вистина ви велам дека меѓу овие што стојат тука, има некои кои нема да вкусат смрт додека не Го видат Синот Човеков како доаѓа во Своето царство”. Тоа можеби било делумно исполнето преку преобразувањето пред нив во Мат. 17:1-9 каде што преку сцената на преобразувањето ни се дава предслика за Христовото второ доаѓање, со Мојсеј како слика на воскреснатите светии, а Илија на пренесените пророци. Тоа ветување може да има делумно исполнување и овде во искуството на Јован во Книгата на Откровение, затоа што знаеме дека Јован го гледа целиот период на маките и доаѓањето на Господ со светиите за битката кај Армагедон.

Оние кои веруваат во земање на црквата пред маките го користат ова поглавје како дел од нивната духовна основа. Тие веруваат дека кога Јован гледа и вратат е отворена, тој ги гледа 24те старешини, кои можеби ги претставуваат 12те племиња и 12те апостоли, дека ова е индикација дека црквата е тогаш на небо. Тој исто така гледа 7 Божји духови околу престолот во стих 5, што може да укажува на полнотата на Светиот Дух која е присутна заедно со Таткото и Христос на Небото. Ако е така, тоа може да укажува на тоа дека Црквата е отстранета од лицето на земјата, затоа што знаеме дека службата на Светиот Дух е да остане со црквата. Главната референца за земањето на црквата е **1 Сол. 4:13-18**. Ако ова гледиште за земањето на црквата е исправно, тоа значи дека црквата нема да помине преку периодот на маки. Сепак, пред да создадеме некое дефинитивно уверување во однос на времето на “земање на светиите”, предлагам подетално испитување на словото. Посебно внимание на ова му е посветено во предметот “Воскресенија”.

**(Моето лично убедување е дека земањето на црквата настапува веднаш пред отварањето на 7те печати со кои започнува истурањето на Божјиот гнев и “Денот Господов”. Моето разбирање е дека првите 3 ½ години од 70тата седмица на Даниел се она што Исус го нарекувал “почеток на маките” и дека не се работи за Божјиот гнев, туку за човечки гнев врз човештвото се до отварањето на 4тиот печат. Овој период се покажува со осквернување на храмот од страна на Антихристот, и периодот на “Големите Маки” кој е скратен на 5тиот и 6тиот печат. Големите маки се следени со земање на црквата точно пред отварањето на 7иот печат и почетокот на “Денот Господов” што е и истурање на Божјиот гнев врз безбожниот свет. Седумдесеттата седмица на Даниел завршува со славното Христово враќање, со ангелите и светиите за да ја заврши битката кај Армагедон и да обезбеди спасение за Израел во еден ден. РевЦ).**

**B. Работите кои ќе бидат одсега**

**1. 4:1-3**

**Отк. 4:1-3 Потоа погледнав и видов: на небото имаше отворена врата, а преѓешниот глас, што го чув како труба да зборува со мене, рече: дојди ваму, горе, и ќе ти покажам што ќе се случи по ова! 2 Веднаш се најдов во духот и ете, на небото имаше престол, а на престолот седеше Еден; 3 а Оној Кој седеше, изгледаше како камен јаспис и сард, а околу престолот имаше божилак кој прилегаше на смарагд.**

Јован е во Духот (не во тело) и го гледа престолот поставен на небото и на него има седнат.

**(WW)** Јасписот е проѕирен камен, кој зборува за Божјата чистота. Сардот е црвен, и зборува за Божјиот гнев и осуда. Смарагдот е зелен што е боја која асоцира на благодат и милост. Сите овие камења можеле да се најдат на прекрасниот преден дел на облеката на Првосвештеникот **(Изл. 28:17-21)** **(WW)**

Исто така забележи дека:

**a.** Јован бил повикан со глас.

**b.** Лазар бил повикан со глас.

**c. 1 Сол. 4:16** ни вели дека светиите ќе бидат повикани со глас.

Некои важни прашања: Ако Црквата е земена, дали е земен и Светиот Дух од Неговата земна служба? Дали Светиот Дух е силата која “задржува” во **2 Сол. 2:6-12**? Или можеби оној “кој се противеше” можеби бил ангел како Михаил кој се борел со силите на темнината во СЗ како што тоа го правел за Даниел во **Дан. 10:13**.

**2. 4:4-5**

**Отк. 4:4-5 И околу престолот имаше дваесет и четири престоли, а на престолите видов дваесет и четири старешини седнати и облечени во бели облеки, а на главите имаа златни круни. 5 Од престолот излегуваа молскавици и гласови и грмежи, а пред престолот гореа седум светала, кои се седумте Божји Духови.**

Дваесет и четирите старешини се најверојатно 12те апостоли и 12те племиња на Израел. Види **Отк. 21:10-15**.

Престолот на судот (молњи и громови) со полнотата на Светиот Дух присутни на небо. Тоа е поинаков престол од престолот на Милоста.

**3. 4:6-9**

**Отк. 4:6-9 Пред престолот имаше нешто како стаклено море, слично на кристал, а сред престолот и околу него, четири живи суштества полни со очи и однапред и одназад. 7 Првото живо суштество личеше на лав, второто живо суштество на јунец, третото живо суштество имаше лице како на човек, а четвртото живо суштество личеше на орел во лет. 8 И секое од четирите живи суштества имаше по шест крилја, полни со очи наоколу и однатре; и дење и ноќе не престануваат да велат: "Свет, свет, свет е Господ Бог Семоќниот, Кој беше, Кој е и Кој доаѓа.” 9 А кога живите суштества му оддаваа слава, чест и благодарност на Оној Кој седи на престолот, Кој живее во вечни векови…**

Живите суштества кои се пред престолот го претставуваат продорниот Божји поглед, затоа што се полни со очи. Тие никогаш не се одмараат и го заштитуваат престолот.
 Интересно е да се забележи дека името кое овде се користи за Бог е “Господ Бог Семоќен” (4:8). Историјата ни кажува дека ова била официјалната титула која се користела за императорот Домициан, кој бил одговорен за протерувањето на Јован на Патмос. **(WW)**

Во **Матеј** го гледаме Христос како лав, како Цар. Во **Марко** како теле или бик за време на колење. Во **Лука**, Христос е претставен како Совршен Маж. Во **Јован**, Христос е претставен како Орел, што ја покажува Неговата божественост и слободен Дух.

Во Стариот Завет племињата кои кампувале околу шаторот на состанок биле претставници на небесниот шатор на состанок, како што Јован опишува.

Знамињата на племињата околу шаторот на состанок ги имале истите слики како живите суштества овде во **Отк. 4:6-9**.

**Отк. 4:10-11 …дваесет и четирите старешини паднаа пред Оној Кој седи на престолот и Му се поклонија на Оној Кој живее во вечни векови, и ги положија своите круни пред престолот, велејќи: 11 “Достоен си, Господи, Боже наш, да примиш слава и чест и моќ, зашто Ти создаде сè, и поради Твојата волја суштествува и е создадено сè.”**

Тие ги фрлаат своите круни пред престолот затоа што само Христос е достоен да ги носи. Забележи дека освен стих 4 каде што седат, 24те старешини ги гледаме како се поклонуваат пред престолот и обожуваат, стх. **4:10; 5:8,14**.

Ефраим

(Бик)

 Veil

###### W

# S N

 **E**

Најсветото место

Ковчегот на заветот

Завеса

Олтарот со темјан

Отк. 5:8 што се молитвите на светиите

Рувен

(Маж)

Дан

(Орел)

7 карак свеќник слика на Светиот Дух, нашата светлина

Бесквасен леб, слика за Христос нашиот Леб на животот

Свето место

Леген

Бронзен Олтар

Јуда

(Лав)

**IX. Поглавје 5**

**A. Донесен е свиток**

**1. 5:1**

**Отк. 5:1 И видов свиток во десницата на Оној Кој седеше на престолот испишан однатре и однадвор и запечатен со седум печати.**

**(WW)** Во нашиот превод е зборот “свиток” (стх. 1), а во некои други “книга”. Во тоа време не постоеле укоричени книги како денес. Свитоците биле направени од листови на растенија кои растеле покрај реките и биле многу скапи. Овој свиток е Христовата тапија за сопственост над созданието. Римскиот тестамент бил запечатен со 7 печати. Овој свиток е тестаментот кој на Христос му дава право на сопственост над созданието преку предноста која ја има преку Неговата жртва (стх. 9). Тестаментот можел да биде отворен единствено од наследникот, а Христос е “наследник на се” (Евр. 1:2)… Фактот дека свитокот е напишан од двете страни ни дава до знаење дека нема што друго да се додаде. Судбината на грешниот свет е одредена.

Свитокот ја содржи тапијата за Земјата и вечниот живот кои биле изгубени преку Адам. Оваа тапија сега е во Божјите раце и чека откупување. Ова откупување е легално превземање на се што Адам изгубил за време на падот, **Ефш. 1:13-14; Рим. 8:22-23**.

**2. 5:2-4**

**Отк. 5:2-4 И видов моќен ангел како објавува со силен глас: “Кој е достоен да го отвори свитокот и да ги скрши неговите печати?” 3 И никој, ниту на небото, ниту на земјата, ниту под земјата, не можеше да го отвори свитокот, ниту да погледне во него. 4 А јас почнав да плачам многу, зашто не се најде никој достоен да го отвори и да го прочита свитокот, ниту да погледне во него.**

Во **стих 2** го гледаме ангелот како со силен глас дава изјава во однос на свитокот. Ова е објавата или повикот да се појави вистинскиот откупител. Овде го гледаме Јован како плаче додека Бог ја држи тапијата за Земјата, која ни еден човек не може да ја откупи. Дали Јован плаче затоа што сфаќа дека спасението на светот почива врз откупот на ова тапија?

**B. Тапијата е побарана од “Роднината откупител”**

**1. 5:5-7**

**Отк. 5:5-7 Тогаш еден од старешините ми рече: “Не плачи, ете, надвладеа Лавот од јудиното племе, давидовиот корен, па може да го отвори свитокот и неговите седум печати. 6 И ете, видов, меѓу престолот (со четирите живи суштества) и старешините, Јагне што беше како заклано, со седум рогови и седум очи; тоа се седумте Божји Духови, пратени по целата земја. 7 И дојде и го зеде свитокот од десницата на Оној Кој седеше на престолот.**

Законот кој е даден во **Лев. 25:23-24** вели дека роднина може да го откупи имотот. Овде гледаме дека во таа улога стапува Исус Христос. Како што читаме во **стих 5** дека Лавот од племето Јуда, Давидов корен, што значи роднина на Давид, стапува на сцена. За да биде роднина откупител, тој морал да биде роден преку човечката раса, па затоа било исполнето раѓањето од девица. Исус ја платил откупителната цена, која била Неговата крв на крстот, 1 Пет. 1:18-20, но се уште не го поседувал она што го откупил. Во Стариот Завет кога роднина откупител сакал да откупи имот, тој ја завземал својата позиција, со 10 мажи (старешини) како сведоци, кај градските порти и ја објавувал својата намера. Ова е илустрирано во сторијата на Воаз и Рута, **Рута 4:1-12**. Роднината кој го откупува имотот се нарекувал “**Гоел**” или “**откупител**”. Кога “силниот ангел” изјавил со силен глас: **“Кој е достоен да го отвори свитокот и да ги скрши неговите печати?”** Тоа било барање да се појави роднината откупител, но никој не се појавил. Јован плачел затоа што знал што е свитокот, и ако нема кој да го отвори свитокот на откупување, тогаш секоја надеж за откуп на Земјата и човекот се изгубени. Забележи во **стих 6,** доаѓа **“Јагнето што беше како заклано”**. Ова ни укажува на тоа дека Исус Христос можеби секогаш да ги носи трагите од Неговото распнување, како што го гледаме опишано овде, како што бил заклан.

**(WW)** Вреди да се нагласи дека Христос е наречен “Јагнето” 28 пати во Откровение. Всушност, целата Библија може да се сумира преку следење на темата “јагне”. Исак прашал: “Каде е јагнето?” во Бит. 22:7. Јован Крстителот одговорил: “Еве Го Божјото Јагне!” (Јован 1:29) Сега Јован пишува: “Достојно е Јагнето!” Види исто Изл. 12 и Иса. 53. **(WW)**

**2. 5:8-10**

**Отк. 5:8-10 И кога го зеде свитокот, четирите живи суштества и дваесет и четирите старешини паднаа пред Јагнето, а секој од нив имаше харфа и златни садови, полни со темјан, имено молитвите на светиите. 9 И пееја нова песна, велејќи: "Достоен си да го земеш свитокот и да ги отвориш неговите печати, зашто беше заклан и зашто со Својата крв ги откупи за Бога, од секое племе и јазик, род и народ, 10 и ги направи да бидат царство и свештеници на нашиот Бог, и тие ќе владеат на земјата.”**

Кога на роднината откупител ќе му се даде свитокот, тапијата од купениот имот, тој го има правото да ги скрши печатите, и да го прими наследството. Кога ќе го направи тоа Тој ќе го одземе правото на досегашниот сопственик, Сатаната. Ако црквата е земена пред периодот на маките, тогаш јас и ти, ако сме откупени од крвта на Јагнето, ќе бидеме сведоци на таа сцена и ќе учествуваме во **“откупителната песна”** која следува во **Отк. 5:8-10**.

**3. 5:11-14**

**Отк. 5:11-14 И видов и чув глас од многу ангели околу престолот, и од живите суштества и старешините, чиј број беше десетици илјади по десетици илјади и илјадници илјади, 12 кои зборуваа со силен глас: "Достојно е Јагнето Кое беше заклано, да прими моќ, богатство, мудрост, сила, чест, слава и благослов.” 13 И го чув секое создание кое е на небото, на земјата, под земјата, во морето и сè што е во нив, како зборува: "На Оној Кој седи на престолот и на Јагнето, благослов, чест, слава и власт за вечни векови!” 14 Четирите живи суштества рекоа: “Амин!", а дваесет и четирите старешини паднаа ничкум и се поклонија.**

Во стиховите 11-14 ние гледаме големо мноштво како го слави Бог. Го слават Јагнето кое беше заклано за нас. Секое суштество го слуша славењето на Јагнето како Цар. Во евангелијата ни се дадени четири титули за Исус. Тој е **Мат. 1:1 “Син на Давид”** и **“Син на Авраам”**. Во **Мат. 8:20** е **“Син Човеков”**. Во **Мат. 14:33** е **“Син Божји”**.

**a.** Како **“Син на Давид”** Тој е наследник на престолот на Давид.

**b.** Како **“Син на Авраам”** Тој го има правото на земјата Палестина, и се што било вклучено во кралскиот сојуз со Авраам.

**c.** Како **“Син Човеков”**, Тој го има правото на Земјата и светот.

**d.** Како **“Син Божји”,** Тој е наследник на сите нешта.

Старешините пеат, но ангелските битија “зборуваат со силен глас”. Нема доказ во Библијата дека ангелите пеат. Јов 38:7 изјавува дека, при создавањето “синовите Божји (ангелите) извикувале од радост.” “Божиќните ангели” во Лука 2:13-14 го славеле Бог “велејќи”, не пеејќи. Мноштвото ангели на небото со здружен глас извикуваат слава на Јагнето кога Тој го зема свитокот, но не пеат. Пеењето е привилегија резервирана за светиите Божји, кои ја доживеале радоста на спасението. Има многу работи кои ангелите можат да ги прават, а светиите не. Но ангелите не можат да доживеат спасение, ниту можат да пеат за слава на Јагнето со светиите. **(WW)**

Печатите не биле наредени на работ на свитокот, туку биле кршени еден по еден додека се одвиткувал документот, од еден печат до друг, се додека сите печати не бидат скршени. Дури во поглавје **10:1-6** Христос, “Моќниот Ангел” го става своето десно стапало над морето, а левото над земјата и извикува **“Нема веќе да постои време”**, или “не ќе има веќе одлагање”, кога ќе ги направи последните чекори кои се потребни да се обезбеди завземањето на имотот од тапијата.

**(WW)** Имај ја на ум двојната цел на маките: (1) да ги казни народите за нивните гревови, особено за начинот како се однесувале кон Израел, и (2) да го отстрани Израел и да ги подготви останатите верници да го примат Христос кога Тој ќе дојде во слава (Отк. 19:11). Жителите на земјата се во незнаење за оваа прекрасна сцена на небото. Како што било во деновите на Ное и Лот, тие си одат по својот пат, јадат и пијат и ги занемаруваат Божјите предупредувања. Тогаш Јагнето ќе почне да го отвара свитокот, и ќе настапи судот. **(WW)**

**4. Види карта –** “Кралскиот имот на Авраам” (Ларкин, стр. 47) ја покажува земјата која е Христова и Тој ја поседува

**X. Поглавје 6**

**A. Првиот печат - 6:1-2**

**Отк. 6:1-2 И видов кога Јагнето отвори еден од седумте печати и чув едно од живите суштества како громогласно вика: “Дојди!” 2 А јас погледнав, и ете, бел коњ, а коњаникот имаше лак; и му беше дадена круна, па како победник тргна да победува.**

Во стих 1 слушаме гром, кој претставува осуда. Јавачот на белиот коњ не е Христос како што некои тврдат, затоа што Христос е Јагнето кое го држи свитокот со седумте печати. Јавачот има лак, но не се спомнува стрела. Тоа ни укажува дека иако тој е победник според стихот, тој ќе победи со поинаква стратегија од онаа на отворена борба. Најверојатно тој е поединец кој ќе биде многу убедлив и ќе постигне работи кои никој дотогаш не ги постигнал, за да ги соедини народите во мир. Тој на крајот ќе се искачи до позиција на власт и авторитет над царството од 10 нации кое ќе биде федералното царство, обновената Римска Империја. Тој ќе се искачи на висока позиција и ќе му биде дадена круна. Неговиот триумф ќе биде благодарение на неговата умешна дипломатија. Тој ќе биде сличен на Антиохус Епифанес, неговиот прототип, за кој се зборува во **Даниел 11:21**, каде што гледаме дека Антиохус го прима своето место на водство на мирен начин.

Затоа што ќе биде алатка на Сатаната, тој ќе биде надарен со чудотворна сила преку раката на Сатаната. Бог ќе дозволи жителите на земјата да доживеат јака измама и да поверуваат на неговите лаги, затоа што тој ќе е само лажго**, 2 Сол. 2:9-11.**

Така гледаме дека јавачот на белиот коњ е Антихристот. Тој е **“принцот кој доаѓа”** според визијата на 70те седмици на Даниел. Тој ќе го потврди сојузот за 1 седмица, и ќе го раскине сојузот на средина на седмицата, **Дан. 9:27**. Овој сојуз можеби ќе вклучува привилегија за Евреите да се вратат во Палестина и да го изградат својот еврејски храм и повторно да го воспостават обожувањето преку жртвување. Можеби тоа ќе го направи како замена за финансиска помош од еврејските банкари од светот, преку неговата идеја да создаде гигантска комерцијална корпорација, сместена во обновениот град Вавилон. Ова ќе овозможи атмосфера за која зборува Словото во однос на знакот на ѕверот во Отк. 13:16-17, кој ќе може да настапи.

Имај на ум, тој ќе ја достигне својата позиција на власт преку сојуз склучен со Евреите на почеток на седмицата на маки, но тој не станува **“ѕверот”** како што е опишан во поглавје **13:1-8** се до средината на седмицата. Даниел за него зборува како за “самоволен цар” кој нема да има почит кон свети нешта или места. Тој ќе направи неговиот престол да биде подигнат на Светото место на храмот, кој Евреите ќе го изградат во Ерусалим, и потоа самиот ќе седне на него и ќе се прогласи себе си за Бог. Понатаму, на луѓето ќе им биде наредено да го обожуваат, а Сатаната ќе му даде голема сила и авторитет. Но овие нешта се уште треба да настапат.

**B. Вториот печат - 6:3-4**

**Отк. 6:3-4 И кога го отвори вториот печат, го чув другото живо суштество како зборува: “Дојди!” 4 И излезе друг, црвен коњ, а на коњаникот му беше дадено да го крене мирот од земјата, та луѓето меѓусебно да се убиваат; и му беше даден голем меч.**

Јавачот на вториот печат јава црвен коњ, кој симболизира крв, а мечот во неговата рака е симбол на војна. Ова е времето кое е јасно пророкувано од Христос во **Мат. 24:6-7**, каде што Тој вели: “ќе чуете за војни, и гласови за војни”, исто така вели “зашто ќе се дигне народ против народ и царство против царство.” Ова е исто така исполнување и на **1 Сол. 5:3**: “Кога ќе велат: мир и безбедност, тогаш ненадејно ќе падне погибел врз нив, како породилни маки врз бремена жена, и не ќе можат да избегаат.” Од овој печат гледаме дека војни ќе започнуваат во секое време и дека нема да има вистински мир на земјата се до доаѓањето на Принцот на Мирот, Исус Христос. Во однос на идентитетот на овој јавач, ние не знаеме, но е видливо дека на Антихристот нема се да му оди по волја. Најверојатно ќе има некои нации кои ќе се побунат против неговата програма и авторитет и како резултат на тоа ќе има војна.

**C. Третиот печат - 6:5-6**

**Отк. 6:5-6 И кога го отвори третиот печат, го чув третото живо суштество како зборува: “Дојди!” А јас погледнав, и ете, црн коњ, а коњаникот имаше терезија во својата рака. 6 И чув како зборува глас меѓу четирите живи суштества: “Еден шиник пченица за денариј! Три шиника јачмен за денариј! А на маслото и на виното не пакости им!”**

Црниот коњ означува глад, а јавачот е собирач на храна. Кога сите расположиви мажи ќе бидат вклучени во војна, нема да има кој да сее и да собира жетва, тогаш со сигурност ќе настапи глад. Гладот ќе биде толку голем, според словото овде, ќе треба **“денариј”,** што е дневна плата, за да се купи еден “шиник” (2 мери) жито, колку што му се давало на роб да јаде. Што точно значи дека маслото и виното нема да настрадаат не знаеме. Можеби е тоа дека маслинките и лозјата не созреваат во исто време како житото и пченицата, па нивната жетва нема да биде повлијаена од војната.

**D. Четвртиот печат - 6:7-8**

**Отк. 6:7-8 И кога го отвори четвртиот печат, го чув гласот на четвртото живо суштество кое зборуваше: “Дојди!” 8 А јас погледнав, и ете, сиво- зелен коњ, а на коњаникот името му беше Смрт, и Адот одеше по него. Н ним им беше дадена власт над четвртина од земјата, да убиваат со меч, со глад, со помор и со дивите ѕверови на земјата.**

Овде гледаме дека една четвртина од луѓето на земјата ќе бидат убиени, што е речиси две милијарди луѓе. Забележи дека бојата на коњот е боја на мртовец. Јавачот на сиво-зелениот коњ е наречен Смрт, и Адот, гробот го следел. Вреди да се забележи дека јавачите на првите три коња не беа именувани, но овде е многу јасно дека јавачот на сиво-зелениот коњ е наречен смрт. Најверојатно некаков помор ќе дојде на земјата како резултат на војните и гладот. Кога мртвите не се закопуваат навреме, нивните тела кои се распаѓаат можат да предизвикаат зарази.

Во време на четвртиот печат, толку ќе биде големо уништувањето на човечки животи што Адот ќе мора да се зголеми и да ја отвори својата уста без граница, како што е предскажано во **Исаија 5:13-16**. Средствата на уништување се: меч, глад, смрт и лути ѕверови, кои се “четирите тешки казни” од Езекиел 14:21 кои ќе паднат над Ерусалим. “Зашто така вели Господ Бог: “Ако и четирите мои тешки казни – мечот и гладот, лутите ѕверови и поморот – би ги пратил врз Ерусалим за да истребат во него луѓе и добиток.”

**E. Петтиот печат - 6:9-11**

**Отк. 6:9-11 И кога го отвори петтиот печат, ги видов под жртвеникот душите на закланите заради Божјото слово и заради сведоштвото што го одржаа. 10 И извикаа со силен глас, велејќи: “До кога, свет и вистинит Господару, нема да судиш и да ја одмаздиш нашата крв над оние кои живеат на земјата?” 11 И секому од нив му беше дадена бела облека и на сите им беше речено да се стрпат уште малку време, додека не биде исполнет бројот на нивните сослужители и браќа, кои ќе бидат убиени како и тие.**

Душите на оние кои биле заклани заради Божјиот Збор и заради нивното сведоштво се гледаат овде под жртвеникот. Фактот дека овие души се под жртвеникот можеби укажува на тоа дека се маченици. Тоа се оние кои биле убиени заради Божјиот Збор и заради нивното сведоштво. Според Христос во **Мат. 24:9-14** ќе има прогонство кое ќе настапи поради проповедање на евангелието за Царството. Ако Црквата е земена, проповедањето на евангелието на Милоста Божја, **Дела 20:24**, најверојатно ќе заврши како проповедање на евангелието за Царството, кое ќе настапи. Ова е истото евангелие кое Јован Крстителот го проповедал: “Покајте се зашто се приближе Небесното Царство”, **Мат. 3:1-2**. Тоа треба да се проповеда по целиот свет за сведоштво, и тогаш ќе дојде крајот на таа диспензација. Најверојатно ќе биде проповедано од Евреите, и ќе биде најава дека Месијата доаѓа за да го воспостави своето Царство на земјата и да владее со човештвото.

**(WW)** Старозаветните свештеници ја истурале крвта на жртвата под жртвеникот (Лев. 4:7), и затоа што крвта зборува за живот (или душа, Лев. 17:11), ние сме сведоци на душите на мачениците под небесниот жртвеник. Нивните убици се уште не се одмаздени. **(WW)**

Душите на мачениците се утешени и им е кажано дека треба да се одмараат за кратко, околу 3 ½ година, додека не се исполни нивните сослужители и браќа не бидат убиени како и тие. Ова ветување е исполнето во **Отк. 20:4-6**.

**F. Шестиот печат - 6:12-17**

**Отк. 6:12-17 И видов кога го отвори шестиот печат, и се случи голем земјотрес; сонцето поцрне како струнена вреќа, а целата месечина се стори како крв, 13 и небесните ѕвезди испопаѓаа на земјата, како што смоквата ги исфрла своите незрели плодови, кога ќе ја затресе силен ветар. 14 А небото го снема како свиток кога се смотува; и сите гори и сите острови се поместија од своите места. 15 Земните цареви, големците, војсководците, богатите, силните, секој роб и секој слободен човек се засолнија во пештерите и по горските камењари, 16 велејќи им на горите и на карпите: “Паднете врз нас и скријте нè од лицето на Оној Кој седи на престолот и од гневот на Јагнето, 17 зашто дојде великиот Ден на нивниот гнев, и кој може да се одржи?”**

**Забележи дека 6тиот печат најавува дека “големиот ден на Божјиот гнев настапува”. Овие знаци се непосредно пред и најавуваат дека денот е близу.**

Ние гледаме дека буквално ќе настапи темнина и дека земјата ќе помине преку големи физички промени кои ќе ја потресат. Ова било претскажано од пророците и од Христос. На пример, имало темнина за 3 дена над Египет во деновите пред егзодусот, во **Излез 10:21-23**. Исто така било темнина над Ерусалим и Голгота на денот кога Христос бил распнат, **Мт. 27:45**.

Друг пример дека земјата оди низ големи физички феномени бил на 19 Мај, 1780 год., кога во историјата на Нова Англија имало “темен ден”. Тоа не било замрачување на Сонцето, а сепак било доволно темно за да се видат ѕвездите, а кокошките си легнале. Причината за таа темнина никогаш не била објаснета.

Во пророштвата на Јоил читаме: “Ќе покажам знаци на небото и земјата: крв, оган и столбови од дим. Сонцето ќе се преобрати во темнина, а месечината – во крв, пред да настапи денот Господов, великиот и страшниот.” **Јоил 3:2-3.** Овие знаци треба да се претходница на “Господовиот ден” и зборуваат за истурање на Божјиот гнев, што започнува со судот на трубите и отварање на 7от печат**.** Исто така во овој дел во стих 13 гледаме дека ѕвездите ќе паднат од небото на земја, како што паѓаат незрелите смокви од гранките. Има многу примери на ѕвезди и метеори кои паѓаат , но ништо не се споредува со она што се случило на 13 Ноември 1833, кога паѓале цели три часа за време на вечерта, а луѓето толку многу се уплашиле што мислеле дека настапил крајот на светот.

Христос зборува за овој период во **Мт. 24:29**, каде што вели: “Во тие денови сонцето ќе потемни (значи ќе изгуби сјај) месечината нема повеќе да свети, ѕвездите ќе паѓаат од небото и небесните сили ќе се растресат.” (последниот дел во однос на небесните сили најверојатно се однесува на началствата и властите на небесата, како што се објаснети во **Ефш. 6:12**). Потоа на крајот на ова поглавје ние гледаме дека и покрај ова голема осуда и се што доаѓа над човештвото, тоа наместо да се заврти кон Христос, да се покае и повика за спасение, тоа ги повикува планините и карпите да го закопаат и скријат од лицето на Семоќниот.

**(WW)** Во Откровение се спомнати три земјотреса (6:12; 11:13; 16:18-19). Нема сомневање дека тоа се буквално земјотреси, но заедно со нив ќе има поместувања на земјата и на небото што ќе ги уплаши и малите и големите. Некои проучувачи сметаат дека овие стихови опишуваат резултати од атомска војна, со сонцето и месечината затемнети, поместување на големи земни масиви и луѓе како се кријат во дупки во земјата за да избегаат од атомската радиација. Можеби е така, но ние мора да забележиме дека луѓето се кријат од Христос и од Неговиот гнев. **(WW)**

**XI. Поглавје 7**

**A. Запечатувањето на 144.000 - 7:1-8**

**Отк. 7:1-8 Потоа видов четири ангела како стојат на четирите краишта на земјата, држејќи ги четирите земни ветрови, за да не дува ветар ниту на земјата, ниту по морето, ниту низ некое дрво. 2 И видов друг ангел, кој се издигаше од исток и кој го имаше печатот на живиот Бог, па почна да им вика со силен глас на четирите ангели, на кои им беше дадено да им напакостат на земјата и на морето, 3 велејќи: “Не пакостете ì на земјата, ни на морето, ниту на дрвјата, додека не им ставиме печат на челата на слугите на нашиот Бог!” 4 И го чув бројот на запечатените: сто четириесет и четири илјади запечатени од сите племиња на израеловите синови: 5 дванаесет илјади запечатени од племето Јуда, дванаесет илјади запечатени од племето Рубен, дванаесет илјади запечатени од племето Гад; 6 дванаесет илјади запечатени од племето Асер, дванаесет илјади запечатени од племето Нефталим, дванаесет илјади запечатени од племето Манасе; 7 дванаесет илјади запечатени од племето Симеон, дванаесет илјади запечатени од племето Леви, дванаесет илјади запечатени од племето Исахар; 8 дванаесет илјади запечатени од племето Забулон, дванаесет илјади запечатени од племето Јосиф, дванаесет илјади запечатени од племето Венјамин.**

Поглавје 7 започнува со додавање на изјава која настапува пред отварањето на 7от печат. Овде го гледаме запечатувањето на 144.000 од 12те племиња на Израел, исто како што Бог сочувал 7000 во деновите на Ахав, кои не се поклониле пред Ваал.

**(I Царства 19:18),** значи ќе има “остаток”, според изборот на “милост” **(Рим. 11:2-5) “Бог не го отфрли Својот народ кого го знаеше однапред. Или не знаете што вели Писмото за Илија, кога Го моли Бога против Израел: 3 “Господи, ги погубија Твоите пророци, ги разурнаа Твоите жртвеници, а јас останав сам, па и мојот живот го бараат.” 4 А каков беше Божјиот одговор: “Си оставив за себе седум илјади луѓе кои не се поклонија пред Баал.” 5 Така и сега, суштествува еден остаток, избран по благодатта.”,** и Бог ќе сочува 144.000 од Израел, кои за време на периодот на маките нема да ги свиткаат своите колена пред Антихристот. Овие 144.000 се запечатени, но ова не е истиот печат кој ние го имаме преку Светиот Дух како Христови верници, **Ефш. 1:13-14** **“Во Него сте и вие, откако ја чувте пораката на вистината - Евангелието на вашето спасение - и откако поверувавте, запечатени со Светиот Дух на ветувањето, 14 кој е залог за нашето наследство, за откупување на оние кои станаа Божја сопственост - за величање на Неговата слава.”** Ова запечатување кое го гледаме со 144.000 е со поинаков карактер. Според **Отк. 14:1**, оние кои се запечатени го имаат **“името на Таткото”** напишано на нивните чела. Тие се “запечатени” на челото за сите да можат да ги видат. На ист начин, јавно, следбениците на Антихристот ќе бидат “запечатени” на нивните чела или на десната рака со знакот на ѕверот, кој е бројот на неговото име, 666, **Отк. 13:16-18** **“И тој направи на сите - мали и големи, богати и бедни, слободни и робови - да им се даде белег на десната рака или на челото, 17 и никој да не може ниту да купи ниту да продаде, освен оној што го има белегот, името на ѕверот или бројот на неговото име. 18 За ова е потребна мудрост. Кој има разбирање нека го пресмета бројот на ѕверот, зашто тоа е број на човек, а неговиот број е шестотини шеесет и шест.”**

Забележи дека 12те наредени овде ги изоставуваат Дан и Ефраим, но ги гледаме имињата на Јосиф и Леви запишани наместо нив. Причината за ова ја наоѓаме во **Пов. Зак. 29:18-21** каде што читаме дека името на маж, жена, семејство или племе кое во Израел ќе донесе идолопоклонство ќе биде “избришано” од лицето на земјата и ќе биде одвоен од племињата на Израел. За ова беа виновни племињата на Дан и Ефраим кога му дозволија на Јеровоам да постави “златни телиња” за обожување, едно во Дан за племето Дан, а друго во Ветил за племето Ефарим, според **1 Цар. 12:25-30**. Племињата Дан и Ефраим се во листата на 12те племиња кои ќе ја населат Светата Земја за време на Милениумот, **Езк. 48:1-7, 23-29**. Тие подоцна се видени со Јагнето на набесната планина Сион, **Отк. 14:1-5.** Изоставувањето на нивните имиња од листата на запечатените покажува дека племињата Дан и Ефраим мораат да поминат низ големите маки незаштитени од печатот.

**B. Мноштво измиено со крв - 7:9-17**

**Отк. 7:9-17 Потоа погледнав, и ете, големо мноштво, што никој не можеше да го изброи, од сите родови, племиња, народи и јазици, како стојат пред престолот и пред Јагнето, облечени во бели облеки, со палмини гранчиња во своите раце, 10 и громогласно извикуваа: "Спасение од нашиот Бог Кој седи на престолот, и од Јагнето!” 11 А сите ангели стоеја околу престолот, старешините и четирите живи суштества; и паднаа ничкум пред престолот и Го прославија Бог, 12 велејќи: "Амин! Благослов, слава, мудрост, благодарност, чест, моќ и сила на нашиот Бог во сите векови. Амин!” 13 А еден од старешините проговори, велејќи ми: “Кои се и од каде дојдоа овие што се облечени во бели облеки?” 14 А јас му реков : “Господине мој, ти знаеш!” И ми рече: “Тоа се оние кои доаѓаат од големите маки, кои ги испраа своите облеки и ги избелија во крвта на Јагнето.” 15 Затоа се пред Божјиот престол и Му служат дење и ноќе во Неговиот храм; а Оној Кој седи на престолот, ќе го распне Својот Шатор над нив. 16 Нема веќе да огладнат, ниту да ожеднат, ниту сонцето ќе ги пече, ниту, пак, некаква жега, 17 зашто Јагнето, Кое е сред престолот, ќе ги пасе и ќе ги води на извори на жива вода, а Бог ќе ја избрише секоја солза од нивните очи.**

Некои мислат дека ова мноштво кое е измиено со крв се избраното тело на верници (најмогу незнабошци) собрани од сите народи, нации, групи и јазици за време на периодот на маките. Ова е индикација дека ќе има милиони кои ќе се спасат за време на маките, многумина ќе се завртат кон Христос, додека други ќе се побунат. **Друго гледиште, кое е поверојатно, е дека оваа група е Црквата која е земена да се сретне со Господ во воздухот кога ќе се отвори 7от печат и трубата на судот ќе се огласи. Ова гледиште е повеќе дискутирано во предавањата по предметот “Воскресенија”. Ова гледиште е наречено “Земање на црквата пред гневот” од Марвин Розентал, според неговата книга со исто име.**

Ние не треба овие да ги помешаме со 144.000 Евреи мажи (запечатени во **Отк. 7:4-8**) кои се видени на небо на почетокот на Отк. 14, кои поминале низ 7те труби. Има големо мноштво на незнабошци кои очигледно се спасени и можно и мачени за време на маките, затоа што ги гледаме на небото, а не на земјата. Забележете дека тие ќе му служат на Бог дење и ноќе во Неговиот храм. Тие нема веќе да бидат гладни и жедни и нема да страдаат од жештината на сонцето затоа што Христос ќе ги храни и води, додека Бог ја брише секоја нивна солза. Некои овој текст го користат за расправа дали црквата е земена пред почетокот на маките. Некои веруваат дека оваа група ја вклучува црквата заради описите кои се користат за групата, нивните алишта се обелени преку крвта на Јагнето. Без разлика дали црквата поминува или не поминува низ маките, изгледа дека оваа група е земена за време на маките.

**XII. Поглавје 8**

**A. Седмиот печат – Тишина - 8:1**

**Отк. 8:1 И кога го отвори седмиот печат, настана тишина на небото, околу половина час.**

Ние гледаме дека седмиот печат ги вклучува 7те труби, а 7те труби ги вклучиваат 7те садови. Ова всушност ни покажува дека седмиот печат се продолжува низ остатокот на периодот на маките до влегувањето во милениумот. Исто така гледаме дека на небото настапува тишина за околу половина час. Замислете каква тишина ќе биде тоа кога 24те старешини ќе престанат да свират на своите харфи, ангелите ќе замолчат и целото небо е целосно тивко за приближно 30 минути. Триесет минути се долг период за да се биде во целосна тишина кога нема никаква активност. Ова тишина е подготовка за укажување на внимание на неверојатниот ужас на осудата која доаѓа.

**B. Златната кадилница - 8:2-6**

**Отк. 8:2-6 И ги видов седумте ангели, кои стоеја пред Бога, на кои им беа дадени седум труби. 3 Дојде и друг ангел, со златна кадилница, и застана до жртвеникот, држејќи златна кадилница, и му беше даден многу темјан, за да го принесе заедно со молитвите на сите светии, врз златниот жртвеник пред престолот. 4 А од рацете на ангелот се издигна пред Бог димот од темјанот, заедно со молитвите на светиите. 5 И ангелот ја зеде кадилницата, ја наполни со оган од жртвеникот и ја фрли на земјата, при што настанаа громови и грмежи и молскавици и земјотрес. 6 А седумте ангели, кои ги имаа седумте труби, се подготвија да затрубат.**

Јован гледа 7 ангели со 7 труби како дел од 7от печат. Овие ангели го завземаат своето место и се подготвуваат да затрубат на трубите. Во словото трубите се користеле за означување на напад, да повикаат луѓе на обожување или за да се соберат. Тие исто така биле користени за да објават прослави како што биле “Јубилејна година”, “Празникот на сеници” и како најава на осуда. Во оваа ситуација тие се користат да ја објават осудата која само што не настапила.

Во **стих 3** еден свештенички ангел кој служел кај жртвеникот носи златна кадилница со многу темјан кој е принесен со молитвите на светиите. (Повеќето веруваат дека тоа се молитвите на светиите од периодот на маките). Тој ја фрла кадилницата со темјанот кон земјата додека се отвараат 7от печат заедно со 7те труби и 7те садови.

Некои нагаѓаат дека овој свештенички ангел е Христос кој е нашиот првосвештеник, но не можеме да знаеме со сигурност.

**C. Првата труба (град, оган и крв) - 8:7**

**Отк. 8:7 Првиот затруби, и се појавија град и оган, помешани со крв, и тоа беше фрлено на земјата, и изгоре третина од земјата, третина од дрвјата и сета зелена трева.**

Оваа труба ја гледаме како исполнување на Јоил 3:3-4, каде што словото вели: **"И ќе покажам знаци на небото и на земјата: крв, оган и столбови од дим. 4 Сонцето ќе се преобрати во темнина, а месечината - во крв, пред да настапи денот Господов, великиот и страшниот."** Нема причина оваа казна да не ја сфатиме буквално, затоа што знаеме дека осуда со слична природа паднала врз Египет во **Излез 9:22-26**. Всушност, барем 5 од 9те маки кои Египет ги преживеал, се повторуваат во периодот на маките. Оваа посебна мака која доаѓа од првата труба е слична по природа со седмата мака која Египет ја доживеал. Една голема разлика најверојатно ќе се случи овде е дека во времето на Египет само Египет ја доживеал оваа мака, а во земјата Гошем каде што бил Израел немало маки. Сепак за време на периодот на маките многу е можно повеќето од осудите да имаат влијание и врз Израел, но не и врз остатокот на незнабожечкиот свет. Мислам дека постои таква можност.

**D. Втората труба (планина што гори) 8:8-9**

**Отк. 8:8-9 Затруби и вториот ангел, и нешто како голема гора, пламната во оган, беше фрлена во морето, и третина од морето стана крв, 9 изумре третина од живите суштества во морето и беше уништена една третина од корабите.**

Најверојатно морето за кое овде се зборува е Средоземното море. Забележи што вели Јован овде. Не вели дека било планина, туку **“нешто како”** планина од оган е фрлено во море. Резултатот е дека 1/3 од морето станува крв, 1/3 од морските животни умираат и 1/3 од бродовите се уништени. Можеби оваа маса која е фрлена во море е метеор кој запален паѓа во морето. Оваа мака е многу слична со онаа во Египет кога Мојсеј ја претвара водата во крв, но овде само 1/3 од морето ќе стане крв и само 1/3 од морските животни ќе умрат како резултат од метеор кој паѓа врз морето.

**E. Третата труба (ѕвездата факел) 8:10-11**

**Отк. 8:10-11 И третиот ангел затруби, а од небото падна голема ѕвезда која гореше како факел и падна врз третината од реките и водните извори. 11 Името на ѕвездата е Пелин. И третина од водите стана пелин и многу луѓе изумреа од водите, бидејќи беа загорчени.**

Цитирам од Ларкин: Ова без сомневање ќе биде втор метеор, кој ќе биде во облик на “факел” додека согорува низ атмосферата и додека гасовите кои испаруваат се распрснуваат додека експлодира, ќе бидат апсорбирани од третина од реките и водените извори. Водите ќе бидат затруени од отровните гасови и ќе бидат горки, а многумина ќе умрат затоа што ќе ја пијат таа вода. “Факелот” се прави од цврсто дрво, многу горко (пелин) и се користи за производство на “Абсинт”. Многу се користи во Франција како пијалок и опива многу повеќе и е подеструктивно од обичен алкохолен пијалок. Ние исто така гледаме дека ова време е претскажано од пророкот Еремија, Ерм. 9:13-15, каде што се вели: **"3аради тоа вака вели Господ Саваот, Израеловиот Бог: еве, ќе ги нахранам тие луѓе со пелин, ќе ги напојам со затруена вода."**

**F. Четвртата труба (удрени се сонцето, месечината и ѕвездите) 8:12**

**Отк. 8:12 И четвртиот ангел затруби, и беа удрени третина од сонцето, третина од месечината и третина од ѕвездите, за да потемни третиот дел од нив, и третина од денот да не свети, а исто така и од ноќта.**

Овде гледаме дека при звукот на четвртата труба се случуваат слични работи како кај шестиот печат, затоа нема да зборуваме за ова, туку само ќе споредиме со **Лука 21:25-28**.

**Лука 21:25-28 “Ќе има знаци на сонцето, на месечината и на ѕвездите, а на земјата народите ќе бидат опфатени од страв и збунетост од бучавата на морето и на брановите. 26 Луѓето ќе изнемоштуваат од страв и од исчекувањето на она што ќе го снајде светот, зашто небесните сили ќе се разнишаат. 27 И тогаш ќе Го видат Синот Човеков како доаѓа на облак со голема сила и слава. 28 А кога ќе почне да се случува тоа, исправете се и поткренете ги главите, зашто наближува вашето откупување.”**

**G. Најавени се трите тешкотии - 8:13**

**Отк. 8:13 И видов и чув еден орел како лета сред небото, извикувајќи со силен глас: “Тешко, тешко, тешко им на оние кои живеат на земјата, заради преостанатите трубини гласови на тројцата ангели, кои ќе затрубат.”**

Овде ни се укажуав дека последните три труби се толку застрашувачки тешки по природа, што треба да се одвојат како три тешкотии.

**(WW)** Фразата “жителите на земјата” може да се најде и во 3:10; 6.10; 11:10; 13:8; 13:14; 14:6 и 17:8. Се однесува не на оние кои живеат “на” земјата, туку на оние кои живеат “за” земјата. Тие се “овоземни” – луѓе кои го одбиваат небото и Христос заради конфорот на овој свет. Тие се совршено опишани во Фил. 3:18-20. Тие се опишани во Излез како “мешаното мноштво” кое што копнеело по храната во Египет и ја одбивало небесната манна. **(WW)**

**XIII. Поглавје 9**

**A. Петтата труба (првото тешко) 9:1-12**

**Отк. 9:1-12 Затруби и петтиот ангел, и видов ѕвезда што падна од небото на земјата, на која ì беше даден клучот од јамата на бездната. 2 И ја отвори јамата на бездната, и од неа се издигна дим, како дим од голема печка, а сонцето и воздухот потемнеа од димот на јамата. 3 Од димот излегоа скакулци по земјата, па им беше дадена сила каква што имаат земните скорпии, 4 и им беше речено да не ì наштетуваат на земната трева, ниту на кое да било зеленило, ниту на било кое дрво, туку само на оние луѓе кои немаат Божји печат на своите чела. 5 И не им беше дозволено да ги убиваат, туку да ги мачат пет месеци, а нивното мачење беше како измачување од скорпија кога каснува човек. 6 Во тие дни луѓето ќе ја бараат смртта, но нема да ја најдат; ќе сакаат да умрат, но смртта ќе бега од нив. 7 А скакулците по својот облик прилегаа на коњи, приготвени за бој, а на своите глави имаа круни слични на злато, а лицата им беа како човечки лица. 8 И имаа коси како жени, а забите им беа како на лавови. 9 Имаа оклопи како од железо, а шумот на нивните крила беше татнеж на воени кочии со многу коњи кои итаат во бој. 10 И имаа опашки и осила како скорпии; а во нивните опашки е нивната моќ да ги измачуваат луѓето пет месеци. 11 Над себе, како цар, го имаа ангелот на Бездната, кому името на хебрејски јазик му е Абадон, а на грчки Аполион. 12 Првото зло помина, и еве, по него доаѓаат уште две зла.**

Овде Јован гледа ѕвезда која паѓа, но знаеме дека не е буквално ѕвезда, затоа што ја опишува како личност. Ја нарекува “тој”. Да се потсетиме дека во Стариот Завет ангелите исто така се наречени ѕвезди. Би било **грешка** да се претпостави дека овој ангел е паднат ангел или самиот Сатана, затоа што Бог сигурно нема да му ја довери одговорноста на отклучување на бездната на паднат ангел. Овој посебен ангел изгледа дека има сила или контрола над бездната, која е затвор за демонските битија.
Бездната не е пеколот, Адот, Тартарус, Рај или Огнено Езеро, туку е посебно место во подземниот свет, каде што се затворени овие демонски битија. Овие битија се зли, нечисти и имаат моќ да завладеат со луѓето и да им предизвикаат неверојатни агонии.

Кога Христос го избркал легионот демони од човекот кој бил опседнат во **Лука 8:26-36**, нивната молба била да не ги испрати во **“бездната”**. **“Бездна”** во оваа изјава се однесува на истото место кое е овде спомнато. Означува место кое нема дно, се нарекува и “амбис”.

Ова не биле обични скакулци, затоа што читаме дека “такви скакулци немало никогаш до тогаш, ниту ќе има”. Всушност, скакулците кои Јован ги гледа овде се комбинација на коњ, човек, жена, лав и скорпија, и дека тие имаат крилја кои даваат звук како кочии или многу коњи кои трчаат во битка. Забележи дека на овие скакулци им било забрането да наштетат на тревата или дрвјата или на било што зелено, што би било природно за нив, туку смееле единствено да го повредуваат човештвото. Исто така гледаме дека тие најверојатно имале интелегенција, затоа што знаеле да разликуваат кои луѓе да ги мачат, единствено оние кои го немале Божјиот печат на своето чело. Забележуваме и дека тие биле ограничени со време од 5 месеци за кое време ќе го мачат човештвото. Ова би било нормалното време за скакулците, што би било Мај до Септември. Тие можеле да измачуваат со бодило како скорпии, што често предизвикува човек да умри или барем да има желба да умри поради неподносливата болка која доаѓа поради убодот. Овде гледаме дека луѓето ќе посакуваат да умрат, но смртта ќе бега од нив.

Овие скорпии скаулци имаат цар над себе, а името на царот на Хебрејски е АБАДОН, а на грчки АПОЛИОН. Многумина веруваат дека ова се однесува на Сатаната, но никаде во словото не наоѓаме дека Сатаната е наречен со некое од овие имиња. Па така, Сатаната најверојатно не е царот над овие демони. Изгледа дека има цар кој е запечатен заедно со овие демонски битија во бездната, кој има авторитет да ги води и да ги управува нивните постапки. Овие битија можеби се невидливи за природното око, затоа што се духовни битија, но нивното присуство ќе биде почувствувано преку измачувањата кои ги носат врз оние кои се опседнати од демони.

**B. Шестата труба (второто тешко) 9:13-21**

**Отк. 9:13-21 И шестиот ангел затруби, и чув глас од четирите рога на златниот жртвеник пред Бог 14 како му зборува на шестиот ангел, кој ја имаше трубата: “Одврзи ги четирите ангели кои се врзани кај големата река Еуфрат!” 15 И беа одврзани четирите ангели, приготвени за часот, денот, месецот и годината, да ја убијат третината од човештвото. 16 А бројот на војувачките коњаници беше двесте милиони - го чув нивниот број. 17 И во привидение вака ги видов коњите и оние што ги јаваа: имаа огнени оклопи од хијацинт и сулфур, а главите на коњите личеа на глави од лавови, а од нивните усти излегуваа оган, дим и сулфур. 18 Од овие три зла, од огнот, од димот и од сулфурот, што избиваа од устите на коњите, се сотре третина од човештвото. 19 Зашто моќта на коњите беше во нивните усти и во нивните опашки; имено, опашките им се слични на змии и имаат глави со кои пакостат. 20 А остатокот од луѓето што не беа сотрени од овие зла, не се покаја за делата на своите раце: поклонување на демони, на златни, сребрени, бронзени, камени и дрвени идоли, кои не можат ниту да гледаат, ниту да слушаат, ниту да одат. 21 И не се покајаа за своите убиства, ниту за своите гатања, ниту за своите блудства, ниту за своите кражби.**

Кога почнува шестата труба и второто тешко, Јован гледа 4 ангели кои се врзани во реката Еуфрат која оригинално истекувала од Едемската градина. Изгледа дека тоа се лоши ангели, затоа што биле заробени, а не слободни. Реката Еуфрат е во близина каде што бил престолот на Сатаната во старо време и каде што повторно ќе биде градот Вавилон, кога ќе биде обновен.

Идејата за надприродни војски не е невообичаена во словото. Можеме да се сетиме од **2 Цар. 6:13-17**, каде што Дотан бил под опсада од Сириската војска, а Бог му ги отвори очите на слугата на Елисеј за да ги види планините кои го опкружувале дека има мноштво на небесна војска. Исто така знаеме дека кога Господ Исус ќе се врати, Тој ќе дојде со небесна војска јавајќи на бел коњ. Знаејќи дека има војна на небото меѓу Михаил и неговите ангели и Сатаната и неговите ангели, би било сосема природно да има и армија на коњаници кои ќе бидат дел од оваа небесна војна.

Овие ангели биле врзани со одредена цел, а таа цел е двострана: Прво да се казни идолопоклонството на луѓето преку убивање на 1/3 од остатокот на населението, што после убиените ¼ од 6:8 значи дека сега ½ од светската популација е избришана преку осуда. И второ да им даде можност да се покајат на тие што останале. За жал, во **стих 21** гледаме дека луѓето се уште не се покајале.

Според описот даден овде, овие коњи не биле обични коњи. Друго невообичаено нешто во однос на овие ангели е дека биле подготвени за одреден час, ден, месец и година, кои ги знае само Бог. Ако оваа осуда е по природа за целиот свет, тогаш ќе има огромен губиток на човечки животи затоа што 1/3 од луѓето ќе бидат заклани како резултат на ослободувањето на овие духовни битија над земјата.
**(WW)** Како се вклопува ова поглавје во целиот план на Откровение? Изгледа дека оваа голема војска од 200 милиони коњаници ќе се појави токму пред средината на Маките. Sверот е веќе главата на обновената Римска Империја, во соработка со “светската црква” и Обединетите Нации. Бог дозволува Сатаната да ја води оваа огромна војска, можеби од Русија. Од Езк. 38-39 знаеме дека Русија ќе ја пороби Палестина некаде на средина на периодот на маките. Таа ќе се обиде да го победи Израел, но Sверот ќе ги спаси Евреите и ќе исполни дел од седум годишниот сојуз кој го направил за да ги заштити. Езекиел јасно вели дека Бог ќе ја суди Русија и ќе ја испрати нивната војска назад поразена. Еднаш кога ќе влезе во Светата Земја, Sверот ќе го прекрши сојузот, ќе се всели во храмот и ќе почне да воспоставува целосветска власт. Откровение 11:1-2 укажува дека незнабошците го поседуваат обновениот храм во Ерусалим… **(WW)**

**XIV. Поглавје 10**

**A. Паузата меѓу шестата и седмата труба**

Паузата меѓу шестата и седмата труба содржи информации кои ги објаснуваат настаните, кои не се дел од печатите, трубите или садовите, а кои се случуваат за време на овој период.

**1. 10:1-2**

**Отк. 10:1-2 И видов друг силен ангел како слегува од небото, наметнат со облак, кој имаше божилак на главата. Лицето му беше како сонце, а нозете како огнени столбови, 2 во својата рака држеше мал свиток кој беше отворен. И ја постави својата десна нога на морето, а левата на копното…**

Силниот ангел кој е овде опишан вообичаено се смета дека е Христос. Ние знаеме во Стариот Завет, **Изл. 3:2-18**, дека за Христос се вели дека е “ангел Господов”. Овде од описот можеме да сфатиме дека има голема сличност меѓу овој ангел и Христос кој стои меѓу свеќниците во **Отк. 1:12-16**. Важно е да се забележи дека ни еден друг ангел не е опишан на ваков начин. Од описот исто така гледаме дека тој има силен глас како рик на лав, а за Христос знаеме дека се нарекува **“Лавот од племето Јуда”** во **Отк. 5:5**. Во **11:3** овој ангел за сведоците зборува како за **“Мои сведоци”,** што е додатен доказ дека овој ангел не е никој друг освен Христос. Забележи дека Тој има **“мал свиток”** во раката. Има несогласување околу тоа дали овој “мал свиток” е ист или различен од “свитокот со седум печати” која Христос го држи додека ги крши печатите.

**2. 10:3-4**

**Отк. 10:3-4 …па извика со силен глас, како лав што рика. А кога извика, седум громови зататнеа со своите гласови. 4 Токму кога седумте громови зататнеа, сакав да пишувам; тогаш чув глас од небото, кој велеше: “Запечати го тоа што го рекоа седумте громови, и не пишувај го!”**

Ангелот овде предизвикува седум **“грома”. “Громовите”** биле осуди кои не треба да се откријат, затоа што на Јован му е кажано да ги запечати тие работи кои седумте грома ги претствуваат и да не пишува за нив. Овие седум грома оставуваат непознати, и ќе бидат непознати се до денот на нивното ослободување.

Фактот дека ангелот му вели на Јован да ги запечати и да не ги обзнани не потсетува на **Даниел 12:4-9** каде што на Даниел му е кажано да го запечати пророштвото кое го добил, затоа што се уште не е време да биде откриено.

**3. 10:5-7**

**Отк. 10:5-7 А ангелот, кого го видов како стои на морето и на копното, ја крена својата десница кон небото 6 и се заколна во Оној Кој живее во вечни векови, Кој го создаде небото и она што е во него, земјата и она што е на неа, и морето со она што е во него, дека не ќе има веќе одлагање; 7 туку во деновите на гласот на седмиот ангел, кога тој ќе затруби, ќе се исполни Божјата тајна, како што Тој им проповедаше на своите слуги, пророците.**

Овде силниот ангел го става неговото десно стапало над морето, а левото над земјата и објавува дека нема веќе да има одлагање. Со други зборови, Христос објавува дека времето нема да се одложи повеќе за одстранување на Сатаната како лажниот сопственик на тапијата на Земјата.

Настапува времето кога **“Божјата тајна”** треба да се заврши, како што им објавил на своите слуги, пророците. Бог на старозаветните пророци им открил дека ќе настапи време кога тој ќе ги открие или објави “Божјата тајна”. **“Божјата тајна”** има вреска со причината зошто Бог му дозволува на Сатаната да предизвика пад на човекот и донесува грев и смрт во светот. Со други зборови, додека се приближуваме кон крајот на периодот на маките, ние ќе ја разбереме Божјата цел во сите овие случувања со човештвото и духовниот свет.

**B. Малиот свиток**

**1. 10:8-10**

**Отк. 10:8-10 Гласот што го чув од небото, пак ми проговори и рече: “Оди, земи го свитокот што е отворен во раката на ангелот кој стои на морето и на копното!” 9 Јас отидов кај ангелот и му реков да ми го даде малиот свиток. А тој ми рече: “Земи го и изеди го! Во стомакот ќе ти горчи, но во устата ќе ти биде благ како мед.” 10 И го зедов малиот свиток од раката на ангелот и го изедов: во устата ми беше сладок како мед, но кога го изедов, во стомакот ми стана горчливо.”**

Следува едно објаснување во однос на “малиот свиток”, иако има и други поинакви мислења. Највообичаено од сите е дека “малиот свиток” и “свитокот со 7 печати” се едно и исто. Дали се исти или не, не го менува исходот кој ни е опишан.

Забележи дека овде свитокот за кој се зборува е опишан како **“малиот свиток”,** кој е различен опис од описот на тапијата на Земјата кој ни е даден во **Отк. 5:1**, каде свитокот ни е опишан како “испишан однатре и однадвор и запечатен со седум печати”. Малиот свиток кој овде е спомнат во поглавје 10, не ни се спомнува дека има печати однатре или на него, ниту пак ни е опишан и како обичен свиток, туку го гледаме како **“мал свиток”** кој треба да се изеде и ќе има необичен ефект врз оној кој ќе го изеде.

Дали е можно овој **“мал свиток”** да е истиот свиток за кој му било кажано на Даниел да го запечати, во **Дан. 12:4-9**? Содржината на свитокот на Даниел не требало да се открие се до последното време, што би кореспондирало со овој период затоа што времето на незнабошците се приближувало до крајот.

Ако е тоа случај, тогаш донекаде се објаснува тоа што вкусот на свитокот е сладок, а потоа горак во стомакот на Јован. За Јован ќе биде слатко затоа што укажува дека доаѓа ослободување за еврејскиот народ, крајната победа на Божјото Јагне и воспоставување на милениумското царство. Од друга страна, ќе го направи свесен за огромните маки и страдања кои Евреите ќе ги доживеат под власта на Антихристот за време на последната половина од маките додека трубите и садовите се излеваат, вклучувајќи ја и осудата на громовите за која знаеме многу малку.

**2. 10:11**

**Отк. 10:11 И ми беше речено: “Треба повторно да пророкуваш пред многу народи, племиња, јазици и цареви.”**

Во стих 11 гледаме дека на Јован повторно му е кажано дека тој мора да пророкува пред многу луѓе и нации, јазици и царства. Ова слово Јован буквално го исполнува преку тоа што се случува во остатокот на книгата Откровение. Затоа што тој со сигурност пророкува за тоа што ќе се случи со народите од светот и со луѓето во светот за време на последната половина од маките, пред да се воспостави Божјото вечно царство. Најверојатно преку јадење и голтање на свитокот тој ќе добие дух на пророштво и потребно помазание за да ги запише Христовите зборови додека му се открива иднината.

**XV. Поглавје 11**

**A. Храмот - 11:1-2**

**Отк. 11:1-2 И ми беше дадена трска за мерење, слична на стап, при што ми беше речено: “Стани и измери го Божјиот храм, жртвеникот и оние што Му се поклонуваат на Бог. 2 А надворешниот двор на храмот остави го и не мери го, зашто им е даден на народите, и тие ќе го газат светиот град четириесет и два месеца.**

На Јован му е дадена задачата да го измери храмот во Ерусалим, местото на обожување на Израел во почетокот на периодот на маките. Ова мора да е некој иден храм кој се уште не е изграден во Ерусалим. Ние исто така знаеме дека овој храм ќе постои затоа што Антихристос за време на своето владеење ќе го прекрши сојузот со Израел и ќе седне во храмот изјавувајќи дека тој е Бог, **2 Сол. 2:3-4**. Знаеме дека ова не е Милениумскиот храм опишан од **Езекиел 42:20**. Ларкин укажува дека храмот на Езекиел ќе биде изграден во Шилох на средина на светилиштето, **Езекиел 48:8, 21**. Шилох и Ерусалем не треба да се помешаат. Шилох е локација северно од Ерусалим како што опишува Унгер Библискиот речник: “Место на старо Израелско светилиште од времето на судиите, се идентификува со Сеилун, 48 км северно од Ерусалим. Лоцирано на исток од главниот пат од Ерусалим до Шехем, околу 15 км од Ветил. Земајќи се во предвид, Шилох бил добар избор за светилиште поради неговата централна локација.”

На Јован му е кажано да не го мери надворешниот двор на храмот. Интересно е да се забележи дека според Ларкин Иродовиот храм имал 4 двора:

* Дворот на свештениците
* Дворот на Израел
* Дворот за жените
* И дворт на незнабошците

Шаторот на состанок во пустината имал еден двор, а Соломоновиот храм имал два:

* Дворот на свештениците
* И дворот на незнабошците

Во однос на мерењето на Јован, дворот требало да биде изоставен. Причината за тоа било затоа што, според словото, ќе биде газен од незнабошците 42 месеци, или 3 ½ години. Ова се поклопува со Даниеловата последна половина на 70тата седмица, или последната половина од периодот на маките, кога Антихристос ќе го прекрши сојузот со Израел и ќе го обесчести храмот. Храмот ќе биде срамнет со земја од незнабошците, додека не се исполни времето на незнабошците, кое што не завршува со битката кај Армагедон.

**B. Двата сведока - 11:3-6**

**Отк. 11:3-6 И ќе им дадам на двајца Мои сведоци, облечени во струнени вреќи, да пророкуваат илјада двесте и шеесет дни. 4 Тие се двете маслинови дрвја и двата светилника кои стојат пред Господарот на земјата. 5 Ако некој сака да им напакости, оган ќе излезе од нивната уста и ќе ги проголта нивните непријатели. И ако некој сака да им напакости, ќе мора така да биде убиен. 6 Тие имаат власт да го затворат небото за да не паѓа дожд во деновите на нивното пророкување, и имаат власт над водите да ги претвораат во крв и да ја удрат земјата со секаква невола, онолкупати колку што ќе посакаат.**

Постои расправа во однос на идентитетот на овие два сведока. Речиси сите се согласуваат дека еден од овие сведоци ќе биде пророкот Илија. Многу од работите кои ќе се случат преку овие сведоци за врем на нивната служба (последните 3 ½ години од периодот на маките) се слични со силата која Илија порано ја покажувал. Сепак има носогласување во однос на вториот сведок. Некои тврдат дека е Мојсеј, поради сличноста со казните над Египет и поради некои од моќите кои двата сведока ќе ги имаат. Други тврдат дека вториот сведок е Енох, затоа што Енох не умрел со физичка смрт, колку што ни е познато. Мојсеј веќе умрел со физичка смрт, но Илија и Енох не умреле. Словото вели дека на човекот му е одредено еднаш да умре. Колку што ние знаеме, Енох и Илија се единствените луѓе од словото кои не умреле со физичка смрт. Затоа изгледа разбирливо овие двајца да се вратат како Господови сведоци за време на 3 ½ години на маки. Тие не само што ќе дејствуваат преку чудотворни сили, но исто така и ќе го објават доаѓањето на Царот, и потоа да умрат со физичка смрт, со која до тогаш не умреле.

Ларкин дава интересна забелешка во однос на двата сведока и еве го цитатот: “Силниот ангел, Христос, ги нарекува “Моите два сведока”. Ова укажуав на тоа дека “сведочењето” е нивна работа. Кога ќе се сетиме дека Мојсеј и Илија сведочеле на планината на преобразувањето, **Мат. 17:3**, и дека биле “двајца мажи” кои стоеле и сведочеле пред жените дека Исус воскреснал од гробот, **Лука 24:4-7**, и дека биле “двајца мажи” кои стоеле покрај и сведочеле пред учениците додека Исус се вознел на небо, **Дела 1:10-11**, и во сите три случаи овие мажи биле облечени во светли алишта.”

Ларкин се држи до убедувањето дека втората личност е Мојсеј. Прво поради фактот дека Мојсеј бил присутен со Илија на планината на преобразувањето, и второ затоа што моќите кои се покажуваат од двајцата сведоци се многу слични со оние на Мојсеј. Третиот аргумент за Мојсеј би бил дека Мојсеј со сигурност бил Божјиот сведок пред фараонот за да бара да го пушти Божјиот народ. Тогаш најголемата препрека за Мојсеј би била фактот дека тој веќе вкусил смрт, што со Енох, колку што ние знаеме, не било случај.

Те молам забележи го фактот дека на овие луѓе Бог има дал власт да не можат да бидат убиени или да вкусат смрт се додека не се завршат нивните 3 ½ години на сведочење. Всушност ќе имаат надприродна сила да го победат секој непријател кој ќе дојде против нив и ќе се закани дека ќе ги убие.

**C. Нивната смрт и воскресение - 11:7-12**

**Отк. 11:7-12 И кога ќе го завршат своето сведоштво, ѕверот кој ќе излезе од бездната, ќе завојува против нив, ќе ги победи и ќе ги убие. 8 Нивните мртви тела ќе лежат на улицата на големиот град кој духовно се нарекува Содом и Египет, каде што и нивниот Господ беше распнат. 9 А луѓе од сите народи, племиња, јазици и родови ќе ги гледаат нивните трупови три и пол дена и не ќе дозволат мртвите тела да бидат положени в гроб. 10 Притоа жителите на земјата ќе се радуваат и ќе се веселат поради нивната смрт, и ќе си праќаат дарови еден на друг, зашто тие двајца пророци ги измачуваа жителите на земјата. 11 И по три и пол дена, во нив влезе животворен дух од Бога, па застанаа на своите нозе, а голем страв ги обзеде оние што ги гледаа. 12 И се чу силен глас од небото, кој им велеше: “Дојдете ваму горе!” И отидоа горе на небо, во облак, а нивните непријатели ги гледаа.**

Како резултат на нивната смрт, ќе има голема прослава на земјата. Луѓето дури и ќе си разменуваат подароци како да е Божиќ или некаква прослава, од радост за смртта на овие два сведока кои ги измачувале со тоа што им ја кажувале вистината, и со моќ за време на последната половина од маките. Забележи дека ѕверот кој излегува од бездната ќе објави војна против нив и ќе ги победи и убие, кога ќе се исполни нивното време на сведочење пред Бог. Ние исто така имаме опис на духовната состојба на луѓето во стих 8, кој вели: “нивните мртви тела ќе лежат на улицата на големиот град”, кој е духовно наречен **“Содом** и Египет”. Забележи дека вистинското место е Ерусалим, но врз себе ја земал духовната конотација на природата на Содом. Содом бил предаден на хомосексуалност и слично на тоа, а Египет бил предаден на наслади, морално распаѓање и нездрав апетит за метеријална придобивка. Овие состојби и ставот на луѓето кон Божјите работи ќе бидат описот на Ерусалим за време на тој период (оние кои не се вистинскиот Божји остаток).

Замислете го изненадувањето кога откако нивните тела лежеле на улиците на Ерусалим 3 ½ дена, ќе има глас од небото кој им наредува на овие мажи да станат и се вознесуваат на небо, додека нивните непријатели се сведоци на нивното воскресение и вознесување.

**D. Големиот земјотрес и најавата на третото тешко - 11:13-14**

**Отк. 11:13-14 Во тој час настана голем земјотрес, па падна една десеттина од градот; и од земјотресот загинаа седум илјади луѓе, а другите се уплашија и Му оддадоа слава на небесниот Бог. 14 Второто зло помина, и ете, третото зло брзо доаѓа.**

После вознесувањето на двата сведока започнува голем земјотрес од кој десетина од градот Ерусалим ќе биде уништен и повеќе од 7000 мажи ќе бидат убиени. Но забележи дека остатокот, иако се уплашени, Му даваат слава на Бог.

**Стих 14** укажува дека завршува второто тешко и се најавува настапувањето на третото тешко.

**E. Седмата труба и третото тешко - 11:15-19**

**Отк. 11:15-19 Затруби и седмиот ангел и одекнаа силни гласови на небото, велејќи: "Царството на овој свет Му припадна на нашиот Господ и на Неговиот Христос, а Тој ќе царува во вечни векови.” 16 А дваесет и четирите старешини кои седеа на своите престоли пред Бог, паднаа ничкум и Му се поклонија на Бог, 17 велејќи: "Ти благодариме Сèмоќен Господи Боже, Кој си и Кој беше, зашто ја зеде Својата голема сила и почна да владееш. 18 Народите се разгневија, но дојде Твојот гнев и дојде време да им биде судено на мртвите, и да им се даде награда на Твоите слуги, на пророците, на светиите и на оние што се бојат од Твоето име, мали и големи, и да ги уништиш оние што ја уништуваа земјата.” 19 Притоа се отвори Божјиот храм на небото и се покажа ковчегот на Неговиот завет во Неговиот храм, и се јавија молскавици, гласови, грмежи, земјотрес и голем град.**

Седмата труба и третото тешко продолжува до поглавје **20:3**, затоа што седмата труба ги вклучува седумте садови. Во **стих 15** ние ја имаме најавата дека Христос ќе го превземе царството и дека конечно времето настапило, иако не го прави тоа се додека не се исполнат последните 3 ½ години на големите маки.

**XVI. Поглавје 12**

**A. Седум важни личности**

Овде се објаснети не помалку од седум важни личности, Отк. 12:1-13:18. Овие седум важни личности се:

**1.** Жената облечена во Сонце - 12:1-2

**2.** Змејот - 12:3-4

**3.** Машкото дете - 12:5-6

**4.** Архангелот - 12:7-12

**5.** Еврејскиот остаток - 12:17

**6.** Sверот излезен од морето - 13:1-10

**7.** Sверот излезен од земјата - 13:11-18

**B. Жената облечена во Сонце 12:1-2**

**Отк. 12:1-2 И се покажа голем знак на небото: жена, облечена со сонцето и со месечината под нејзините нозе, а на главата имаше круна од дванаесет ѕвезди; 2 беше бремена и викаше, бидејќи раѓаше, па имаше породилни маки.**

**1.** Некои велат дека таа ја претставува девица Марија. Сепак, јас не наоѓам доказ за тој заклучок.

**2.** Некои велат дека таа е видливата или објавената црква, додека нејзиното дете е вистинската црква, или тие кои треба да бидат земени. Ако е тоа случај, тогаш логичниот заклучок е дека црквата треба да помине барем низ првите 3 ½ години на маки.

**3.** Многумина се држат до тоа дека жената е Израел, која патува при пороѓај за да го роди детето Христос. **Исаија 9:6-7** “зашто Дете ни се роди, Син ни се даде,” зборува за Израел во неговиот напор да го роди Христос.

За црквата никогаш не се зборува како за мајка. Всушност, црквата е девица која е верена,

**2 Кор. 11:2 Зашто, љубоморам за вас со Божја љубомора; бидејќи ве свршив со еден маж, за да ве приведам како чиста девица пред Христос.**

**Ефш. 5:25-27 Мажи, љубете ги своите жени, како што и Христос ја засака црквата и се предаде Сам Себеси за неа, 26 за да ја освети, исчистувајќи ја преку водно капење со словото, 27 и да ја претстави пред Себе црквата во сета нејзина слава, без дамка, ниту брчка, или нешто слично, за да биде света и непорочна.**

Освен тоа, никаде во словото не ни се укажува на тоа дека црквата било кога ќе биде мајка.

**C. Змејот - 12:3-4**

**Отк. 12:3-4 Се покажа и друг знак на небото, и видов голем црвен змев со седум глави и со десет рогови, а на неговите глави седум круни; 4 неговата опашка збриша третина од небесните ѕвезди и ги фрли на земјата. А змевот стоеше пред жената која требаше да роди, за да ì го проголта детето кога ќе го роди.**

Во стих 9 гледаме дека овој змеј е наречен старата змија, ѓаволот и Сатана. Гледаме дека неговата боја е опишана како црвена, како крв, затоа што е наречен убиец,

**Јован 8:44 Вие потекнувате од вашиот татко - ѓаволот, и сакате да ги исполнувате желбите на вашиот татко. Тој беше човекоубиец од почетокот и не остана при вистината, зашто во него нема вистина. Кога зборува лага, зборува од своето, зашто е лажливец и татко на лагата.**

Ги гледаме неговите 7 глави, 10 рога и на неговата глава 7 круни. Тоа се ознаките на неговата доминација и моќ, затоа што тој е **“принцот на силите на воздухот” и “принцот на овој свет”,**

**Ефш. 2:2 …во кои живеевте некогаш според образецот на овој свет, според принцот на силите на воздухот - духот кој дејствува сега во синовите на непокорноста…**

**2 Кор. 4:4 …на кои богот на овој свет им го заслепил разумот, за да не ја видат светлината на Евангелието на славата на Христос, Кој е Божји лик.**

Неговите 7 глави, 10 рога и круните, според Ларкин, ни покажуваат поврзаност со “ѕверот излезен од морето”. Единствената разлика меѓу змејот и ѕверот излезен од морето е дека круните кај ѕверот се на неговите рогови наместо на неговите глави и се побројни. Sверот се појавува на земјата откако змејот е фрлен од небото. Иако “Антихристот” постоел и пред змејот да биде фрлен од небото, тој всушност не ја превзема улогата на ѕвер се до средината на седмицата.

Ларкин верува дека Сатаната е фрлен од небото и се отелотворува во Антихристот, кој станува ѕверот. Јас не го поддржувам тоа гледиште. Јас верувам дека Сатаната го контролира Антихристот, но Сатаната е ангел. Тој нема способност да се отелотвори себе си во некого друг. Исто така Антихристот и лажниот пророк се фрлени во огненото езеро барем 1000 години пред Сатаната.

Sвездите кои се закачени на неговата опашка се ангели кои се побуниле заедно со Сатаната против Бог, и кои се заедно со него фрлени од небото.

Црвениот змеј стои пред жената облечена во сонце подготвен да го проголта нејзиното дете веднаш штом се роди. Ние можеме да видиме наназад низ словото дека планот на Сатаната бил да го оневозможи раѓањето на Христос, или откако не успеал да го направи тоа, да го уништи пред крстот.

Низ целото слово Сатаната, како змејот, има многу обиди да го спречи раѓањето на Христос. Откако сфатил дека е под проклетство, како резултат на падот на Адам и Ева, и дека преку семето на жената неговата глава ќе биде смачката, тој се обидувал да го уништи ветеното семе. Некои од најочигледните обиди на Сатаната биле:

**1.** Веднаш штом Авел се родил, како ветено семе преку кое ќе дојде ветувањето за Христос, Сатаната го измами брат му Каин да го убие.

**2.** Сатаната потоа сакал да го уништи семето преку загадување на крвната линија со тоа што ги испратил паднатите ангели кај жените.

**3.** Ное, кој бил поштеден заради сочувување на човечката раса, посадил лозје и се опијанил, што довело до проклетство врз Ханаан, синот на Хам.

**4.** Изградена била Вавилонската кула, а резулатот бил помешување на јазиците и неединство меѓу расите, Бит. 11:1-9.

**5.** Бог ги повикал Авраам и Сара, која до тогаш била неплодна, во што Сатаната морал да има вмешано прсти, но Бог направил чудо во однос на Сара.

**6.** Кога Исак бил 12 години стар, Сатаната го поттикнал Бог да го тестира Авраам преку принесување на Исак како жртва на планината Мориа.

**7.** Кога Исак се оженил со Ревека, и таа била неплодна, во што исто така Сатаната можеби вмешал прсти, се додека Бог не одговорил на молтвата на Исак и се родиле близнаци.

**8.** Потоа Сатаната, додека близнаците растеле, се обидел да ја повтори трагедијата на Каин и Авел со тоа што започнал ривалство меѓу браќата, со надеж дека ќе се уништат меѓу себе.

**9.** Кога дошло време за Мојсеј, Сатаната во срцето на фараонот ставил мисла да ги убие сите машки еврејски деца при раѓање, со што за цел има да ја искорени машката лоза за секогаш.

**10.** Кога умрел царот Јосафат, неговиот син Јорам ги заклал сите негови браќа со меч, 2 Днв. 21:13, со тоа го намалил “семето” само на еден живот, но Јорам имал деца. Арапите ги заклале сите негови деца освен едно, Охозија, кој бил најмладиот, 2 Днв. 21:17 – 22:1.

**11.** Охозија имал деца, кои биле заклани од неговата мајка Готолија, што најверојатно било поттикнато од Сатаната. Таа мислела дека ги заклала сите, но Бог спасил едно машко бебе преку рацете на неговата тетка, која го скрила во храмот, и 6 години сите надежи за семе почивале врз ова дете.

**12.** За време на робство, Сатаната се обидел да го уништи целиот еврејски народ преку раката на Аман, во сторијата за Естера.

**13.** Кога Христос се родил, Сатаната, кога веќе не можел да го запре Неговото раѓање, одлучен да Го уништи, го поттикнува Ирод да ги заколи сите машки деца во Витлеем до две години старост.

**14.** Кога Христос ја започнал својата служба, Сатаната го сретнал во пустината и Му предложил да се фрли од покривот на храмот.

**15.** Сатаната потоа се обидел да го уништи Христос со тоа што ги поттикнал граѓаните да го фрлат по стрмнина, Лука 4:29.

**16.** Најверојатно двете бури на Галилејското Езеро биле поттикнати од Сатаната во обид да го уништи Христос.

**17.** Потоа Сатаната се обидел да го убие Христос преку свештениците и фарисеите, па дури и преку Неговиот ученик Јуда.

**18.** Потоа откако Го распнал Христос преку рацете на Пилат, Сатаната направил да го запечатат и чуваат за да не воскресне.

**D. Машкото дете - 12:5-6**

**Отк. 12:5-6 Таа роди машко дете, син, кој ќе ги води сите народи со железен жезол. И нејзиното дете беше однесено кај Бог и кај Неговиот престол. 6 А жената избега во пустината каде што имаше место приготвено од Бог, за да ја хранат таму илјада двеста и шеесет денови.**

Детето е родено да владее како Христос, и ќе го направи тоа со железен жезол укажувајќи на видот на владеење кое ќе се спроведе над народите за време на милениумското царство. Изјавата дека тој ќе владее со железен жезол покажува дека Неговата волја ќе биде неприкосновена.

Ние ја гледаме жената како бега во пустината и постои празнина меѓу петтиот и шестиот стих. **Стих 5** го опишува раѓањето на Христос и Неговото вознесување. Потоа **стих 6** го опишува бегањето на жената, Израел, во пустината за да избега од Антихристот. Празнината меѓу стиховите 5 и 6 би било времето на црквата, кое Јован го прескокнува. Така го гледаме раѓањето на Христос, потоа празнина (периодот на црквата меѓу стих 5 и 6), и потоа Израел, како жена облечена во Сонце која бега во пустината за време на втората половина од периодот на маките.

Овде бегањето на жената е спомнато пред да се случи, затоа што таа не бега се додека не “настапи војната на небото”.

Според Ларкин “ова е доказ дека жената не е девица Марија, затоа што не бега во Египет, како што направиле Јосиф и Марија, **Мат. 2:12-15**, туку во пустината. Исто така таа не бега “со детето”, затоа што било земено од неа и однесено на Божјиот престол. Таа исто така не бега за да го заштити своето дете, туку заради лична сигурност.

**E. Архангелот и војната на небо - 12:7-12**

**Отк. 12:7-12 И настана војна на небото; Михаил со своите ангели завојува против змевот. Змевот, пак, и неговите ангели завојуваа, 8 но не одолеаја и не се најде веќе место за нив на небото. 9 Така големиот змев, старата змија, наречен ѓавол и сатана, кој го заведува сиот свет, беше исфрлен; беше фрлен долу на земјата, заедно со неговите ангели. 10 И чув силен глас на небото како зборува: "Сега дојде спасението, силата и царството на нашиот Бог и власта на Неговиот Христос, затоа што е фрлен долу обвинителот на нашите браќа, кој ги обвинува пред нашиот Бог, дење и ноќе. 11 А тие го победија заради крвта на Јагнето и заради словото на своето сведоштво, и не зажалија да го дадат и својот живот. 12 Затоа, веселете се небеса и вие кои живеете на нив. Тешко вам, на земјата и морето, зашто ѓаволот слезе кај вас со голем гнев, знаејќи дека има малку време.”**

**1. Михаил – архангелот**

Во книгата на Даниел Михаил е наречен “еден од првите кнезови”, **Дан. 10:13**. Тој е исто така наречен “кнез” **Дан. 10:21**, а е наречен и “големиот кнез кој ги брани синовите на твојот народ”, **Дан. 12:1**. Во **Јуда 9** е наречен “архангел”. Во Библијата не ни е спомнат ни еден друг архангел, па така ова мора да е Михаил. Исто така знаеме дека Михаил има некаква врска со воскреснување на мртвите, затоа што го гледаме спомнат во однос на воскресение во **Дан. 12:1-2**, и дека тој се расправа со ѓаволот за воскресението на Мојсеј во **Јуда 9**. Ние би требало да очекуваме дека гласот на архангел кој ќе се чуе кога мртвите во Христа ќе воскресната, да е гласот на Михаил **1 Сол. 4:16**.

**2. Принцот на силите на воздухот –** богот на овој свет

Силата и позицијата на Сатаната не треба да се омаловажува, зашто како што Ларкин вели, тој има голем “духовен потенцијал”. Сатаната е богот на овој свет. Тој не е богот на Земјата, затоа што таа му припаѓа на нејзиниот Создател, зашто словото вели “Господова е земјата и се што ја исполнува”. Сепак Сатаната е богот на световниот систем, во што се вклучени деловно работење, општеството, политиката, па дури и религиозните системи на земјата. Тој е владетелот на силите на темнината, како што се опишани во **Ефш. 6:11-12**. Неговата позиција е толку возвишена што дури ни Михаил не се осмелува да го навреди, **Јуда 9**. Тој е толку голем, што човек сам, без Божја интервенција, не може да му се спротивстави.

Сатаната е цар и поседува царство. Ако се сеќавате, Христос даде изјава: “ако Сатаната изгонува сатана, тој се поделил во сeбе си, и како ќе опстане неговото царство?” **Мат. 12:24-30**. Христос признава дека Сатаната е цар на некакво царство, дека се состои од началства и власти, зли духови и владетели на световниот систем. Тоа се силите кои ја контролираат земјата, како што можеме да видиме пример од времето на **Даниел 10:10-14**, кога бил испратен гласник до Даниел, но одговорот бил задржуван 3 седмици од принцот на Персија, еден од раководните Сатански владетели. Дури кога архангел Михаил дошол да го одбрани гласникот, Гаврил можел да помине и да го донесе одговорот на молитвата на Даниел.

**3. Сатаната и неговите ангели** се избркани од нивното небесно престојувалиште. Нивната сегашна позиција е некаде меѓу земјината атмосфера и третото небо каде што престојува Бог. Тие се избркани од небо, и небото се радува, но тешкото им е објаснето на оние кои се на земјата каде што сега ќе се излее гневот на Сатаната, затоа што знае дека времето му е кратко, му остануваат уште 3 ½ години.

**F. Сaтаната го прогонува Израел - 12:13-16**

**Отк. 12:13-16 А кога змевот виде дека е фрлен на земјата, почна да ја гони жената која го роди машкото. 14 На жената, пак, ì дадоа две крила од голем орел, за да летне во пустината, на своето место, каде што се хранеше едно време, и две времиња, и половина време, далеку од лицето на змијата. 15 А змијата испушти по жената од својата уста вода како река, за да биде однесена од водата. 16 Но земјата ì помогна на жената и ја отвори устата и ја испи реката што ја испушти змевот од својата уста.**

**1.** Сатаната се обидува да ја уништи жената, Израел, која го родила машкото дете. Бог и помага на жената, ќе и даде “две крила од голем орел, за да летне во пустината” и таму таа ќе биде хранета и заштитена за време од 3 ½ години. Ова е многу слично на заминувањето на Израел од Египет, кога Бог вели: “Сами видовте што им направив на Египќаните и како ве изнесов на крилја орлови, ве прибрав кај Себе.” **Изл. 19:4**. Орелските крилја во двата текста зборуваат за тоа како Бог ќе им даде брз и сигурен лет до пустината, и ќе ги чува на сигурно од змејот. Исаија исто така зборува за тоа време во **Ис. 26:20.**

**2.** Бог овде зборува за тоа како ќе го испрати Израел во пустината и ќе му обезбеди место каде ќе биде заштитен. Местото на заштита е симболично како градовите прибежишта кои биле во Старозаветното време за оние кои биле виновни за убиство од небрежност. Виновникот можел да избега од крвната освета со тоа што ќе оди во град прибежиште, кои ги имало 6, по 3 од секоја страна на реката Јордан. Во **Даниел 11:41**, кога зборува за Антихристот, дека “и ќе влезе во Красната земја (Палестина), а многу области ќе пострадаат, од раката негова ќе се спасат само Едом, Моав и остатокот од синовите Амонови.” Да го цитирам Ларкин: “Сега Едом оди во пустината каде Израел луташе 40 години. А овде во Едом се наоѓа “градот прибежиште” кој Бог го обезбедил за Израел, а денес е познат како Петра. Тој бил голем деловен центар во времето на Цар Соломон. Во 105 год. римјаните ја поробиле таа земја и ја нарекле Мудроста на Арабија – Петра. Кога ослабела силата на Рим, Петра полека паднала во рацете на Арапите и целосно била изгубена за цивилизираниот свет до 7от век. Така останало се до 1812 год. кога била повторно откриена од Бертхард.”

“Лоциран е на планина како во вулкански кратер. Има само еден влез, кој е многу тесен, кривулест кањон широк од 3,5 до 12 м широк, чија што големина на моменти е толку тесна што на поголема висина двете страни се допираат и изгледа како да се поминува низ пештера. Висината на страните варира од 6 до 305 метри, а должината на кањонот е речиси 3 км. Ни еден друг град нема толку прекрасен прилаз. Страните на кањонот се обложени со прекрасни споменици и храмови издлабени во околните карпи. Кога еднаш ќе се помине низ теснецот до градот, се забележуваат руини на прекрасни згради, гробници и споменици. Карпите околу градот се издлабени како пчелино саќе кое достига до 90 м. височина над дното на котлината. Издлабените делови се во различни колоритни појаси на карпа, како црвена, виолетова, сина, црна, бела и жолта, што, кога се набљудува, дава посебна убавина, неописива и неодолива за набљудувачот.”

“Кога ќе дојде времето да “убиецот” (Израел) ќе треба да бега од “крвниот одмазник” (Антихристот), карпестата тврдина на стариот град Петра ќе биде нејзин “град прибежиште”. Понатаму читаме дека Сатаната ќе испрати поплава од неговата уста за да ја убие додека бега, но дека земјата ќе се отвори и ќе ја проголта поплавата. Најверојатно тоа е една од војските под команда или сила на Антихристот која ќе оди по Израел, која ќе биде уништена или проголтана од песочна бура додека оди низ пустината.”

**G. Еврејскиот остаток - 12:17**

**Отк. 12:17 Змевот, пак, се разгневи на жената и отиде да војува против останатите од нејзиното потомство, против оние кои ги пазат Божјите заповеди и го држат Исусовото сведоштво.**

Откако нема да успее да ја фати жената затоа што ќе побегне во Петра, Сатаната, преку Антихристот, сега ќе го заврти своето внимание кон остатокот кој останал во Палестина, и меѓу другите нации од светот. Тоа се оние кои ги пазеле Божјите заповеди и го имаат сведоштвото на Исус Христос.

Овде има две класификации на остатокот. Прво, оние кои ги пазеле Божјите заповеди, што би биле ортодоксните Евреи кои стриктно ги пазат законите од Стариот Завет. Втората група се оние кои го примиле сведоштвот на Исус Христос како нивни Месија.

Изгледа дека оние кои ги пазеле Старозаветните заповеди ќе бидат променети преку проповедањето на двајцата сведоци на евангелието за кралството. За ова време ќе има големо прогонство меѓу еврејскиот остаток и илјадници ќе умрат со маченичка смрт.

**XVII. Поглавје 13**

**A. Sверот излезен од морето - 13:1-10**

**Отк. 13:1-10 А јас застанав на песокта од морскиот брег. И видов ѕвер како излегува од морето, кој имаше десет рогови и седум глави, а на неговите рогови десет круни и на неговите глави богохулни имиња. 2 Ѕверот што го видов беше како леопард, нозете му беа како на мечка, а устата како на лав. А змевот му ја даде својата сила, својот престол и голема власт. 3 И видов една од неговите глави небаре е смртно ранета, но неговата смртоносна рана беше исцелена. И сета земја се восхити и тргна по ѕверот; 4 и му се поклонија на змевот, бидејќи му даде власт на ѕверот; му се поклонија и на ѕверот, велејќи: “Кој е како ѕверот и кој може да војува против него?” 5 И му беше дадена уста која зборува големи нешта и богохулства, и му се даде власт да прави така четириесет и два месеци. 6 И ја отвори својата уста да хули против Бога, да го хули Неговото име и Неговиот Шатор, и оние кои живеат на небото. 7 Му беше дадено да завојува против светиите и да ги совлада и му се даде власт над секое племе, народ, јазик и род. 8 А сите кои живеат на земјата, чие име не е запишано во книгата на животот на Јагнето кое беше заклано уште од создавањето на светот, ќе му се поклонат . 9 Кој има уво, нека чуе. 10 Кој е одреден за ропство, ќе биде одведен во ропство; кој убива со меч и самиот треба да загине од меч.**

Ова е првата Јованова визија за ѕверот, а втората е во **Отк. 17:3, 7-17**. Важно е за нас да запомниме дека ѕверот има двојно значење: ја претставува обновенат Римска империја и е глава на Антихристот. Обновената Римска Империја се издига од морето на нации, а Антихристот од бездната. За нас е важно да разликуваме меѓу телото на ѕверот и неговите глави и рогови. Телото е како леопард, со стапала на мечка, уста на лав, што ја покажува променетата Римска Империја во последната фаза и ќе ги има карактеристиките на првите 3 ѕвера од Даниел: Лавот – симболично за Вавилон, Мечката – Миди-Персија и Леопардот – Македонија (Грција). Затоа што најголемиот дел од ѕверот е неговото тело, кое е претставено со леопардот, што може да укажува дека обновената Римска Империја ќе има во најголема мера македонско-грчко влијание.

Гледаме дека ѕверот кој во **13 поглавје** излегува од морето има 7 глави и 10 рога, а роговите се крунисани. Sверот кој излегува од бездната **(Отк. 17)** исто така има 7 глави и 10 рога, но тие не се крунисани, затоа што 10те цара претставени со 10те рога, се уште не ги примиле своите царства. Така ѕверот кој го гледаме во **Отк. 17** го претставува Антихристот на почетокот од неговата седмица. Потврда за ова се гледа во тоа што во оваа фаза жената го јава ѕверот. **Отк. 17:3-4 И ме одведе, во духот, во пустината: и видов жена како седи врз црвен ѕвер кој беше полн со богохулни имиња и имаше седум глави и десет рогови. 4 А жената беше облечена во пурпурно и во црвено, и украсена со злато, со скапоцени камења и со бисери, и држеше во својата рака златна чаша полна со гнасотијата и нечистотијата од нејзиното блудство…**

Иако не ја гледаме жената облечена во виолетови алишта се до **17 поглавје**, јасно е дека таа го јавала ѕверот на почетокот на седмицата, затоа што го претставува лажниот религиски систем кој стапува на сила.Многумина веруваат дека тоа ќе биде Римо-католичката црква, сепак друга можност е религискиот систем кој е исто така многуброен, Муслиманите кои се втори по бројност после христијаните. Најверојатно за време на војните кои му претходат на подемот на Антихристот, народите кои географски ќе бидат во границите на старата Римска Империја ќе оформат алијанса заради заштита. Овие нации ќе бидат 10 по број, кои се претставени со 10те рога на ѕверот. Многу е можно жената облечена во виолетово да има голема улога во нивната обнова и ќе биде наградена преку политичка сила. Ова ќе доведе до обединување на црквата и државата во која црквата ќе има контрола, затоа што жената го јава ѕверот и така доминира. Но кога 10те цара ќе ги примат своите царства и ќе бидат крунисани, тие ќе се завртат против жената и како што вели словото: “ќе ја замразат блудницата и ќе ја запустат и соголат, ќе и го јадат месото и ќе ја изгорат со оган”, **Отк. 17:16**

Запишано е дека еден од царевите, најверојатно Антихристот, ќе биде смртно ранет, па ќе биде исцелен. Овој инцидент можеби ќе биде како Христовото воскресение, при што Антихристот ќе биде воскреснат од мртвите, што ќе предизвика светот да се заведе по ѕверот, **Отк. 13:3**. Во тоа време ѕверот ќе го раскине сојузот со Евреите и ќе го онечисти храмот, поставувајќи го гнасното опустошување, ќе се прогласи себе си за бог и ќе бара да биде обожуван. Ние исто така го гледаме малиот рог на четвртиот ѕвер на Даниел, дека тој ќе уништи 3 од 10те цара и ќе се постави себе си цврсто на место на моќ. Тоа значи дека Антихристот не ја оформува федерацијата, туку доаѓа на власт како нејзин израсток.

Некои мислат дека тој (Антихристот, Sверот) ќе биде Јуда, воскреснат од мртвите. И двајцата, ѕверот и Јуда, се наречени “син на погибелта” (Јован 17:12; 2 Сол. 2:3). Јуда е наречен “ѓавол” во Јован 6:70. Кој и да е тој, Sверот е Сатанскиот суперчовек, имитатор на Христос. Целиот свет ќе му се восхитува на Sверот и ќе го обожува Сатаната (стх. 4), нешто по што Сатаната од секогаш копнеел. До тој момент Sверот бил на чело на федерацијата на Европа, работејќи во блиска соработка со светската црква (Отк. 17). Тој ќе се преправа дека е послушен на отпадничкиот религиски систем и ќе го користи за да ги прошири своите победи. Некаде на средина на маките, Египет и Русија ќе навлезат во Палестина (Езк. 37 и 38), натерувајќи го Sверот да ги заштити Евреите. Кога Sверот ќе дојде до Израел, тој ќе види дека Бог ја победил Русија и Sверот ќе одлучи да го победи Израел. Тој тогаш ќе ја уништи отпадничката црква (блудницата од Отк. 17) и ќе се постави себе си за владетел и бог над целиот свет. Сатаната ќе му даде моќ да прави чудеса. 2 Сол. 2 вели дека Бог ќе дозволи “јака заблуда” да дојде над незнабошците во светот. Луѓето нема да го прифаќаат Христос, кој е Вистината, но ќе го примаат Антихристот, “Лагата”. Sверот ќе богохули против црквата на небо и ќе ги прогонува останатите Евреи верници на земјата. **(WW)**

**B. Sверот кој излегува од земјата - 13:11-18**

**Отк. 13:11-18 Видов и друг ѕвер како излегува од земјата и имаше два рога како кај јагне, а зборуваше како змев. 12 Тој ја спроведува власта на првиот ѕвер, во негово присуство, па направи земјата и нејзините жители да му се поклонуваат на првиот ѕвер чија смртоносна рана беше зацелена. 13 И прави големи чудотворни знаци, така што прави и оган да паѓа од небото на земјата пред луѓето. 14 Тој ги заведува жителите на земјата со чудотворните знаци што му беа дадени да ги прави пред ѕверот, велејќи им на жителите на земјата да направат икона на ѕверот кој имаше рана од меч и оживе. 15 И му беше дадено да вдахне дух во иконата на ѕверот, за иконата на ѕверот да прозборува и да направи да бидат убиени оние кои нема да се поклонат пред иконата на ѕверот. 16 И тој направи на сите - мали и големи, богати и бедни, слободни и робови - да им се даде белег на десната рака или на челото, 17 и никој да не може ниту да купи ниту да продаде, освен оној што го има белегот, името на ѕверот или бројот на неговото име. 18 За ова е потребна мудрост. Кој има разбирање нека го пресмета бројот на ѕверот, зашто тоа е број на човек, а неговиот број е шестотини шеесет и шест.**

Јован гледа ѕвер како излегува од земјата, а овој ѕвер има изглед како на јагне. Ние него го знаеме како лажниот пророк. Тој е наречен лажниот пророк барем 3 пати: **Отк. 16:13; 19:20; 20:10.**

Змејот како Сатана, Антихристот како Sверот и лажниот пророк го прават сатанското тројство.

Лажниот пророк не е цар и тој не се воздига себе си, туку го воздига Антихристот, првиот ѕвер. Неговиот однос кон Антихристот е паралелен со односот кој Светиот Дух го има со Христос. Тоа најмногу се гледа во поттикот кој Светиот Дух им го дава на верниците за обожување на Христос, така лажниот пророк ќе ги предизвикува луѓето да го обожуваат ѕверот. Исто така како што се следбениците на Христос запечатени до денот на откупување, **Ефш. 4:30**, на сличен начин следбениците на Антихристот се запечатени преку лажниот пророк со знакот на ѕверот до денот на казната, **Отк. 13:16-17**.

Лажниот пророк ќе биде чудотворец. Исус бил чудотворец, но според **Дела 10:38,** преку силата на Светиот Дух. Меѓу чудата кои лажниот пророк ќе ги направи е што ќе повика оган од небото. Двата сведока ќе ја имаат истата моќ од **11:1-14**, што можеби ќе биде тест на оган меѓу двата сведока и лажниот пророк. Овој тест ќе биде многу сличен со оној на Илија и лажните пророци на Планината Кармел. Во словото има докази дека Сатаната може да повика оган од небото, ако видиме во **Книгата на** **Јов 1:16,** каде што Сатаната, откако добил дозвола од Бог да се допре до се што Јов имал, повикал оган од небото и ги изгорел овците и слугите на Јов.

На крајот, во однос на лажниот пророк, ние гледаме дека тој ќе направи луѓето да примат знак на раката или на челото, без кој нема да можат да купат или продадат. Тоа ќе биде време на големо испитување за оние кои ги дале своите животи на Бог, затоа што или ќе бидат обезглавени заради нивното сведоштво или ќе умрат од глад или ќе бидат принудени да просат за да се прехранат, ако Бог не обезбеди за нив на чудотворен начин како што тоа го направли за Израел во Пустината. Европа се труди за единствен монетарен систем, што поставува сцена за глобална економија.

**XVIII. Поглавје 14**

**A. 144.000 на небесната планина Сион - 14:1-5**

**Отк. 14:1-5 Погледнав и, ете, видов како Јагнето стои на гората Сион, а со него сто четириесет и четири илјади, кои на своите чела го имаа напишано Неговото име и името на Неговиот Татко. 2 И чув глас од небото, како шум на многу води и како татнеж од силен гром, а звукот што го чув беше како од харфисти кои свират на своите харфи. 3 Тие пееја нова песна пред престолот, пред четирите живи суштества и пред старешините, и никој не можеше да ја научи песната, освен оние сто четириесет и четирите илјади кои беа откупени од земјата. 4 Тоа се оние кои не се осквернија со жени; имено, тоа се девственици. Тие одат по Јагнето, каде и да оди. Тие се откупени меѓу луѓето, како првина на Бог и на Јагнето, 5 и лага не се најде во нивната уста; тие се непорочни.**

Овде го гледаме Божјото Јагне поставено на небесната планина Сион. Заедно со него се 144.000 на оние кои беа запечатени во **поглавје 7**. Нам ни е кажано дека тоа е небесната планина Сион според тоа што Павле го вели во **Евр. 12:22-23**. Јован слуша глас од небото, како глас на многу води, а гласот е на Јагнето, кое стои насреде светилниците во **поглавје 1:1-15**. Што точно гласот му кажал на Јован не е запишано, но Неговите зборови се проследени со харфи и пеење на нова песна пред престолот, пред четирите живи битија и старешините. Ако веруваме дека старешините најверојатно ја претставуваат црквата, овие свирачи на харфи не може да бидат црквата, затоа што пеат пред старешините. Исто така ни е кажано дека ни еден човек не може да ја научи песната која ја пеат, освен 144.000 кои се избавени од земјата. Ова укажува дека тие се оние кои добија печати на челото со името Божјо, како што гледаме во **7:3-8**. Очигледно е дека овие 144.000 биле или преместени или умреле со маченичка смрт и сега станале првите плодови од Израел. Исто така забележи дека 144.000 се наречени девци, затоа што не биле интимни со жена, тоа се мажи кои никогаш не се ожениле.

**B. Ангелот кој го проповеда вечното евангелие - 14:6-7**

**Отк. 14:6-7 Видов и друг ангел како лета сред небото, кој имаше вечно Евангелие, за да им го проповеда на жителите на земјата, на секој народ, племе, јазик и род. 7 Тој изговори со силен глас: “Бојте се од Бог и подајте Му слава, зашто дојде часот на Неговиот суд, и поклонете Му се на Оној Кој ги создаде небото и земјата, морето и водните извори.**

Јован гледа како ангел лета низ атмосферата околу земјата. Ангелот е одговорен за проповедање на евангелието, вечното евангелие, што е единственото време во Библиската историја каде гледаме дека ангел има дозвола да го проповеда евангелието. Всушност во **Дела 10:3-6**, ние гледаме дека ангелот кој зборувал со Корнелие можел само да му каже да испрати некого кај Петар, кога Корнелие сакал да дознае како може да се спаси. Но овде во последните времиња гледаме дека на ангелот му е дадена посебна задача да го проповеда вечното евангелие, за целото човештво да дознае. Всушност словото вели дека треба да биде проповедано на секој народ, нација, јазик, етничка група и тоа да биде направено со силен глас.

**C. Пет евангелија**

Има барем 5 евангелија кои ни се споделени во словото, од кои четири се во согласност со вистинското значење на зборот евангелие, кој е “добра вест”. Тие се следните:

**1. Евангелието за Царството, Мат. 24:14.** Ова евангелие е сведоштво или најава за времето кога Месијата ќе го воспостави своето земно царство. Ова се проповеда во најголема мера за време на периодот на маките.

**2. Евангелието за Божјата благодат, Дела 20:24**. Ова е добрата вест дека Исус Христос умре на крстот за наше спасение.

**3. Мое евангелие, Рим. 2:16; Дела 26:16-18.** Ова е евангелието кое Павле го споделувал, кое во себе го вклучува евангелието за Божјата благодат, но ги додава и оние откровенија кои му биле објавени на Павле во однос на Црквата, Ефш. 3:1-7.

**4. Вечното евангелие, Отк. 14:6.** Ова е тоа што ангелот го проповедал пред секој народ, нација, јазик и етничка група. Тоа има карактер на евангелие во смисла дека “зборот евангелие значи добра вест”.

“Вечното евангелие “ го претставува Бог како Создател, а не Спасител и предупредува дека настапува судот. Ги повикува луѓето да имаат страв од Бог и да Му дадат слава, не на Sверот и Сатаната. Се дава слика дека сите кои ќе Му дадат чест на Бог ќе бидат спасени. Тажно е да се каже, луѓето го обожуваат и му служат на созданието, наместо на Создателот (Рим. 1:25). (WW)

**5. “Друго евангелие”** (кое не е вистинско евангелие, туку е извртено евангелие), Гал. 1:6-12; 2 Кор. 11:4.

**D. Ангелот објавува пропаст - 14:8-11**

**Отк. 14:8-11 Дојде и втор ангел по него, велејќи: “Падна, падна големиот Вавилон, кој ги напои сите народи со страсното вино на своето блудство.” 9 И трет ангел дојде по него, велејќи со силен глас: “Ако некој му се поклони на ѕверот и на неговата икона, и прими белег на своето чело или на својата рака, 10 и самиот ќе пие од виното на Божјиот гнев, што е неразредено во чашата на Неговата јарост, и ќе биде мачен со оган и сулфур пред светите ангели и пред Јагнето. 11 А димот од нивното мачење ќе се издига во вечни векови; и оние кои му се поклонуваат на ѕверот и на неговата икона, и оној кој го прима белегот на неговото име не ќе имаат спокојство ни дење ни ноќе.”**

Во **стих 8** ние гледаме втор ангел кој го објавува паѓањето и пропаста на Вавилон, големиот град, заради нејзиниот блуд. Ова е предупредување за Божјиот народ дека тие не треба да се вклучат во нејзините гревови, ниту да имаат удел во нејзините маки. Затоа, пораката е дека тие треба да бегаат од неа или да излезат од неа и да не бидат дел од нејзиното уништување, кое се финализира во **Отк. 18** каде што се повторени овие исти зборови при финалниот пад на градот.

Во **14:9-11** ние го слушаме гласот на трет ангел. Третиот ангел објавува страшно предупредување кон оние кои го примиле знакот на ѕверот на нивните чела или раце, дека се проколнати засекогаш да бидат во езерото на оган и сулфур, каде ќе го примат нивното вечно измачување. Забележи колку е овде јасна сликата дека има вечно измачување и дека нивното измачување ќе продолжува засекогаш и ќе немаат одмор дење и ноќе.

**E. Благословените мртви - 14:12-13**

**Отк. 14:12-13 Во тоа е трпението на светиите, кои ги пазат Божјите заповеди и верата во Исуса. 13 Потоа чув глас од небото, што ми велеше: “Напиши: Блажени се мртвите кои отсега умираат во Господ! 'Да, - вели Духот -, за да починат од своите трудови, зашто нивните дела одат по нив.'**

Ова се однесува на оние кои умреле затоа што не го обожувале ѕверот кога им било наредено од лажниот пророк, **Отк. 13:15**. Тие ќе бидат спасени од нивните маки, ќе умрат со маченичка смрт и ќе добијат круна на маченици. На оние кои ќе одбијат да го примат знакот, кои ќе одбијат да го обожуваат ѕверот им е даден одмор од нивниот труд, додека оние кои ќе го примат знакот на ѕверот и ќе го обожуваат ѕверот никогаш нема да се одморат од својот труд, ни дење ни ноќе, како дел од нивната крајна осуда.

**F. Жетварот - 14:14-20**

**Отк. 14:14-20 Потоа погледнав и видов бел облак, а на облакот седеше Еден, сличен на Синот Човеков, со златна круна на главата и со остар срп во раката. 15 И еден друг ангел излезе од храмот и му викна со силен глас на Оној Кој седеше на облакот: “Испрати го својот срп и жнеј, зашто дојде твојот час за жнеење и зашто зрела е жетвата на земјата.” 16 А оној кој седеше на облакот, замавна со српот на земјата, и земјата беше пожнеана. 17 Излезе и друг ангел од храмот што е на небото, и имаше остар срп. 18 И трет ангел, кој имаше власт над огнот, дојде од кај жртвеникот, и извика со силен глас кон оној кој имаше остар срп: ,Испрати го својот остар срп и обери ги гроздовите од земното лозје, зашто грозјето е веќе зрело.' 19 И ангелот замавна со својот срп на земјата, и го обра земното лозје, па обраното го фрли во големото гмечало на Божјиот гнев. 20 Гмечењето се изврши надвор од градот, а од гмечалото потече крв до уздите на коњите, во должина од илјади и шестотини стадии.**

Јасно е дека Жетварот е Синот Човеков. Истиот оној кој сеел, сега жнее. Назад во Мат. 13:37-42, Христос е добриот жетвар на плодови од доброто семе кое го сеел. Додека злиот, ѓаволот, кој сеел лошо семе, ќе жнее жетва на осуда. Ова жетва е меѓу незнабожечките народи кога Бог ќе ги собере своите меѓу оние кои се засекогаш изгубени. Иако Јован го гледа сега, последното собирање не се случува се до блиску до битката кај Армагедон во **Отк. 19** (исто види **Јоил 3:9-17**).

**(The Preacher’s Outline Sermon Bible Commentary)** Ова е слика на жетвата на верниците од последното време. Овде тие се земени од земјата и ставени во засолниште на небото, земени од бурното и насилно време на безбожниот свет. Ова е слика на одвојување на житото од каколот, слика на Синот Човеков како ја собира Својата жетва, Своите плодови, Својот народ. Ова е токму тоа што го велат Христос и словото.

**Матеј 13:30 Оставете ги нека растат двете заедно до жетвата. А за време на жетвата ќе им кажам на жетварите: ,Соберете го најнапред каколот и врзете го во снопови, за горење, а житото приберете го во мојот амбар'.”**

**Матеј 13:49 …а непријателот што го посеа, е ѓаволот. Жетвата е крајот на времето, а жетварите се ангели.**

**Лука 3:17 “Во Неговата рака е лопатата, за да го исчисти Своето гумно и за да ја собере пченицата во Својот амбар, а плевата ќе ја изгори со неизгаслив оган.”**

Второто собирање **14:17-20** (кое треба да настапи) е осудата на грешниците, кое се случува при крајот на периодот на маки со битката кај Армагедон; пресата за вино на Божјиот гнев **19:15**.
Цитирам од Ларкин: “Пророкот Исаија (Ис. 63:1-6) го објаснува Христовиот удел во тоа. Ќе се протега над цела Палестина, се до Едом и Бозрах. Толку ќе биде огромен покољот што крвта ќе биде длабока до уздите на коњите, во долината, над цела Палестина до 320 км.

Овде треба повторно да ги разгледаме настаните кои водат до Армагедон. За време на првата половина на маките, кога Sверот соработува со Евреите, Русија и Египет го напаѓаат Израел. Sверот е приморен да оди во Палестина за да го одржи сојузот со Евреите. Бог ја победува Русија, Sверот го победува Египет. Двајцата непријатели се испратени дома поразени. Потоа Sверот се поставува себе си за владетел на светот и божество и владее од Ерусалим. Сепак, Русија и нејзините сојузници планираат побуна против Sверот. Откако Вавилон е уништен, непријателите на Sверот имаат можност да нападнат. За време на последните 3 ½ години на маки војски ќе се приближуваат кон Палестина (види 16:13-16) за да се борат со Sверот. Др. Двајт Пентекост предлага дека зборот “битка” треба да биде “кампања”, види Отк. 16:14. Со други зборови “битката кај Армагедон” не е една битка, туку е повеќе придвижување на војски чиј климакс е соочувањето на светските војски во Мегидо. Откровение 19:17-21 укажува дека знакот на Синот Човеков ќе се појави во тоа време и овие војски ќе се обединат за да се борат против Христос, наместо да се борат меѓу себе. Сликата во стх. 17-18 е таа на човек кој сече гроздови од лоза. Злиот светски систем е “земното лозје” (стх. 18), додека Христос е вистинската лоза (Јован 15). Израел бил засаден во овој свет за да биде Божјата света лоза, да носи плод за Негова слава (Иса. 5:1-7; Пс. 80:8-16). Тажно е да се каже, Израел родил горак плод. Всушност Израел го одбил својот вистински Месија и го прифатил лажниот Христос и морал да страда во горките последици. Прочитај Иса. 66:1-6 и Јоил 3 како додатен материјал за оваа последна битка. Стих 20 дава застрашувачка слика: крв ќе се лее до 320 км надвор од Ерусалим и ќе биде длабока од уздите на коњите до земја. Ова е винската преса на Божјиот гнев (19:15). Види Иса. 63:1-6. Според тоа, во ова поглавје имаме пророчка сумаризација за настаните кои следат. **(WW)**

**XIX. Поглавје 15**

**A. Море од стакло - 15:1-4**

**Отк. 15:1-4 И видов друг, голем и чудесен знак на небото: седум ангели што ги држеа седумте последни зла, зашто со нив завршува Божјиот гнев. 2 И видов нешто како стаклено море измешано со оган, а победниците над ѕверот и над неговата икона и на бројот на неговото име, стоеја на стакленото море и имаа Божји харфи, 3 и ја пееја песната на Мојсеј, Божјиот служител, и песната на Јагнето, велејќи: "Големи се и прекрасни Твоите дела, Семоќен Господи Боже! Праведни и вистинити се Твоите патишта, Цару на народите. 4 Кој не ќе се бои од Тебе, Господи, и не ќе го прослави Твоето име? Зашто само Ти си свет; сите народи ќе дојдат и ќе се поклонат пред Тебе, зашто се покажаа Твоите праведни судови!”**

Морето од стакло е истото море кое го видовме во **4:6.** Во тоа време беше празно, а сега во него има некој. Тие кои се во морето од стакло се оние кои излегле од маките и кои задобиле победа над Sверот, над неговиот кип, над неговиот знак и над бројот на неговото име. Тие ја пеат песната на Мојсеј и песната на Јагнето. Песната на Мојсеј можеби е онаа која ја пееле децата на Израел кога излегле на брегот на Црвеното Море откако биле избавени од Фараонот. Ги гледаме и како ја пеат песната на Јагнето што би било поради ослободувањето кое го добиле преку крвта на Јагнето. Додека ги пеат песната на Мојсеј и песната на Јагнето, можеме да заклучиме дека меѓу нив имало Евреи во групата. Ни се вели дека сите народи ќе бидат застапени при обожување на Бог затоа што ќе има верници од секој народ пред Божјиот престол. Колку прекрасен ќе е тој ден!!!

**B. Храмот исполнет со дим - 15:5-8**

**Отк. 15:5-8 5 Потоа видов како на небото се отвори храмот на Шаторот на сведоштвото, 6 а од храмот излегоа седумте ангели кои ги имаа седумте зла, облечени во чисти и светли ленени облеки и препашани со златни појаси преку градите. 7 А едно од четирите живи суштества им даде на седумте ангели седум златни садови полни со гневот на живиот Бог, Кој живее во вечни векови. 8 И храмот се наполни со дим од Божјата слава и од Неговата сила, и никој не можеше да влезе во храмот додека не завршија седумте зла на седумте ангели.**

Уште еднаш го гледаме небесниот храм, само што сега е исполнет со дим. Кога бил завршен шаторот на состанок од Мојсеј и кога храмот бил изграден од Соломон, и двете биле исполнети со облак, Шакина славата, но не со дим. Облакот кој стоел над шаторот на состанок и над храмот на Соломон бил сведоштво за Божјото присуство и за Неговата благодат, додека димот е знак на Божјата осуда. Овде е истурен голем гнев, па како резултат, Божјата осуда го исполнува небесниот храм во облик на дим.

**XX. Поглавје 16**

**A. Првиот сад - 16:1-2**

**Отк. 16:1-2 Потоа чув силен глас од храмот како им зборува на седумте ангели: “Одете и излејте ги седумте садови на Божјиот гнев врз земјата!” 2 Првиот отиде и го излеа својот сад врз земјата и се појави лоша и лута рана на луѓето кои го имаа белегот на ѕверот и кои му се поклонуваа на неговата икона.**

Овој прв сад е повторување на шестата египетска казна која се случила во времето на Мојсеј во Излез 9:8-12. Ќе се појават лоши рани (чиреви) над оние кои го примиле знакот на ѕверот и кои го обожувале неговиот кип. Овие “тешки” рани (тешки = мачни или долготрајни), чиреви, загноени рак рани се предизвикани поради загаденоста на крвта на луѓето и ќе ја откријат не само длабочината до која човекот е физички загаден, туку ќе бидат и отсликување на нивната расипана духовна состојба. Изгледа прилично јасно дека чиревите ќе бидат само врз мажите, и тоа само врз оние кои го примиле знакот на ѕверот или го обожувале неговиот кип. Според стих 9, дури и маките кои овие мажи ги трпат нема да ги доведат до покајание. Па така можеме да заклучиме дека самото страдање не води до покајание.

**B. Вториот сад - 16:3**

**Отк. 16:3 А вториот го излеа својот сад во морето и тоа стана како крв од мртовец и умре секое живо суштество во морето.**

Овде морето станува крв. Овој пат целото море е зафатено, не само една третина од него, како што видовме во **Отк. 8:8-9**. Можно е морето кое овде се спомнува да е или Галилејското Море (Езеро) или Средоземното море, а не светските океани. Ќе видиме дека морето ќе стане како крв на мртовец и дека секоја жива душа во морето ќе умри. Зборот “душа” во ревидираниот превод е преведена **како “животворна душа”,** што се однесува на целиот животински свет. Сликата овде е дека сите животни во морето ќе умрат затоа што водата станала како крв на мртовец.

Мало нагаѓање од моја страна во однос на значењето на изразот: Зарем “крв на мртовец” не се суши и на некој начин се развева? Според тоа, дали ова би можело да се однесува на тоа дека самото море се суши и затоа рибите умираат заедно со сите живи суштества во морето?

**C. Третиот сад - 16:4-7**

**Отк. 16:4-7 Третиот го излеа својот сад во реките и во водните извори, и тие станаа крв. 5 И го чув ангелот на водите како вели: "Праведен си, Светецу, Кој си и Кој беше, затоа што им пресуди така; 6 зашто тие ја пролеаја крвта на светиите и на пророците, а ти крв им даде да пијат; тоа и го заслужуваат!” 7 И чув како жртвеникот вели: "Да, Семоќен Господи Боже, Твоите пресуди се вистинити и праведни!”**

Овде повторно има повторување на една од казните од Излез. Водата е претворена во крв како што била првата казна врз Египет, **Изл. 7:19-24**. Замисли колку е гнасно да можеш жедта да ја изгасиш само со крв. Забележи исто така дека има “ангел на водите” на кој најверојатно му е даден авторитет и моќ над овој дел од природата. Ова не води до претпоставката дека ангелите, началствата и властите на небото имаат авторитет и моќ над сите форми на Божјо создание, без разлика дали се работи за световен систем или за природен систем.

**D. Четвртиот сад - 16:8-9**

**Отк. 16:8-9 Четвртиот ја излеа својата чаша врз сонцето, и му беше дадено да ги пече луѓето со оган. 9 И луѓето, горејќи од големата жега, похулија на името на Бог, Кој има власт над овие зла, и не се покајаа да Му оддадат слава.**

Ако гледаме назад на **Отк. 8:12** за втората труба, гледаме дека третина од сонцето се угасило, како и третина од месечината и ѕвездите, што значи имало темнина и дека третина од денот немал светло. Од четвртата труба, видливо е дека количината на светлина е намалена, но не е намалена топлината од самото сонце. Всушност, доказ ни е четвртиот сад, дека топлината од Сонцето се интензивирала до таа мера што луѓето биле горени од него. Ова се пророкувано од **Малахија 4:1-2** каде што вели: **"Зашто ете, доаѓа ден, вжарен како печка; тогаш сите горди и оние, кои постапуваат нечесно, ќе бидат како слама и ќе ги изгори денот што иде, вели Господ Саваот; и така, нема да остане од нив ни корен, ниту гранчиња."** Забележи исто така дека ова екстремна топлина не ги води луѓето до покајание, туку уште повеќе богохулат на Божјото име.

**E. Петтиот сад - 16:10-11**

**Отк. 16:10-11 А петтиот го излеа својот сад врз престолот на ѕверот и царството му се помрачи, та си ги гризеа своите јазици од болка. 11 И похулија на небесниот Бог заради своите болки и рани, и не се покајаа за своите дела.**

Повторно гледаме повторување на казните кои се случиле во Египет. Деветтата казна врз Египет, **Изл. 10:21.23**, донела темнина над египетскиот народ. Овде темнината се излева врз царството на Sверот, што можеби е доказ дека темнината ќе биде ограничена на престолот на Sверот и неговото царство. Ова време било пророкувано од пророкот **Јоил 2:1-2**, каде што вели: **"…денот на темнина и мрак, денот облачен и црн..."** Христос зборувал за тоа во **Марко 13:24** каде што вели: **"…сонцето ќе потемни и месечината нема да ја дава својата светлина..."**  Колку долго трае оваа казна не знаеме. Можеби трае кратко време и набрзо да настапи следната казна, или многу е можно овие казни да се поклопуваат една со друга, па луѓето никогаш да не бидат без измачување и мака. Се уште нема покајание!

**F. Шестиот сад - 16:12**

**Отк. 16:12 Шестиот го излеа својот сад врз големата река Еуфрат: нејзината вода пресуши за да им се приготви патот на царевите од исток.**

Овде реката Еуфрат е исушена на ист начин како што било исушено Црвеното Море за Израел да може да побегне од фараонот и како што реката Јордан била исушена за да можат да поминат во Хананската земја. Така и реката Еуфрат ќе биде исушена за царевите од исток да можат да поминати и да се соберат за битката кај Армагедон (Армагедон значи “планините на Мегидо” каде што ќе се бие битката). **Исаија** пророкува во **11:15-16**, **"Ќе го исуши Господ заливот на Египетското Море, ќе ја протегне раката Своја врз Реката преку силниот Свој ветар и ќе ја разбие на седум ракави, така што со обувки да можат да ги минуваат."**

**G. Друга додадена изјава – 3 нечисти духови 16:13-16**

**Отк. 16:13-16 И видов како од устата на змевот, од устата на ѕверот и од устата на лажниот пророк излегуваат три нечисти духа како жаби; 14 имено, тоа се демонски духови, кои прават чуда и одат кај царевите на целиот свет за да ги соберат за војна во великиот ден на Семоќниот Бог. 15 (Ете, доаѓам како крадец. Блажен е оној кој бдее и ги пази своите облеки за да не оди гол и да не се гледа неговиот срам.) 16 И ги собраа на местото на хебрејски наречено Армагедон.**

Овде има пауза меѓу шестиот и седмиот сад затоа што се ослободени 3 нечисти духа како жаби, од змејот, Sверот и лажниот пророк. Тоа се демонски духови кои имаат чудотворни моќи. Тие ќе бидат заводливи духови кои во овие подоцнежни времиња ќе одат и ќе проповедаат ѓаволска доктрина, според предупредувањето од Павле кон Тимотеј во **1 Тим. 4:1**, **"А Духот јасно вели дека во подоцнежните времиња некои ќе отпаднат од верата и ќе слушаат измамливи духови и демонски учења."** Задачата на овие духови ќе биде да ги заведат народите со доктрини кои ќе предизвикаат тие да маршираат против светата земја за да ја уништат Божјата цел.

**H. Седмиот сад - 16:17-21**

**Отк. 16:17-21 А седмиот ангел го излеа својот сад во воздухот, и излезе силен глас од храмот, од престолот, велејќи: “Се збидна!” 18 И настапија молскавици, татнежи, громови, и настана голем земјотрес, каков што никогаш не бил откако се луѓето на земјата; таков голем и толку силен земјотрес. 19 Големиот град се раздели на три дела, а градовите на народите паднаа. Големиот Вавилон беше спомнат пред Бог, за да му биде дадена чашата со виното на Неговиот јаросен гнев. 20 И сите острови исчезнаа, и горите веќе не се најдоа. 21 А голем град, тежок околу еден талант, падна од небото врз луѓето, а луѓето Го хулеа Бога заради пакоста од градот, зашто неговото зло беше многу големо.**

Ние го гледаме небеснот храм и седмиот ангел како го излева својот сад во воздухот, кога одекнува силен глас од собата на престолот, објавувајќи “се збидна”. Треба да се сетиме дека Христос на крстот извикал “се сврши” и можеби е Неговиот глас кој најавува “се збидна”.

Зошто ангелот го излеал садот во воздухот? Затоа што тоа е подрачјето доделено на Сатаната, “принцот на силите на воздухот” (Ефш. 2:2). До сега осудите се допираа само до природата и човештвото, но не и до “измислувачот” кој стои позади се – Сатаната. Сепак, од овој момент понатаму, Христос ќе се справува со Сатанскиот религиски систем (пог. 17), неговиот политички систем (пог. 18), неговата војска (пог. 19) и со самата стара змија (20:1-3). **(WW)**

После гласот следи голем земјотрес, каков што никогаш порано не бил виден на лицето на земјата. Тој е предскажан во **Зах. 14:4-5**. Толку ќе биде силен по јачина што планини ќе бидат израмнети, острови ќе бидат уништени и целиот релјеф на Палестина ќе биде променет до тој степен што ќе мора да се направат нови карти. Мртвото Море ќе биде повишено така што неговите води ќе се прелеат во Црвеното Море, **Езк. 47:1-12**. Овој голем земјотрес ќе предизвика уништување на големиот град Вавилон и на градовите од 10 народи во федерацијата како што се опишани во подоцнежните поглавја.

Ова исто така ќе биде и време кога од небото ќе врне голем град, секој леден камен со тежина од околу талант што е приближно 45 кг. Ова е повторување на седмата казна над Египет која е опишана во **Изл. 9:13-35**. Интересно е да се забележи дека законот во **Лев. 24:16** наредува: “оној кој ќе го навреди името Господово, треба да умре, со камења да биде убиен”. Овде гледаме дека сите кои богохулат против името на Бог на крајот ќе бидат каменувани од небо. И сепак преку сето ова, луѓето продолжуваат да богохулат против името на Бог до самиот крај.

**XXI. Поглавје 17 – МИСТЕРИОЗНАТА ВАВИЛОН - 17:1-18**

**Отк. 17:1-18 И дојде еден од седумте ангели, кои ги имаа седумте садови, проговори и рече: “Дојди да ти ја покажам пресудата на големата блудница која седи на многу води, 2 со која блудствуваа земните цареви, а жителите на земјата се опија од виното на нејзиното блудствување.” 3 И ме одведе, во духот, во пустината: и видов жена како седи врз црвен ѕвер кој беше полн со богохулни имиња и имаше седум глави и десет рогови. 4 А жената беше облечена во пурпурно и во црвено, и украсена со злато, со скапоцени камења и со бисери, и држеше во својата рака златна чаша полна со гнасотијата и нечистотијата од нејзиното блудство, 5 а на челото, пак, ì беше напишано име, тајна: "ГОЛЕМИОТ ВАВИЛОН, МАЈКАТА НА БЛУДНИЦИТЕ И НА ЗЕМНИТЕ ГНАСОТИИ.” 6 Ја видов жената пијана од крвта на светиите и од крвта на Исусовите сведоци, и се зачудив многу кога ја видов. 7 А ангелот ми рече: “Зошто се чудиш? Јас ќе ти ја кажам тајната на женава и на ѕверот што ја носи и кој има седум глави и десет рогови. 8 Ѕверот што го виде, беше и го нема, треба да излезе од бездната за да отиде во пропаст. А земните жители чие што име не е запишано во книгата на животот, од создавањето на светот, ќе се зачудат, кога ќе видат дека ѕверот беше, и дека го нема, и пак е. 9 За ова е потребен ум со мудрост! Седумте глави се седумте гори врз кои седи жената. 10 Тоа се седум цареви, од кои петмина паднаа, едниот постои, а другиот уште не е дојден, а кога ќе дојде, треба да остане малку. 11 Ѕверот, пак, кој беше и кого го нема, е осми, а е од седумте и оди во пропаст. 12 А десетте рогови што ги виде, тоа се десет цареви кои уште не се зацарени, но ќе примат царска власт заедно со ѕверот, за еден час. 13 Тие се истомисленици, и ќе му ја предадат својата сила и власт на ѕверот. 14 Тие ќе војуваат против Јагнето, но Јагнето ќе ги победи зашто е Господар на господарите и Цар на царевите, а со Него се повиканите, избраните и верните.” 15 И ми рече: “Водите што ги виде, каде што седи блудницата, тоа се луѓе, толпи, народи и јазици. 16 А десетте рогови што ги виде, и ѕверот, ќе ја замразат блудницата и ќе ја запустат и соголат, ќе ì го јадат месото и ќе ја изгорат со оган, 17 зашто Бог им даде во нивните срца да ја исполнат Неговата замисла, да дејствуваат едномислено и да му го дадат своето царство на ѕверот, додека не се исполни Божјото слово. 18 Жената, пак, што ја виде е големиот град кој владее над земните цареви.”**

**A. Жената споредена со градот Вавилон**

**1. Седумнаесеттото поглавје зборува за жената која е наречена:**

**a.** Тајна - Мистерија

**b.** Големиот Вавилон

**c.** Мајка на блудници

**d.** Гнасотија на земјата

**2. За споредба, во 18то поглавје го гледаме физичкиот град наречен големиот Вавилон.** Кога ќе се испита поблиску во писмото се гледа дека нема индикации дека жената и самиот вистински град Вавилон не се едно и исто, затоа што тоа што е кажано за градот не се однесува на жената и што е кажано за жената не се однесува на градот. Жената е уништена од 10те цара, додека во поглавје 18 ние гледаме дека церевите тажат поради уништувањето на градот од земјотрес и оган. Жената е уништена приближно 3 ½ години пред градот Вавивлон да биде уништен од земјотрес, а поглавје 18 започнува со “После ова (потоа)” што укажува дека е после уништувањето на жената. Потоа поглавје 18 продолжува со тоа што се случува со градот.

**B. “Невестата” на Антихристот**

Ние знаеме од **Ефш. 5:23-32** дека на Павле му било познато дека Христос ќе има “невеста”. Овде на Јован му е дадено до знаење дека Антихристот ќе има невеста. Неговата невеста била наречена “Големиот Вавилон”, што е името на градот Вавилон. Прашањето се поставува, зошто невестата има исто име како градот? Но ако понатаму испитуваме во книгата на Откровение, во поглавје **21:9-10**, на Јован му е покажана невестата или жената на Јагнето, што би било Христовата невеста. Наместо да му биде покажана жена, ние го гледаме големиот град, светиот Ерусалим, како се спушта од небото од Бог. Според тоа не би било несоодветно невестата на Антихристот да носи име на буквален град. Во двата случаи, градот бил само физичка референца за духовните жители кои го означуваат религискиот систем кој ја прави невестата. Според тоа, невестата на Антихристот ќе бидат сите ти кои го обожуваат измамникот, Антихристот.

**C. Мистичното братство**

**1. Вавел или Вавилон бил изграден од Нимрод,** според **Бит. 10:8-10.** Таму почнала (или била измислена) првата голема ерес преку култот на Вавилон. Овој култ тврди дека ја поседува највисоката мудрост и дека му се откриени божествени тајни. Но пред некој да стане дел од култот, морал да се исповеда пред свештеникот. Така свештеникот имал власт над нив. Кога еднаш ќе се влезе во тој култ, тие веќе не биле познати како Вавилонци, Асирци, Еѓиптјани и др., туку станувале членови на мистично братство над кое бил поставен Понтиф или Висок Свештеник. Неговиот збор бил закон.

**2.** **Вавилон продолжил да биде престол на Сатаната** се до падот на Вавилонската Империја пред Миди-Персиската Империја, кога бил преместен во Пергам во Мала Азија, каде што бил во времето на Јован, според **Отк. 2:12-13.**

**3. Според Ларкин**, кога Аталус, Понтиф и цар на Пергам, умрел во 133 год. пр.н.е., тој на Рим го оставил водството на Вавилонското свештенство. Кога Етрусканите дошле од Лидија, која била област на Пергам, во Италија, тие со себе ги донеле Вавилонската религија и обредите. Тие поставиле Понтиф кој бил глава на свештенството. Подоцна римјаните го прифаќаат овој Понтиф за цивилен владетел. Понатаму, Јулие Цезар бил поставен за Понтиф од Етрусканите во 74 год. пр.н.е. Во 63 год. пр.н.е. тој бил поставен за највисок Понтоф на Вавилонскиот ред и така станал наследник на правата и титулите на Аталус, Понтифот на Пергам, кој по своја волја го направил Рим свој наследник. Значењето на сето ова е дека првиот римски император станал глава на Вавилонското свештенство, а Рим бил наследник на Вавилон, што ги поврзува овие два града заедно.

**4. Во продолжение на проучувањето на Ларкин за историјата на подемот на римската црква**, ние дознаваме дека императорот на Рим продолжил да ја држи позицијата на “највисок Понтиф” се до 376 год. кога императорот Грацијан, од христијанска причина, ја одбил. Бискупот на црквата во Рим, Дамасус, бил избран за таа позиција. Ова е многу важно затоа што сега имаме бискуп на Римската црква кој ја превзема титулата на највисок Понтиф на Вавилонското свештенство. Дамасус бил бискуп 12 години, а за бискуп бил поставен под влијание на монасите од Планината Кармел во 366 год. Така во 378 год. главата на Вавилонскиот ред, кој бил Дамасус, станал водач на Римската црква. Така Сатаната сега ги обединил Рим и Вавилон во еден религиски систем.

**5. Наскоро откако Дамасус бил поставен за највисок Понтиф**, обичаите на Вавилон почнале да излегуваат на површина. Обожувањето на девица Марија било воспоставено во 381 год. Сите големи празници на Римокатоличката црква се со потекло од Вавилон. Дури и Истер (Велигден) не е христијанско име. Тоа доаѓа од “Иштар” една од титулите на Вавилонската царица на Небото, чие што обожување од страна на децата на Израел било одвратно пред Бог. Декретот за славење на Истер (Велигден) и великите пости бил даден во 519 год. Бројаниците се со паганско потекло. Во Божјиот збор нема дозвола да се користи “знакот на крстот” (прекрстувањето). Тоа потекнува од мистиката на “тау” што потекнува од Халдејците и од Еѓиптјаните. Целибатот и делумното бричење на косата, редовите на монаси и калуѓери немаат основа или авторитет од словото. Калуѓерките не се ништо друго освен имитација на “Весталните девици” од паганскиот Рим. Сето ова е според Ларки.

**6. Ларкин укажува дека “сето ова во времето на Јован било тајна (мистерија),** затоа што папската црква се уште не била развиена, иако тајната на неморалот веќе дејствувала, според 2 Сол. 2:7. Тоа веќе не е мистерија, затоа што денес е лесно да се препознае “жената” – “тајната Големиот Вавилон”” кој Јован го опишал, а не е никој друг освен “папската црква”.

**7. Во Отк. 17:4 ние читаме дека жената веќе била облечена во виолетово и црвено и порабена со злато**, скапоцени камења и бисери, има златна чаша во нејзините раце полна со одвратност и гнасота на нејзиниот блуд. Ова изгледа дека е многу детален опис на боите на папата. Кога папа е поставен на позиција, 5 од облеките кои ги носи се црвени. Исто така носи елек покриен со бисери, и митар порабен со злато и скапоцени камења. Ова е многу слично со она што жената го носи додека седи на црвениот ѕвер.

**8. Жената е пијана од крвта на светиите и од мачениците за Исус**. Овој цитат можеби се однесува на оние кои биле мачени за време на маките, но исто така можеме да видиме низ историјата дека Римокатоличката црква била еден од најголемите прогонители на христијаните и ако ја прочиташ книгата на Фокс “Книга на мачениците” ќе забележиш дека Рим е одговорен за крвопролевањето во христијанскиот свет и со тоа се објаснува пијанството од крвта на светиите.

**D. Жената го јава ѕверот**

Во 17:3 жената седи на црвениот ѕвер, што ни открива дека во тоа време ѕверот или Антихристот ќе ги поддржуваат намерите на жената. Најверојатно жената или Папската црква од Рим ќе стане државна црква и на крајот ќе го исполни својот сон за една светска религија со еклесиастички примат. Папската црква, невестата на Антихристот ќе има форма на побожност, но без сила. Ова ќе трае многу кратко време.

**Отк. 17:3 И ме одведе, во духот, во пустината: и видов жена како седи врз црвен ѕвер кој беше полн со богохулни имиња и имаше седум глави и десет рогови.**

**E. Sверот се врти против жената**

Знаеме дека на средина на маките ѕверот ќе се заврти против жената, затоа што Антихристот нема да дозволи никој друг освен него да биде обожуван, што е неговиот најголем копнеж. Поради тоа, федералните царства, најверојатно затоа што папскиот систем им ја одзел силата, ќе го сменат својот став и сега ќе ја мразат блудницата, ќе ја соголат (ќе биде гола) и ќе и го одземат богатството, па ќе го изедат нејзиното тело и ќе ги палат катедралите, според **Отк. 17:16**.

**Отк. 17:16 А десетте рогови што ги виде, и ѕверот, ќе ја замразат блудницата и ќе ја запустат и соголат, ќе ì го јадат месото и ќе ја изгорат со оган…**

**F. 7 глави и 10 рога од Откровение 17**

При истражувањето на 8те планински царства, 7те глави и 10те рога, јас сметам дека материјалот даден кај Дајк во неговата Библија, стр. 311 е одлично објаснување на 8те планински царства, заедно со неговите белешки на стр. 299 (колумна 1, под г), од каде и ќе започнеме.

Цитирам директно од Дајк, стр. 299 (колумна 1, под г): “7те глави и 7те планини се 7 цара или царства кои коегзистираат со Израел од нејзиниот почеток, па се до 8то царство (стх. 9-11), и заедно, со 8то царство, ќе станат 8те царства кои ќе го прогонат Израел во времето на незнабожците.

**Отк. 17:9-11 За ова е потребен ум со мудрост! Седумте глави се седумте гори врз кои седи жената. 10 Тоа се седум цареви, од кои петмина паднаа, едниот постои, а другиот уште не е дојден, а кога ќе дојде, треба да остане малку. 11 Ѕверот, пак, кој беше и кого го нема, е осми, а е од седумте и оди во пропаст.**

Пет од седумте царства **“петмина паднаа”** (тоа би биле Египет, Асирија, Вавилон, Миди-Персија и Грција/Македонија), **“едниот”** (шестото царство, старата Римска Империја која била на власт кога Јован ја напишал својата книга), а **“другиот уште не е дојден”** (седмиот, составен од 10те царства кои се уште не се оформени внатре во Римската империја – десетте прсти од сонот на Навуходоносор, **Дан. 7:23-24**). Кога тој (7та или ревидираната Римска Империја) ќе дојде “треба да остане малку” (3 ½ година, Отк. 12:12-14). Десетте прсти од сонот на Навуходоносор се претставени со десетте рога во кои е вклучено 7то царство. Тие ќе постојат без Антихристот како нивна глава, како 7мо царство, за одредено време. Во стих 11 Sверот **“кој беше”** (кој постоел на земјата пред времето на Јован), **“и кого го нема”** (на земјата во времето на Јован), “**е осми”** (8мо царство, кое доаѓа после претходните царства), **“а е од седумте”** (се воздига од едно од 7те, најверојатно 5тото кое е Грција /Македонија кое паднало пред времето на Јован и сега станува 8мо), **“и оди во пропаст”**.

Ако гледаме наназад на визијата за Sверот (**Ѕверот што го видов беше како леопард, нозете му беа како на мечка, а устата како на лав. А змевот му ја даде својата сила, својот престол и голема власт.)** тој имал тело на леопард што ја претставувало Грција/Македонија. Ова е многу веројатно, Грција/Македонија да има голема улога во доаѓањето на Sверот со неговата сила, затоа што телото е најголемиот дел од Sверот. Ние знаеме дека Sверот ќе се издигне меѓу 10те рога (нации) и ќе победи 3 од нив и ќе стане глава на федерацијата. Ова ќе го создаде 8то царство со Антихристот, Sверот, како глава. Тоа ќе биде 8то и последно царство кое ќе го прогонува Израел за време на “периодот на незнабошците”.

**(ЦИТАТ ОД стр. 311 БИБЛИЈАТА НА ДАЈК)**

**1. Египет** било првото царство кое го потлачувало Израел во времето на незнабошците.

**2. Асирија** била второто царство кое го потлачувало Израел во време на незнабошците. Било основано од Нимрод, **Бит. 10:8-12.** Било царство кое било пониско од Египет за време од 1300 години. Потоа Бог му дозволува да го покори Израел, **2 Цар. 15 и 16 глава.** Интересно е да се забележи дека Антихристот ќе биде последниот Асириец кој ќе го потлачува Израел во времето на незнабошците, **Иса. 10:20-27.** Друга интересна забелешка е дека Асирија ќе биде благословена во вечното царство заедно со Израел, според **Иса. 11:16; 19:23-25.**

**3. Вавилон** била третата империја која го потлачувала Израел во времето на незнабошците, иако е првата која е спомната од Даниел и затоа многу библиски учители сметаат дека времето на незнабошците започнува со Вавилон. Сепак, и Египет и Асирија дефинитивно биле незнабожечки нации кои го прогонувале Израел и според тоа времето на незнабошците навистина започнало со Египет и Асирија. Даниел пророкувал само од неговите денови, па понатаму, што би било природно да се направи.

**4. Меди-Персија** е четвртата империја која го потлачувала Израел во времето на незнабошците. Меди-Персија го прогонувала Израел во повеќе наврати во време од 100 години.

**5. Грција / Македонија** била петтата империја која го потлачувала Израел во времето на незнабошците. Во Даниел е претставено преку стомак и колкови од бронза, **Даниел 2:32, 39,** како леопард во **Даниел 7:6,** а како козел во **Даниел 8:5-9, 20-25. Грција / Македонија** ќе биде обновена како 8то царство. Грчката / Македонската империја е 5тата глава на ѕверот од **Откровение 17:9-11,** кое било пред Јован, и не е во деновите на Јован и се појавува како 8то царство, и е последното царство кое ќе го потлачува Израел. Тоа е главата која била смртно ранета и повторно оживеала, **Отк. 13:3-12.**

**6. Рим** бил шестата империја која го потлачувала Израел во времето на незнабошците. Таа е 6тата глава на ѕверот**, Отк. 17:9-17.** Од оваа територија на Римската империја ќе се подигнат следните 2 царства.

**7. Обновената Римска Империја** ќе биде следната империја која е спомната во словото која го потлачува Израел во времето на незнабошците. Ова царство ќе биде составено од 10 царства на територијата на Римската Империја, во последните денови. Затоа ја нарекуваме обновена Римска Империја, а не оживеана Римска Империја. Ако е оживеана, тогаш би бил едно царство со кое ќе владее еден човек од Рим. Но наместо тоа има 10 одвоени царства, со кои владеат 10 цара и имаат 10 одвоени главни градови, но ќе бидат соединети на територијата на Римската Империја. Ова кај Даниел е прикажано со 10те прсти на нозете, **Даниел 2:40-45,** и 10те рога во **Даниел 7:7-8, 19-24,** и 10те рога во **Отк. 12:3; 13:1; 17:9-17.**

**8. Осмото царство ќе биде обновеното Грчко / Македонско царство,** кое ќе биде второто идно царство кое ќе го потлачува Израел во времето на незнабошците и ќе биде последната светска власт која ќе го направи тоа. Антихристот ќе излезе од 10те царства и ќе уништи 3 од нив. Другите ќе му се покорат, и така ќе го создаде 8то царство, **Дан. 7:23-24** и **Отк. 17:8-17.** Ќе биде поразено од Христос при Неговото второ доаѓање и тоа ќе биде крајот на времето на незнабошците.

**XXII. Поглавје 18**

**A. Потоа - 18:1-3**

**Отк. 18:1-3 Потоа видов друг ангел како слегува од небото; тој имаше голема власт, и земјата се осветли од неговата слава. 2 И извика со силен глас, велејќи: "Падна, падна големиот Вавилон, и стана демонско живеалиште и засолниште на сите нечисти духови и засолниште на сите нечисти и омразени птици, 3 зашто сите народи пиеја од виното на нејзиното распалено блудство, земните цареви блудствуваа со неа, а земните трговци се збогатија од нејзиниот изобилен раскош!”**

Ова поглавје започнува со зборот “**потоа**” и укажува дека настаните во **поглавје 18** се случува после уништувањето на мистериозниот Вавилон и најверојатно се совпаѓа со крајот на периодот на маките кога ќе има голем земјотрес и уништување на градот.

Друг ангел слегува од небото укажува дека ангел, кој не е еден од оние од поглавје 17, ја дава оваа објава.

Во стих 3, сите народи биле дел од овој голем Вавилонски трговски систем. Можеби самиот град ќе стане центар на светската трговија. Ако не, тогаш Вавилон би требало да биде претставник на големиот глобален економски систем, кој ќе се урне.

Само забелешка за оние кои сакаат да знаат како детално изгледал стариот Вавилон. Ларкин има одличен опис на градот Вавилон и неговата околина во неговата книга со наслов “Книгата на откровение”, а јас би ги охрабрил оние кои сакаат повеќе информации да погледнат на стр. 155-156.

**B. Објавена е пресудата - 18:4-8**

**Отк. 18:4-8 И чув друг глас од небото како вели: "Излези од неа, народе Мој, за да не бидеш соучесник во нејзините гревови и да не ги примиш нејзините зла; 5 зашто нејзините гревови се натрупаа до небото и Бог си спомна за нејзините беззаконија. 6 Возвратете ì како што и таа ви возврати вам, и вратете ì двојно, според нејзините дела; во чашата, во која таа налеваше, налејте ì двојно! 7 Колку што се прослави себеси и живееше раскошно, дајте ì толку маки и тага, зашто во своето срце вели: "Седам како царица и не сум вдовица и нема никогаш да видам тага.” 8 Затоа во еден ден ќе дојдат нејзините маки: помор, тага и глад, и ќе биде изгорена со оган; зашто силен е Господ Бог Кој што ја суди.**

Во **стих 4** ние гледаме дека друг глас од небото вели: **“Излези од неа, народе Мој, за да не бидеш соучесник во нејзините гревови и да не ги примиш нејзините зла.”** Јасно е дека ова е предупредување за верниците кои можеби ќе бидат во Вавилон кратко пред нејзиното уништување. Предупредувањето е да заминат, за да не бидат вклучени во нејзиниот грев, за да бидат спасени од нејзиното уништување, слично како во Содома и Гомора, каде што се барале праведните за градот да може да биде спасен.

**Во стих 7** гледаме дека градот Вавилон е персонифициран и за него се зборува како за царица, што укажува на неа како на главна над сите градови во тоа време.

Потоа во **стих 8**, нејзините маки ќе настапат во еден ден и овие маки ке бидат четирикратни. Ќе има помор, тага, глад и на крајот ќе гори во оган.

**C. Тажење поради нејзиното разрушување - 18:9-20**

**Отк. 18:9-20 И кога ќе го видат димот од нејзиното горење, ќе заплачат и ќе залелекаат по неа земните цареви, кои блудствуваа и живееја раскошно со неа.” 10 Стоејќи далеку, заради стравот од нејзините маки, ќе зборуваат: "Тешко, тешко, голем граду Вавилону, силен граду, зашто во еден час дојде твојата пресуда”! 11 И земните трговци ќе плачат и ќе лелекаат по неа, зашто никој веќе не ги купува нивните стоки, 12 стоки од злато, сребро, скапоцени камења и бисери, од лен, пурпур и свила, од црвена ткаенина и од секакво мирисливо дрво; од разни предмети од слонова коска и разни предмети од најскапоцено дрво, од бронза, железо и мермер, 13 цимет, балзам, мириси, масти, темјан, вино, масло, бело брашно и пченица, говеда, овци, коњи и кочии, тела и човечки души. 14 А плодовите по кое копнееше твојата душа, си отиде од тебе, и секое изобилство и секој сјај ти пропадна, и нема веќе да го најдеш. 15 Трговците со овие нешта, кои преку неа се збогатија, ќе стојат далеку заради страв од нејзините маки и ќе плачат и лелекаат, 16 велејќи: "Тешко, тешко! Голем граду, ти кој беше облечен во лен, пурпур и во црвена ткаенина, и украсен со злато, скапоцени камења и со бисери, 17 зашто во еден миг пропадна толкаво големо богатство!" И секој бродосопственик, секој патник, морнар и сите кои тргуваат на море, застанаа далеку 18 и викаа кога го гледаа димот од неговиот пожар, велејќи: “Кој беше како овој голем град?” 19 И си ги посипуваа главите со прав и викаа со плач и тага, велејќи: "Тешко, тешко, голем граду, во кого сите кои имаа кораби по морето, се збогатија од неговите скапоцености, зашто запусте во еден час! 20 Веселете се над него, небо и вие светии, вие апостоли и вие пророци, зашто Бог го изрече вашиот суд над него.”**

Царевите земни кои имале деловни врски со неа ќе тагуваат поради нејзиното разрушување затоа што нивниот опстанок, богатство и успех во деловниот свет завршува. Ова е во целосен контраст со царевите кои го проголтале мистериозниот Вавилон во поглавје 17. Ние гледаме дека уништувањето на градот во поглавје 18, ќе настапи во еден час, според **стих 10**, и дека за еден час таа ќе биде напуштена, според **стих 19**. Ова ќе биде многу слично со уништувањето на Содома и Гомора. Таа треба да биде уништена со оган и треба да сфатиме дека под овој град има битумен, што е асфалт, и кога големиот земјотрес ќе настапи и кога асфалтот ќе распука и ќе се запали, тоа ќе изгледа како огнено море, исто како што биле проголтани Содома и Гомора. Местото ќе стане пустина каде што ни еден човек нема било кога да престојува.

Ова не може да биде опис на Вавилон во времето на цар Навуходоносор, затоа што има неколку цитати кои се уште не се целосно исполнети, како што е **Иса. 13:20**, каде што вели: **"…нема Арапин да го распне шаторот свој, овчари таму со стадата свои нема да пладнуваат."** Нема се уште да се исполни ни пророштвото од Ерм. 51:43, кое гласи: **"Градовите негови станаа пустина, сува земја, пустелија, земја каде што не живее ниту еден човек и каде што не поминува син човечки."** Исто, пророштвото од Ерм. 51:26 не е се уште исполнето, кое вели: **"И од тебе нема да земат камен за агол, ниту камен за темели, туку ќе бидеш вечна пустелија, вели Господ."** Познат е фактот дека многу градчиња и градови биле градени од руините на стариот Вавилон од времето на Навуходоносор. Меѓу нив се четири главни града и исто така било најдено дека делови од градби од градот Вавилон биле користени во Багдад како камења за темели, и др. Па така овие пророштва за уништувањето на Вавилон не се исполнети уште од времето на Навуходоносор и затоа мора да се однесуваат на уништување на Вавилон за време на периодот на маките, од кога ни еден човек нема да помине покрај него или да престојува во него, ниту пак рушевините на градот нема да се користат за градба на други градови.

**D. Големиот воденички камен - 18:21-24**

**Отк. 18:21-24 А еден силен ангел подигна камен, голем како воденички камен и го фрли во морето, велејќи: "Вака насилно ќе биде фрлен големиот град Вавилон и нема веќе да се најде! 22 И звук на харфисти, свирачи, флејтисти и трубачи нема веќе да се чуе во тебе; и никаков занаетчија од ниеден занает нема веќе да се најде во тебе; и шум од воденица нема веќе да се чуе во тебе; 23 светлина на светало нема веќе да свети во тебе; и глас на младоженец и невеста нема веќе да се чуе во тебе; зашто твоите трговци беа големците на земјата; зашто со твоите гатања беа измамени сите народи. 24 И во неа се најде крвта на пророците, на светите и на сите кои беа заклани на земјата.”**

Во овие неколку последни стихови ја гледаме крајната изјава за целосното разрушување на градот Вавилон, во кој нема веќе да има гласови на радост или забава, нема повеќе да има занаетчии или трговци, ниту ќе има момчиња и невести. Градот ќе биде целосно уништен, оној кој измамил народи и бил одговорен за многу души кои биле измачувани за време на маките.

Интересно е да се забележи дека според Ларкин, во воената управа во Франција, во Парис, има документи за анкети и карти кои биле направени по наредба на Наполеон I во однос на Вавилон и меѓу нив имало план за новиот град Вавилон. Ова било направено затоа што Наполеон I претпоставил дека ако повторно се изгради овој стар град Вавилон и ако тој град биде главен град, ќе има многу стратешка позиција, како во власта така и во трговијата, во светло на неговата амбиција да ги освои цела Европа и Азија.

**E. Ефата на Захарија**

**Зах. 5:5-11 Тогаш влезе ангелот, што зборуваше со мене, и ми рече: “Подигни ги очите пак и погледај - што е она што излегува?” 6 А кога прашав: “што е тоа?” тој ми одговори: “Она што излегува е кошница од една ефа, па додаде: тоа е престапот нивен по целата земја.” 7 И, ете, одеднаш се подигна капак од олово, а таму една жена седеше во кошницата за една ефа. 8 Ми рече тој: “Таа жена е беззаконието”, па ја турна во кошницата за ефата, а отворот го затна со оловниот капак. 9 И одново ги подигнав очите и видов: одеднаш се појавија две жени, и ветар имаше меѓу крилјата нивни; а крилјата им беа како крилја на штрк; и ја кренаа тие кошницата за ефата и ја понесоа угоре меѓу земјата и небото. 10 Го прашав ангелот, што зборуваше со мене: “Каде ја носат таа кошница за ефа?” 11 А тој ми одговори: “За да се изгради за неа дом во земјата Сенаар, и кога ќе биде се подготвено; тогаш таа ќе биде однесена и поставена на своето место.”**

Захарија имал визија во однос на ефата, **Зах. 5:5-11**. Ефа е најголемата мерка во еврејскиот свет. Била користена за мерење на суви производи, па така е користена како симбол за трговија како **“ефата која излегува”** и симболизира светска трговија. Во средина на ефата, или светскиот трговски систем, седела жена наречена беззаконие. Таа сакала да стане, но ангел ја турнал назад и и ја покрил устата. Ефата била однесена до Синаар, кое било местото каде што била градена Вавилонската кула и каде што бил Вавилон, големиот град. Визијата на Захарија била многу години откако бил уништен Вавилон каков што бил во времето на Навуходоносор. Затоа мора да е визја за тоа што ќе се случи со некој иден град Вавилон. Захарија во овој цитат алудира на воспоставување на друг буквален Вавилон кој овде го гледаме во Откровение. Во **Отк. 18:2-4** изгледа дека природата и распадливоста на овој втор Вавилон е поврзано со првиот Вавилон. Според тоа визијата на Захарија се совпаѓа со визијата на Јован во однос на уништувањето на буквалниот град Вавилон за време на маките.

**XXIII. Поглавје 19**

**A. Четири Алилуи - 19:1-7**

**Отк. 19:1-7 Потоа чув нешто како силен глас од големо множество на небото, како зборува: "Алелуја! Спасението, славата, честа и силата Му припаѓаат на Господ нашиот Бог, 2 зашто вистинити и праведни се Неговите пресуди! Зашто ја осуди големата блудница која ја расипа земјата со своето блудство, и врз неа ја одмазди крвта на своите слуги!” 3 И по вторпат рекоа: "Алелуја! Нејзиниот дом се издига во вечни векови!” 4 А дваесет и четирите старешини и четирите живи суштества паднаа и Му се поклонија на Бог Кој седи на престолот, велејќи: "Амин! Алелуја!” 5 А од престолот излезе глас, кој велеше: "Фалете Го нашиот Бог сите Негови слуги и вие кои се боите од Него, мали и големи.” 6 И чув, како глас од големо множество, и како шум од големи води, и како татнеж на силни грмотевици, кој велеше: "Алелуја, зашто владее нашиот Семоќен Господ Бог! 7 Да се радуваме, да се веселиме и да Му оддадеме слава, зашто дојде свадбата на Јагнето и Неговата невеста се подготви.**

Поглавјето почнува со изјавата “**Потоа**” што дефинитивно се однесува на уништувањето кое претходеше во поглавјата 17 и 18. Работи кои се однесуваат на мистичниот Вавилон и на вистинскиот град Вавилон.После ова уништување на небото се објавени 4 Алилуи.

Ова е за прв пат во Новиот Завет да се користи зборот “Алилуја”. Тоа е сложен збор во Хебрејскиот јазик, “Алелу – јах”, што во превод е “**слава на Господ**”. Во Стариот Завет се појавува 24 пати, а 4 пати во Новиот Завет. Зависно од кој превод читаш, може да се најде како “Халилуја” или “Алилуја”.

**1. Првата Алилуја -** се наоѓа во стх. 1 и е поради уништувањето на големата блудница.

**2. Втората Алилуја –** се наоѓа во стх. 3 и е за судот кој дошол над Вавилон, чиј дим се издига засекогаш.

**3. Третата Алилуја –** се наоѓа во стх. 4 и е заради разбирањето на Божјата големина. Забележи исто така дека овде за последен пат се спомнуваат 24те старешини.

**4. Четвртата Алилуја –** се наоѓа во стх. 6 и е за Божјото владеење. Целото мноштво на откупените го објавува тоа. Исто така најавува дека времето на свадбата на Божјото Јагне настапило и Неговата Невеста се подготвила.

**B. Свадбата на Јагнето - 19:8-10**

**Отк. 19:8-10 Нејзе ì беше дадено да се облече во светло и чисто ленено платно, а платното, тоа се праведните дела на светиите. 9 И ми рече: “Напиши: Блажени се оние кои се повикани на свадбата на Јагнето.” И уште ми рече: “Ова се вистинити Божји зборови!” 10 Јас паднав пред неговите нозе да му се поклонам, а тој ми рече: “Не прави го тоа! Јас сум слуга како и ти и твоите браќа, кои го имаат Исусовото сведоштво; поклони Му се на Бог, зашто Исусовото сведоштво е духот на пророштвото.”**

**1. Каде и кога?**

Свадбата на Јагнето ќе се случи на небо, пред појавувањето на Христос и Неговите светии кај Армагедон. Ние исто така гледаме од **Ефш. 5:25-27** дека нема кој да ја даде невестата, затоа што Христос самиот си ја зема “црквата во сета нејзина слава, без дамка, ниту брчка, или нешто слично.”

**2. Кој е Младоженецот?**

Од словото знаеме дека Јован Крстителот зборувал за Христос како за Младоженецот и за себе како за пријател на Малдоженецот, **Јован 3:29**. Исто така и Исус за Себе зборува како за “Младоженецот” во **Мат. 9:15**. И во споредбата со 10те девици, Исус се претставува како Младоженецот, **Мат. 25:1-10**.

**3. Која е Невестата?**

За ова има различни мислења. Некои тврдат дека Невестата е Израел, затоа што е наречена “сопруга” (во некои англиски преводи) во **Отк. 19:7**. Во Стариот Завет Бог се нарекувал Себе си сопруг на Израел, **Иса. 54:5**. Овие луѓе сметаат дека затоа што сопругата на Исак е од неговиот род, така и Христовата Невеста мора да биде од Неговиот род, имено од Израел.

Како што Ларкин укажува, во словото има две невести: едната во Стариот Завет, а другата во Новиот Завет. Онаа од СЗ е дефинитивно Израел, невестата на Јахве. Онаа во НЗ е црквата, Христовата Невеста. Во **Иса. 54:5-8**, за Израел се вели: “твојот Создател е твојот сопруг”. Но поради блудството на Израел и прељубата со идолите, таа е избркана невеста. Но Бог, нејзиниот сопруг ветува дека ќе ја прими назад кога ќе престане да прељубодејствува, **Ерм. 3:1-18; Езк. 16:1-63; Осија 2:1-23; 3:1-5.** Но нема да биде земена како девица, туку како сопруга. Но Јагнето, Христос, треба да се венча со девица.

Ние во **Отк. 21:9** гледаме дека Јован зборува за Невестата како за сопруга на Јагнето, кога вели: “Дојди да ти ја покажам невестата, жената на Јагнето”. Ова изјава била дадена после запечатувањето на бракот со црквата. Самата црква не постоела се до денот на Педесетница и едеинствено оние кои живеат и умираат во Христа од Педесетница до земањето на црквата, ќе припаѓаат на црквата. Според тоа СЗ светии не можат да се дел од црквата.

**4. Како се подготвува?**

Во **стих 7** ние гледаме дека на Невестата и е кажано да се подготви, а во **стих 8** и било дозволено да се облече во фино платно, што е праведноста на светиите. Подоцна во **21:2** гледаме дека таа е “подготвена како Невеста, дотерана за својот сопруг”. Финото платно во кое е облечена Невестата се нарекува **“праведноста на светиите”.** Некои веруваат дека оваа праведност не е праведноста која ни е дадена од Христос, туку праведноста која ја имаме откако нашите дела ќе бидат испитани преку оган. Сепак, мене ова ми е тешко да го прифатам затоа што тестирањето на нашите дела нема никаква врска со праведноста, туку повеќе со наградите и можеби позицијата на небо. Праведноста на светиите е само онаа која Христос Самиот ја обезбедил. Без Него ние немаме праведност!

Размисли за контрастот кој го има меѓу виолетовата и црвената облека и накитот кој го носи прељубницата, жената на Антихристот и беспрекорноата бела облека од фино платно која ја носи Невестата на Божјото Јагне.

**5.Свадбената вечера:**

Свадбената гозба е вечерата која доаѓа после свадбата. Ќе биде голема чест да се добие покана за свадбената гозба, толку голема што е нагласено овде во **стих 9**. Забележи го овде, исто така, контрастот меѓу свадбената гозба и вечерата која е спомната во **стих 17**, наречена **вечерата на Великиот Бог**. Таа понатаму е опишана во **стих 1**8 како вечера на која се поканети лешинарите да дојдат и да јадат месо на луѓе и коњи, како мали така и големи.

**6. Гостите:**

Изгледа дека гости на свадбата на Јагнето ќе бидат СЗ светии, сите Божји светии кои не се дел од Невестата, Црквата. Ангелите најверојатно ќе бидат набљудувачи на настанот, но не и гости, затоа што не се откупени преку крвта на Јагнето.

**C. Армагедон - 19:11-19**

**Отк. 19:11-19 Потоа видов отворено небо, и ете, бел коњ, а Оној Кој седеше на него се вика Верен и Вистинит, и суди и војува во праведност. 12 Очите Му се огнен пламен, а на главата многу круни и има напишано име кое никој не го знае освен Него. 13 Облечен е во облека натопена во крв, а името Му е Божјо Слово. 14 А го следеа небесните војски на бели коњи, облечени во бел и чист лен. 15 Од Неговата уста излезе остар меч, за да ги удира со него народите, и ќе им биде Пастир со железна палка; и Тој ќе ја гази кацата на виното на лутиот гнев на Сèмоќниот Бог. 16 А на Неговата наметка и на Неговото бедро има напишано име: “ЦАР НА ЦАРЕВИТЕ И ГОСПОДАР НА ГОСПОДАРИТЕ.” 17 Потоа видов еден ангел како стои на сонце и извика со силен глас, зборувајќи им на сите птици што летаат сред небото: “Дојдете и соберете се на големата Божја гозба, 18 да јадете месо од цареви, месо од војводи, месо од моќници, месо од коњи и од оние кои ги јаваат и месо од сите луѓе слободни, робови, мали и големи.” 19 Потоа го видов ѕверот и земните цареви и нивните војски - собрани за да војуваат против Оној Кој седи на коњот и против Неговата војска.**

Во поглавје **6:2** ние гледаме **“јавач на бел коњ”** кој имаше лак во неговата рака “и му беше дадена круна и тој тргна да освојува”. Јавачот беше Антихристот. Овде гледаме друг јавач на кој “очите Му се огнен пламен, а на главата многу круни и од устата Негова излегува оштар меч.” Ова нема да е никој друг освен Господ Исус Христос кој доаѓа на бел пастув за да го ослободи Израел од рацете на Антихристот. Јавањето на Христос на бел коњ е многу поинакво од пророштвото на **Захарија 9:9**, каде Захарија пророкува во однос на Неговото прво доаѓање: “ете Царот твој се враќа кај тебе… седнат на магаре, рожба на магарица”, што буквално се исполнило во **Мат. 21:4-11**, кога Исус влегол во градот јавајќи на магаре. Овде го гледаме како доаѓа во Неговата слава како Цар над Царевите. Овој пат ќе јава бел пастув, со небесното воинство облечено во фино чисто бело платно јавајќи на бели коњи со Него. Оваа група која го придружува нема да биде ни една друга освен Христовата Невеста, како што Енох пророкувал, а е запишано во **Јуда 14**: “Ете, Господ доаѓа со илјадници Свои светии.” Исто така забележуваме дека Тој доаѓа вооружан и дека има остар меч кој “излегува од устата Негова, за да ги удира со него народите, и ќе им биде Пастир со железна палка.”

Една од најнеобичните нешта овде е дека јавачот на бел коњ има наметка натопена во крв. За оваа крв било пророкувано во **Исаија 63:1-6**. Како што читаме во Исаија, гледаме дека оваа крв не се однесува на Христовото откупување на крстот, туку на пресата за вино за која Јован имал визија во **Отк. 14:14-20.** Ова е времето за кое Исаија зборува дека земјата ќе биде натопена со крв, **Иса. 34:1-8**. Христос носи облека која е натопена со крв што најверојатно ја претставува Неговата победа над крстот и судот над Неговите непријатели.

Периодот на маките завршува со големата битка кај Армагедон, кога војските од исток и од запад ќе се соберат против Израел преку демонските духови кои се испратени од устата на сатанското тројство за да ги заведат народите. Полето на битката најверојатно ќе биде “долината Мегидо”, која се наоѓа во средината на Палестина. Тоа е битка во која ќе војуваат сите сојузници на војските на Антихристот кои ќе се обединат против Израел. Ќе изгледа дека Израел ќе биде уништен се до моментот кога Христос ќе дојде да ја спаси. За ова е пророкувано во **Захарија 14:1-3**, каде што се вели: “ете, доаѓа денот Господов кога… ќе ги соберам сите народи во војна против Ерусалим. Тогаш ќе излезе Господ и ќе се сврти против тие народи.”

**D. Пропаста на ѕверот – лажниот пророк – незнабожечките народи - 19:20-21**

**Отк. 19:20-21 А ѕверот беше фатен, заедно со лажниот пророк кој правеше чудотворни знаци пред него, со кои ги заведе оние кои го примија белегот на ѕверот и кои се клањаа на неговата икона; и обајцата беа фрлени живи во огненото езеро што гори со сулфур. 21 Другите, пак, беа убиени со мечот што излегуваше од устата на Оној Кој седеше на коњот, и сите птици се наситија со нивното месо.**

Овде ги гледаме третото и четвртото пропаѓање од седумте главни пропаѓања кои започнуваат во поглавје 17. Седумте пропаѓања се следните:

**1. Мистериозниот Вавилон** - 17:1-18

**2. Деловниот Вавилон** - 18:1-24

**3. Sверот и лажниот пророк** - 19:20

**4. Незнабожечките народи** - 19:21

**5. Гог и Магог** - 20:7-8

**6. Сатана** - 20:10

**7. Злите умрени и Големиот бел престол на судот** - 20:11-15

Во однос на Антихристот и лажниот пророк ние гледаме дека пред конечното уништување на војската на Антихристот, тој и лажниот пророк “живи” ќе бидат фрлени во Огненото Езеро. Како што Енох и Илија биле земени на небо без да умрат, така и Антихристот и лажниот пророк ќе бидат фрлени во Огненото Езеро без да умрат и ќе бидат таму живи кога Сатаната е фрлен на истото место 1000 години подоцна. Ние знаеме дека откако ќе заврши оваа битка, Сатаната ќе биде врзан и фрлен во бездната, каде што ќе биде затворен за 1000 години.

Потоа во **стих 21** ја гледаме пропаста на незнабижечките народи и дека уништувањето за време на битката кај Армагедон ќе биде толку големо што Бог за неа ќе се подготвува однапред со тоа што ќе ги повика мршојадците, лешинарите, орлите и другите птици да се соберат за вечерата на Великиот Бог, **Отк. 19:17-18**. За овој ист настан е исто така пророкувано во **Езк. 39:1-22**. Во Езекиел продолжува со објаснувањето дека домот Израелев, што би биле жителите на Палестина, седум месеци ќе ги закопуваат коските на умрените, затоа што месото било изедено од птиците грабливци. Исто така ни се вели дека дрвото од оружјата ќе биде користено за огрев за време од 7 години, па тие нема да мора да сечат дрвја од полињата или шумите. Најверојатно уништувањето на оваа војска ќе биде со големи парчиња град.

**XXIV. Поглавје 20**

**A. Сатаната е врзан - 20:1-3**

**Отк. 20:1-3 И видов ангел кој слегуваше од небото и го имаше во својата рака клучот од Бездната и голема верига. 2 Тој го фати змевот, старата змија, кој е ѓаволот и сатаната, го врза за илјада години, 3 па го фрли во бездната и ја заклучи и запечати над него, за да не ги мами народите додека не се навршат илјада години; потоа треба да биде одврзан за кратко време.**

Овде ги наоѓаме четирите имиња дадени на Сатаната: Змеј, Змија, Ѓавол и Сатана. Овде гледаме дека Сатаната не е семоќен затоа што е фатен и врзан од еден ангел. Овој ангел е оној истиот кој го има клучот од бездната и истиот оној кого Јован го видел кога се огласила петтата труба во **9:1-2**. Една од најинтересните работи во однос на врзувањето на Сатаната е фактот дека тој може да биде врзан и затворен на место од каде не може да излезе за време од 1000 години, кога ќе биде ослободен. Иако ништо не е кажано за останатите членови на неговата војска, паднатите ангели и демоните, јасно е дека немаат сила која можат да ја користат за време на првите 1000 години на Христовото владеење. Иако не знаеме дали се врзани, изгледа дека се безсилни за време на овој период.

**B. Првото воскресение - 20:4-6**

**Отк. 20:4-6 И видов престоли, а на оние кои седеа на нив им беше дадено да судат; и ги видов и душите на оние што беа обезглавени поради сведоштвото за Исус и поради Божјото слово, кои не му се поклонија на ѕверот ниту на неговата икона, и кои не ја примија белег на своето чело и на својата рака; тие оживеаја и царуваа со Христос илјада години. 5 А другите мртовци не оживеаја додека не се навршија илјада години. Тоа е првото воскресение. 6 Блажен и свет е оној кој има дел во првото воскресение; над овие втората смрт нема власт, туку ќе бидат Божји и Христови свештеници и ќе царуваат со Него илјада години.**

**1. За живот или смрт**

Овој цитат јасно зборува за две одвоени групи на верници кои ќе бидат подигнати секоја според својот редослед, за време на првото воскресение.

**a.** Првата група е опишана со зборовите од **стих 4:** "И видов престоли, а на оние кои седеа на нив им беше дадено да судат;" Ова можеби се однесува на 24те старешини од 4:4-5, кои се единствените за кои знаеме дека седат на престоли. Тие ќе бидат претставници на СЗ и НЗ верници. Ние исто така знаеме дека светиите треба да бидат царско свештенство и ќе седат на судот над ангелите. Изгледа веројатно дека оваа прва група се сите верници кои умреле во Христа до времето на маките.

**b.** Втората група е опишана со зборовите: "…и ги видов и душите на оние што беа обезглавени поради сведоштвото за Исус и поради Божјото слово, кои не му се поклонија на ѕверот ниту на неговата икона, и кои не ја примија белег на своето чело и на својата рака;" Ова би биле оние светии кои излегле од периодот на маки, ги претсавуваат светиите на маките, односно оние кои биле маченици.

**c.** Ние гледаме дека овие две групи живеат, односно биле мртви, но сега се повторно живи, откако биле воскреснати од мртвите, затоа што Јован ги видел светиите од маките во нивната безтелесна или душевна состојба, меѓу смртта и воскресението на телото. Значи овие две групи биле воскреснати и живееле и требало да владеат со Христос 1000 години. Овие групи го прават првото воскресение на светиите.

Во стих 5 ние гледаме друга група на поединци која е наречена “другите мртовци”, кои не требало повторно да живеат или да бидат воскреснати од мртвите, додека не се навршат 1000 години. Па така станува јасно дека треба да има две воскресенија на мртвите: првото за праведните, а второто за злите. Овие две воскресенија ќе бидат одвоени со период од 1000 години. Словото предупредува: **"Блажен и свет е оној кој има дел во првото воскресение; над овие втората смрт нема власт..."**

Ова го опишува и Даниел во **Дан. 12:2** каде некои воскреснуваат за вечен живот, додека другите ќе бидат воскреснати за вечна казна.

**d.** Втората смрт е финалната пропаст која доаѓа над неверникот, кога е фрлен во Огненото Езеро. Смртта е одвојување на душата и духот од телото. Ова е првата смрт. При воскреснувањето ние го гледаме духот кој се спојува со телото. Знаеме дека душата ќе биде споена со телото затоа што во **Проповедникот 12:7** ни се вели дека духот се враќа кај Бог кој го дава (ова може да укажува на тоа дека духот на човекот засекогаш се враќа кај Бог). Во секој случај, злите, откако ќе бидат воскреснати, ќе им се суди пред Големиот бел престол на судот. Ова се случува откако ќе завршат 1000 години и откако ќе биде загушена последната побуна на Сатаната. Тие се осудени затоа што нивните имиња не се запишани во Книгата на животот. Осудени се да умрат по втор пат, “втората смрт”, што е трајно одвојување од Бог. Тие живи се фрлени во Огненото Езеро каде што вечно ќе страдаат во големи маки. Ова е пропаста на умрените зли.

**2. 1000 годишното владеење**

Во овој дел од словото наоѓаме цитати за 1000 годишното владеење на Христос за време на кое Сатаната е врзан. Како што Ларкин укажува, за време на 1000 годишното владеење на Христос има повеќе работи кои можеме да ги забележиме:

**a.** **Видот на власт**: Власта ќе биде теократска, Бог ќе владее преку личноста на Исус Христос, како што вели во **Лука 1:30-33**. Исто така гледаме дека пророкот Даниел го опишува овиј настан во **Дан. 7:13-14.**

**b.** **Седиштето на власта**: Ние знаеме дека седиштето на власта ќе биде Ерусалим, кој иако е разрушен од незнабожците, ќе биде повторно изграден. Езекиел во **Езк. 48:1-35** дава опис на обновената земја и обновениот град. Ние гледаме дека кралскиот имот, онаа земја која Бог му ја дал на Авраам и неговото потомство, ќе се протега од реката во Египет, до големата река Еуфрат, **Бит. 15:18**. Езекиел северните граници ги поставува во Хамот, околу 160 км. северно од Дамаск, **Езк. 48:1**, а јужната граница во Кадеш, околу 160 км. јужно од Ерусалим, **Езк. 48:28**. Оваа земја е 8 пати поголема од онаа која формално била населена од 12те племиња. Овој кралски имот треба потоа да биде поделен на 12те племиња во паралелни, хоризонтални делови започнувајќи од Хамот на север и потоа во правец на југ, со Светата област на средина. Светата област е квадратен дел на западната страна на Јордан кој треба да биде од 25 илјади трски по страна или 80 км. по страна. Трска, според **Езк. 40:5** е должина од 6 лакти, ако лактот е еднаков на 16 палци и педа, т.с. 3 палца, што го прави лактот 21 палец во должина. Шест такви лакти прават трска, или 32 м. должина. Јужно од Светата област ќе бидат племињата: Вемјамин, Симеон, Исахар, Завулон и Гад. Северно од Светата област ќе бидат племињата: Дан, Ашер, Нафталим, Манаше, Ефраим, Рувен и Јуда, со Светата област во средина.

**c. Светата област** ќе биде поделена во три хоризонтални дела. Северниот дел, кој од исток кон запад е долг 25 илјади трски, а 10 илјади трски широк. Тој се нарекува делот на Левитите. Јужно од него е делот на свештениците кој е со иста големина. Јужно од делот на свештениците е делот на градот, со неговите предградија и околни полиња. Овој дел од исток кон запад е 25 илјади трски долг, а 5 илјади трски широк, според **Езк. 48:15-19.**

**d.** **Во центарот на овие 3 дела се наоѓа градот Ерусалим. Новиот град Ерусалим** ќе биде лоциран на местото на стариот, но новиот град ќе биде поголем од стариот. Новиот град треба да биде квадрат со страни од по 14,4 км, со по 800 м од секоја страна за предградија, што ќе го направи со величина од по 16 км по страна. Ќе има ѕидини околу него со по 3 порти на секоја страна, како стариот Ерусалим, а секоја порта ќе биде наречена со по едно од имињата на 12те синови на Јаков.

**e. Храмот или светилиштето** нема да биде повторно изградено во новиот Ерусалим или во новиот град, туку ќе биде во средината на Светата област, **Езк. 48: 10, 20-21.** Тоа ќе го постави на локација во или блиску до Шилох, каде што бил шаторот на состанок откако децата на Израел ја завзеле земјата и каде што останал се додека не бил изграден Соломоновиот храм. Ние исто така знаеме дека ќе има автопат кој ќе води од светилиштето до новиот град, според **Иса. 35:8.** Тоа ќе биде широк булевар со должина од 19 км со прекрасни дрвја од страните кои ќе прават сенка.

**f. Новиот храм или светилиште** ќе зафаќа место од 500 трски по страна, што е речиси 1,6 км по страна (квадратна форма), **Езк. 42:15-20.** Интересно е да се забележи дека стариот храм не бил ни 1,6 км во обиколка. Овој храм ќе биде 1,6 км2.

**g. Жива вода ќе истекува од Ерусалим**, според **Зах. 14:8,** а изворот на оваа вода ќе биде животворен извор кој ќе истекува од под светилиштето, **Езк. 47:8-12**.

**h. Кога Христос ќе се врати**, Тој ќе се спушти на Маслинската Гора, од каде што замина. Овој настан го опишува пророкот Захарија во **Зах. 14:4, 10, 11**. Ние знаеме дека како резултат на тоа ќе има многу физички промени во таа област, за што пишува во **Михеј 1:3-4.** Физичките промени толку ќе го променат релјефот на Палестина што ќе направи простор за новиот град Ерусалим и ќе го подигне нивото на Мртвото Море, па неговите води ќе може да течат како во Црвеното, така и во Средоземното Море. Езекиел вели дека во тоа време името на Ерусалим ќе биде “Јehovah Shammah” што значи “Господ е во него”, **Езк. 48:35.**

**i. Храмот и обожувањето**: Целосен опис на храмот и неговите предворја е даден во **Езк. 40:1 до 44:31.**

**j. Ароновото свештенство ќе биде обновено** и синовите на Задок ќе ги подготвуваат и принесуваат жртвите според **Езк. 44:15-31**. Нема да има ковчег на заветот, грне со манна, Аронов стап, плочи на законот, херувими, престол на милоста, златен свеќник, кадилница, завеса, најсвето место, ниту ќе има првосвештеник кој ќе треба да принесува жртви за очистување на гревовите или за да посредува за народот.

**k. Ние знаеме дека Левитите, како класа на луѓе, ќе спроведуваат служење во храмот**, но нема да им бидат дадени свештенички задолженија заради нивните минати гревови, **Езк. 44:10-14.** Ќе има секојдневни утрински жртвувања, но нема да има вечерни жртвувања, според **Езк. 46:13-15**. Жртвувањата ќе бидат сепаленици, и месо, пијалок, за грев и миротворна жртва, **Езк. 45:17**; и жртва за престап, **Езк. 42:13.** Ќе се запазат два празника – Пасхата, но нема да се жртвува пасхално јагне (**Езк. 45:21-24**) и прославата на Сеници (**Зах. 14:16-19**). Овие празници треба да се пазат од сите народи, а казната за нивно незапазување е суша и помор.

**l. Промени на земјата во Палестина**: За време на милениумот земјата на Палестина ќе биде обновена до поранешната плодност. Дожд, реки и извори ќе течат поддржани од новата река која ќе извира во светилиштето. Има многу стихови кои укажуваат на оваа обнова на земјата на Палестина. Некои од нив се: **Јоил 3:18, Амос 9:13, Иса. 35:1, 55:13; Пс. 67:6; Јоил 2:24-26.**

**m. Промени во животинскиот свет**: Од **Иса. 11:6-9** знаеме дека животните ќе живеат заедно и децата нема да се плашат од животните, ниту животни ќе се плашат од животни. Змијата се уште ќе се влече по земјата.

**n. Човечкиот век ќе биде продолжен**: Според **Иса. 65:20** знаеме дека "Таму веќе нема да има новороденче кое живее кратко, ни старец, што нема да ги исполни деновите свои; тој што ќе умре на сто години ќе се смета за момче...” Од ова гледаме дека животниот век дефинитивно ќе биде продолжен. Во **Иса. 65:22** вели: "…зашто дните на народот Мој ќе бидат како дните на дрво." И Зах. 8:4: "Така вели Господ Саваот - “И пак старци и старици ќе седат по улиците на Ерусалим, секој со стапчето свое поради големата старост своја." Ова зборува дека ќе доживеат старост. Така дознаваме дека дури и оние кои се стари ќе живеат долго време за време на милениумското царство.

**o. Светлината ќе се зголеми**: Според **Иса. 30:26**, ние знаеме дека светлината на сонцето ќе биде седумкратна. Гледаме дека месечевата светлина ќе биде светло како ден. И знаеме дека Господ нашиот Бог ќе биде вечна светлина, **Иса. 60:19-20**.

**C. Сатаната ослободен - 20:7-9**

**Отк. 20:7-9 А кога ќе се навршат илјадата години, сатаната ќе биде пуштен од својот затвор, 8 и ќе излезе да ги мами народите по четирите краишта на земјата, Гог и Магог, за да ги собере за војна, чиј број е како морскиот песок. 9 И излегоа на земната ширина и го опкружија логорот на светиите и омилениот град; и падна оган од небото и ги проголта.**

Ние го гледаме ангелот кој го има клучот од бездната, како сега го отклучува затворот и Сатаната излегува подготвен повторно да го излее својот гнев врз Божјиот народ.

Исто така дознаваме дека големо мноштво ќе го следи и ќе се собере од четирите страни на земјата за битка. Нивниот број ќе биде како песокот во морето. Според тоа револтот ќе биде целосветски, што ќе значи собирање на огромна војска, затоа што Сатаната повторно ќе ја донесе својата војска против собраните светии и да направи опсада на градот Ерусалим. Ова е последната војна која светот ќе ја види. Ќе биде без крв, затоа што огромните војски на Сатаната ќе бидат уништени со оган. После оваа голема битка, Бог, како што ветил, ќе ја исчисти земјата, но овој пат не со потоп. Според II Петрова 3:7 ова чистење ќе биде со оган.

**D. Погибелта на Сатаната и Големиот бел престол - 20:10-15**

**Отк. 20:10-15 А ѓаволот, кој ги заблудуваше, беше фрлен во езерото од оган и сулфур, каде што се и ѕверот и лажниот пророк; тие вечно ќе бидат мачени дење и ноќе. 11 И видов голем бел престол и Оној Кој седеше на него, од Чие лице побегнаа земјата и небото, и не се најде место за нив. 12 Ги видов мртвите, големи и мали, како стојат пред престолот, и се отворија свитоци; и друг свиток се отвори - книгата на животот, а на мртвите им беше судено според она што е запишано во свитоците, според нивните дела. 13 И морето ги предаде мртвите кои беа во него; и смртта и Адот ги предадоа мртвите кои беа во нив, и секој беше суден според своите дела. 14 А смртта и Адот беа фрлени во огненото езеро. Тоа е втората смрт, огненото езеро. 15 И кој не беше запишан во книгата на животот, беше фрлен во огненото езеро.**

Ова е судот на злите мртви и се разликува од судот над народите кој е запишан во **Мат. 25:31-46**. Мене ми изгледа многу можно судот над народите да е суд над оние кои живеат на крајот на 1000 годишното Христово владеење. Зборот “народи” може да се сфати на повеќе начини. Коментарот на Ворен Виерсби го вели следното:

“Овој дел ни објаснува како Исус Христос ќе им суди на незнабожечките народи. Зборот **народи** во **Мат. 25:32** значи “незнабожци”, и во грчкиот јазик е во среден род. Зборот “**нив**” во истиот стих е во машки род. Ова значи дека народите ќе бидат собрани пред Исус Христос, но Тој ќе им суди како на **поединци**. Ова нема да биде судење на групи (Германија, Италија, Јапонија, и др.) туку на поединци од овие народи.”

Изгледа дека овој суд ќе настапи кратко пред Големиот бел престол на судот. Овој суд се случува на земјата, додека судот на Големиот бел престол изгледа дека се случува на небо, додека земјата се обновува преку оган. Според мое мислење, ова е суд над **живите** и мора да се случува на земјата веднаш после последната побуна на Сатаната. Ова ќе биде вовед за судот на Големиот бел престол кој ќе биде за **злите умрени**. Јас имам мака да го поставам овој настан било каде освен за време на овој период, затоа што тие кои се осудени изгледа дека веднаш се испратени во Огненото Езеро. Никој друг освен Антихристот, лажниот пророк и Ѓаволот, не е испратен таму пред последниот суд над злите.

Други библиски учители ова одвојување на народите го сместуваат веднаш после маките и битката кај Армагедон, за да одредат кој влегува во милениумското царство. Ова има смисла, освен она дека злите се фрлени во Огненото Езеро пред судот на Големиот бел престол, затоа што ако сите верници се земени од земјата пред Армагедон, тогаш остануваат само Евреите кои поверувале во Христос на денот на Неговото враќање, да бидат верните народи, а сите други би биле незнабожците кои го преживеале Армагедон. Јас верувам дека верните Евреи и незнабожците кои го преживеале Армагедон се оние кои влегуваат во милениумското царство.

При судот на Големиот бел престол, смртта и пеколот се персонифицирани. Под смрт треба да разбереме гроб, кој го држи телото до воскреснувањето. Под пекол, дел од подземниот свет или Ад, каде што душите на злите мртви остануваат додека не настапи воскреснувањето на злите. И двете, смртта и пеколот, ќе бидат фрлени во Огненото Езеро. Ова покажува дека смртта и гревот нема веќе да ги има на лицето на земјата. Големиот бел престол нема да биде на земјата, затоа што судот на Големиот бел престол ќе се случи за време на поправката на земјата преку оган, според **II Петрова 3:7**.

Злите или безбожните, нема да бидат судени за да се одреди дали заслужуваат вечен живот или не, туку за да се одреди степенот на нивната казна. Точно е кажано дека ќе бидат отворени свитоци. Овие свитоци ќе бидат записите кои се чуваат за животот на секоја личност. Тие ќе бидат судени според нивните дела. Некои ќе бидат осудени на потешка казна од другите, но никој нема да избега.

За подетално објаснување на настаните во последното време, разгледај го проучувањето од предметот “Воскресенија”.

**XXV. Поглавје 21**

**A. 7 Нови нешта:**

**1. Новото небо** - Отк. 21:1

**2. Новата земја** - Отк. 21:1

**3. Новиот град** - Отк. 21:9-23

**4. Новиот народ** - Отк. 21:24-27

**5. Новата река** - Отк. 22:1

**6. Новото дрво на животот** - Отк. 22:2

**7. Новиот престол** - Отк. 22:3-4

**B. Новото небо и новата земја - 21:1**

**Отк. 21:1 И видов ново небо и нова земја, зашто првото небо и првата земја поминаа и море немаше веќе.**

Зборот **“небо”** овде и во **Бит. 1:1** е во еднина. Според тоа сметаме дека земјата ќе добие нова атмосфера која ќе ја опкружува, затоа што загадувањето кое е во нашата сегашна атмосфера ќе биде отстрането.

Ќе има нова земја и нема да има мориња. Океаните ќе ги снема и ќе има само реки, езера и потоци. Така гледаме дека земјата ќе помине во својата трета состојба како што е објаснето од Петар во **II Петрова 3:6-13**. Овде гледаме дека Петар зборува за оригиналната земја како за **"…тогашниот свет беше потопен со вода, и така беше уништен," II Петрова 3:6.** Второ, Петар продолжува и додава: **"…небеса и земјата, …"** (која постоела од обновувањето на земјата објаснето во Битие 1) **“со истото слово се запазени и се чуваат за оган,” II Петрова 3:7.** Ова би била втората фаза на постоењето на земјата, во која сме сега ние. Како трето тој додава: **"…очекуваме нови небеса и нова земја,” II Петрова 3:13**. Според тоа ние гледаме дека Петар открива дека ова земја треба да помине низ три одвоени фази. Првата, оригиналната земја која е уништена со вода. Втората, земјата која е сега треба да биде обновена или исчистена преку оган. И третата, нова земја која треба да постои засекогаш.

Резултатот од обновувањето на земјата и атмосферата преку оган ќе биде дека надворешната површина ќе биде целосно променета, дека сите влијанија кои гревот ги донел на земјата, како што се трњето, каколот, болестите, бактериите и инфекциите, сите ќе бидат уништени и атмосферата ќе биде прочистена и засекогаш ослободена од зли духови и сите други деструктивни сили. Така ние ќе се вратиме назад на истата атмосфера каква што била во Едемската градина. Ефектот од ова ќе го видиме за време на милениумот преку тоа што луѓето ќе живеат многу подолго.

Грчкиот збор "Парерхомаи" е преведен како “помина”. Но тоа не значи “престанок на постоење”, туку повеќе се однесува на поминување од “една состојба во друга”. Според тоа, зборовите на Јован во **21:1**, каде што вели: **"…зашто првото небо и првата земја поминаа…",** значи дека тие ќе поминат од една состојба во друга, а не дека буквално ќе бидат анихилирани.

**C. Новиот Ерусалим - 21:2-23**

**Отк. 21:2-23 Тогаш го видов Светиот Град, Новиот Ерусалим, како слегува од небото, од Бог, стокмен како невеста, украсена за својот маж. 3 И чув како еден силен глас од престолот вели: “Еве го Божјиот Шатор меѓу луѓето и Тој ќе живее со нив; и тие ќе бидат Негов народ, а Самиот Бог ќе биде со нив, 4 и ќе ја избрише секоја солза од нивните очи, и смрт нема да има веќе, ни тага, ни плач, ниту болка, зашто првото помина. 5 А Оној Кој седи на престолот, рече: “Ете, правам сè ново.” И уште рече: “Пишувај, зашто овие зборови се веродостојни и вистинити!” 6 И ми рече: “Се сврши! Јас Сум Алфа и Омега, Почетокот и Завршокот. Јас ќе му дадам на жедниот, дарум, од изворот на водата на животот. 7 Кој победува ќе го наследи ова, и Јас ќе му бидам Бог, а тој ќе ми биде син. 8 А на страшливците и на неверните, и на гнасните и на убијците, и на блудниците и на гатачите, на идолопоклониците и на сите лажливци, делот им е во езерото што гори со оган и сулфур; тоа е втората смрт. 9 И дојде еден од седумте ангели кои ги имаа седумте садови полни со последните седум зла, проговори со мене и ми рече: “Дојди да ти ја покажам невестата, жената на Јагнето!” 10 И ме одведе во духот на голема и висока гора и ми го покажа светиот град, Ерусалим, како слегува од небото, од Бог, 11 кој ја имаше Божјата слава, а неговата светлина беше слична на многу скапоцен камен, на кристално проѕирниот камен јаспис. 12 Имаше голем и висок ѕид со дванаесет порти и на портите - дванаесет ангели и напишани имиња, а тоа се имињата на дванаесетте племиња на израеловите синови. 13 Од исток имаше три порти, од север три порти, од југ три порти и од запад три порти. 14 А градскиот ѕид имаше дванаесет темели и на нив дванаесет имиња на дванаесетте апостоли на Јагнето. 15 А оној кој зборуваше со мене имаше златна трска за да го измери градот и неговите порти и неговиот ѕид. 16 Градот, пак, е поставен четриаголно, а должината му е колку и широчината. И го измери градот со трската: дванаесет илјади стадии; неговата должина, широчина и височина се еднакви. 17 И го измери неговиот ѕид: сто четириесет и четири лакти по човечка мерка, која е и ангелска. 18 Неговиот ѕид беше изграден од јаспис, а градот од чисто злато, како чисто стакло. 19 Темелите на градскиот ѕид беа украсени со секаков вид скапоцени камења: првиот темел е од јаспис, вториот - од сафир, третиот - од халкидон, четвртиот - од смарагд; 20 петтиот - од сардоникс, шестиот - од сард, седмиот - од хрисолит, осмиот - од вирил, деветтиот - од топаз, десеттиот - од хрисопрас, единаесеттиот - од хијацинт; дванаесеттиот - од аметист. 21 А дванаесетте порти беа дванаесет бисери; секоја порта беше од еден бисер. Градската улица беше од чисто злато како проѕирно стакло. 22 А храм не видов во него, зашто негов храм се Семоќниот Господ Бог и Јагнето. 23 И на градот не му е потребно сонце, ниту месечина, за да му светат, зашто Божјата слава го осветлуваше, а Јагнето му е светилник.**

Овде го гледаме Јован како го гледа Светиот град, Новиот Ерусалим, како доаѓа од Бог од небото. Ние ја гледаме неа дотерана како невеста. Во **стих 9** ангелот му вели на Јован: **“Дојди да ти ја покажам невестата, жената на Јагнето!”** На Јован му е покажан Новиот Ерусалим чии што жители се Христовата Невеста или црквата. Така изгледа дека Невестата и градот се едно и исто, затоа што градот е домот или живеалиштето на Невестата. Така гледаме дека не само што ќе има ново небо и нова земја, ќе има и Нов Ерусалим.

Ќе има многу промени како резултат на новото небо и новата земја. Некои од тие промени се:

**1.** Ќе нема веќе грев

**2.** Ќе нема веќе болест и смрт

**3.** Ќе нема веќе излевање на Божјиот гнев

**4.** Нема да има океани, затоа што роса ќе ја наводнува земјата

**5.** Нема веќе да има деструктивни инсекти или змии

**6.** Нема веќе да има ноќ

Тоа што ќе се случи е дека рајот ќе биде обновен затоа што човештвото ќе го задобие она што Адам го изгубил со падот.

Новиот град ќе биде квадрат со страни од 2415 км, што би било како од Маин до Флорида и од Атланскиот океан до 965 км западно од Мисисипи, со други зборови ќе опфаќа област од речиси половина од величината на САД. Исто така ни е кажано дека ќе биде 2415 км долг, 2415 км широк, но и 2415 км висок, што само по себе не значи дека ќе биде коцка, можно е и да биде пирамида. Во **Отк. 21:17** ние гледаме дека ѕидините се високи по 144 лакти. Овој ѕид ќе има 12 порти, по 3 на секоја страна на градот и секоја порта ќе биде направена од еден бисер, а овие врати нема никогаш да се затвараат. Самиот ѕид е од јаспис, а темелите се направени од разни скапоцени камења. Замисли си како ќе изгледа тоа кога Божјата слава ќе засвети низ темелите од скапоцени камења. Исто така ни е јасно дека нема да има ноќ во градот, но најверојатно ќе има ден и ноќ надвор од градот, каде што нема да достига светлината од градот. Исто така ни е кажано во стх. 18 дека градот е од чисто злато, како чисто стакло. Најверојатно домовите на жителите ќе бидат направени од проѕирно злато. Во стих 22 Јован вели дека не видел храм, затоа што Господ Бог Семоќниот и Јагнето се храмот на градот. Изгледа укажува на тоа дека ќе нема зграда на храмот затоа што Бог и човекот ќе живеат заедно во совршено единство.

**D. Народите - 21:24-27**

**Отк. 21:24-27 Народите, пак, ќе одат во неговата светлина, а земните цареви ќе ја донесат својата слава во него. 25 Неговите порти нема да се затвораат дење, зашто таму не ќе има ноќ. 26 Славата и честа на народите ќе бидат донесени во него. 27 И во него нема да влезе ништо нечисто, ни оној кој прави нешто гнасно и лаже, туку само оние кои се запишани во книгата на животот на Јагнето.**

Како што било во деновите на Ное, кога Бог го зачувал човештвото на земјата, иако имало голема поплава која го уништила поголемиот дел од човештвото, така Бог некако ќе го сочува животот на земјата додека таа е обновена преку оган. Од овие спасени луѓе, Бог тогаш повторно ќе ја насели земјата, како што му кажал на Адам да биде плоден и да се размножува и да ја насели земјата. Никаде во словото нема навестување дека Бог сака да создаде нова раса, туку дека ќе го исполни своето ветување кон Израел и потомството на Авраам, дека тие ќе ја наследат земјата за “илјада генерации”. Кога оваа земја ќе биде пренаселена и ќе стане густо населена, најверојатно ќе колонизираме други планети. Имај на ум дека Божјото дело на креативност е далеку над нашите разбирања и не е ограничено на само оваа планета.

**XXVI. Поглавје 22**

**A. Новата река - 22:1**

**Отк. 22:1 И ми покажа река со вода на животот, бистра како кристал, која истекува од престолот на Бог и на Јагнето.**

Знаеме дека сега водите на земјата се многу загадени, а сепак, кога ќе биде воспоставено новото царство, ние гледаме дека некаде на средина на пирамидалниот град ќе биде поставен Божјиот престол. Од Божјиот престол ќе извира реката на животот, ќе тече надолу од ниво на ниво како кристални потоци кои ќе ги напојуваат реките.

**B. Новото дрво на животот - 22:2**

**Отк. 22:2 Сред неговата улица и од двете страни на реката беше дрвото на животот, кое раѓа дванаесет пати, кое секој месец го дава својот плод, а лисјата на дрвото се за исцелување на народите.**

Како што тече реката на животот, ќе има дрвја на животот посадени покрај нејзините брегови, не за сенка, туку повеќе како дрвја за исцелување, кои ќе раѓаат различен плод секој месец. Според Отк. 2:7, овие дрвја и нивните плодови се за победниците, затоа што вели: **“…на оној што надвладува, ќе му дадам да јаде од дрвото на животот, што е во Божјиот рај!”** Листовите од овие дрвја ќе бидат за исцелување на народите кои ќе ја населат новата земја. Ова не значи дека ќе има болести, туку дека ќе биде сочувано здравјето, исто како што би било за Адам, ако одлучел да јаде од дрвото на животот наместо од дрвото на познавање на доброто и злото.

**C. Новиот престол - 22:3-5**

**Отк. 22:3-5 Таму нема веќе да има никакво проклетство. Престолот на Бог и на Јагнето ќе биде во него, а Неговите слуги ќе Му служат 4 и ќе го гледаат Неговото лице, а Неговото име ќе им биде на нивните чела. 5 Ноќ веќе нема да има и не ќе им биде нужна светлина од светилка, ни светлина од сонцето, зашто Господ Бог ќе ги осветлува, и ќе владеат вечно.**

Ние знаеме дека словото ни вели, во Новиот Ерусалим Господ Бог Семоќниот и Јагнето се храмот, според тоа знаеме дека Божјото присуство ќе биде со човекот и дека е повторено во **21:3-4**, затоа што шаторот на состанок ќе биде со луѓето. Целиот град ќе стане храм, затоа што таму ќе биде и ќе престојува Божјото присуство.

**D. Последното предупредување - 22:6-21**

**Отк. 22:6-21 И ми рече: “Зборовиве се веродостојни и вистинити; и Господ Бог на пророчките духови го испрати Својот ангел за да им ги покаже на Своите слуги нештата што наскоро ќе се случат. 7 Еве, доаѓам скоро. Блажен е оној кој ги пази пророчките зборови на оваа книга! 8 Јас, Јован, сум тој кој ги чу и ги виде овие нешта. И кога чув и видов, паднав да се поклонам пред нозете на ангелот кој ми ги покажа овие нешта. 9 А тој ми рече: “Не прави го тоа! Јас сум слуга како и ти и твоите браќа, пророците и сите оние кои ги пазат зборовите на оваа книга. На Бог поклони Му се!” 10 И ми рече:” Не запечатувај ги пророчките зборови на книгава, зашто времето е близу! 11 Оној Кој врши неправда, нека врши уште неправда; и кој е осквернет, нека се осквернува уште; и кој е праведен нека врши уште праведност; и кој е свет, нека станува уште посвет!” 12 Ете, доаѓам скоро, и наградата Моја е со Мене, за да му дадам секому според неговото дело! 13 Јас Сум Алфа и Омега, Првиот и Последниот, Почетокот и Завршокот. 14 Блажени се оние кои ги перат своите облеки, за да имаат право на дрвото на животот и за да можат да влезат во градот низ портите! 15 Надвор се кучињата, гатачите, блудниците, убијците, идолопоклониците и секој кој ја сака лагата и кој лаже.” 16 “Јас, Исус, го испратив Својот ангел за да ви го посведочи ова на црквите. Јас Сум Давидовиот корен и сјајната ѕвезда Деница!” 17 Духот и невестата велат: “Дојди!” И кој слуша нека рече: “Дојди!” И кој е жеден - нека дојде, и кој сака - нека земе дарум од водата на животот! 18 Јас му сведочам секому кој ги слуша пророчките зборови на оваа книга. Ако некој им додаде нешто, Бог ќе му додаде од маките опишани во оваа книга. 19 А ако некој одземе нешто од зборовите на книгава на ова пророштво, Бог ќе му го одземе неговиот дел од дрвото на животот и од светиот град, кои се опишани во оваа книга. 20 Оној Кој го сведочи ова, говори: “Да, доаѓам скоро!” - Амин! Да, дојди Господи Исусе! 21 Благодатта на Господ Исус нека биде со сите вас.**

Во **стих 6** ние гледаме цитат кој вели дека Господ Бог до своите Свети пророци го испраќа својот ангел за на Неговите слуги да им ги покаже нештата кои набрзо ќе се исполнат. Запомни, исто така, дека зборот “ангел” значи “гласник”. Таткото испратил гласник да му ги открие овие нешта на Јован. **Стих 7** веднаш дава предупредување дека Господ набрзо ќе дојде и дека има благослов за оние кои ги пазат зборовите на ова пророштво или на оваа книга.

Забележи во **стих 10** дека на Јован му е наредено да не ја запечатува книгата, што е обратно од Даниел на кој му било кажано да ја запечати книгата затоа што времето на исполнување е далеку. Овде гледаме дека гласникот му вели на Јован дека времето е блиску.

Забележи ги зборовите кои се повторуваат во **стих 7**: “Еве, доаѓам скоро.”; во **стих 12**: “Еве, доаѓам скоро.”; и повторно во **стих 20**: “Да, доаѓам скоро”.

Забележи во **стих 17** е дадена последната покана за спасени на човештвото. И забележи го последното предупредување до човештвото, во **стих 19**, дека ако било кој одземе од зборовите на оваа книга на пророштво, Бог ќе го одземе неговиот дел од книгата на животот, од Светиот град и од работите кои се запишани во оваа книга. Имај на ум дека во времето на Јован свитоците биле рачно пишувани и копирани. Можеби ова предупредување се однесува на секој кој можеби ќе биде искушуван да промени нешто во оригиналниот текст.